
I. 

BOSNA  I  HERCEGOVINA 
U   PREDISTORIJSKO  I  RIMSKO  DOBA. 

Bosna  i  Hercegovina  dolaze  dosta  kasno  u 
dodir  s  antiknim  kulturnim  narodima.  Uzroke  ovoj 
pojavi  valja  tražiti  u  geografskom  smještaju  ovih 
zemalja.  Od  grčkoga  juga  bile  su  ove  zemlje  odi- 
jeljene prostranim  gorskim  krajevima;  od  Jadrans- 
kog mora  dijeli  ih  dugi  pojas  Dinarskih  planina 
s  malo  zgodnih  prijelaza.  Na  sjever  ih  otvaraju 
doduše  rijeke,  ali  baš  ovi  sjeverni  krajevi  došli  su 
kasno  u  sferu  mediteranske  kulture.  Na  jugu  je 
samo  jedan  ulaz  povoljan  za  promet  s  udaljenim 
krajevima,  a  to  je  donja  Neretva  kod  Metkovića. 
Tu  i  nalazimo  od  IV.  stoljeća  pr.  I.  naseljene  Grke 
u  faktorijama,  koji  su  domaćem  stanovništu  do- 
našali  proizvode  grčke  metalne,  glinene  i  staklene 
industrije,  a  odnašali  odavle  sirovine  u  Sredo- 
zemno more. 

Narod,  koji  su  ovdje  Grci  našli,  ne  bijaše  je- 
dinstven. Kao  što  čitava  trupina  Balkanskog 
poluostrva,  tako  je  i  sjeverozapadni  njegov  dio  bio 
zauzet  cd  T  r  a  č  a  n  a.  Iza  toga  slijedi  sa  sjevera 
sukcesivna  doseoba  Ilira,  koji  su  starije  žitelje 
dijelom  protjerali,  dijelom  ih  učinili  podanicima, 
a  dijelom  ih  ostavili  netaknute  u  manjim  otocima*). 
Napokon    od    prve    polovine  IV.    stoljeća    dolazi 


*)  Duž  srednje  i  donje  Neretve  obitavali  su  ilirski 
Ardijejci  kao  plemići,  koje  je  moralo  uzdržavati  tračko 
seljačko  pučanstvo  (Sravni  C.  Patsch:  Bosnien  und  Herce- 
govina in  romischer  Zeit.  Sarajevo  1911.) 


ovamo  treći  narod :  Kelti,  koji  su  samo  djelo- 
mično pokorili  Ilire. 

Za  predrimsko  kulturno  stanje  ovih  zemalja 
gotovo  su  nam  jedino  vrelo  predistorijski  spome- 
nici nebrojenog  niza  stoljeća  od  tzv.  m  1  a  g  j  e  g  a 
kamenoga  doba  (neolitskog)  do  u  doba 
rimskoga  gospodstva.  Veoma  je  znamenita  ostav- 
ština neolitskog  doba  u  Bosni.  Osim  takovih  na- 
lazišta, gdje  se  naišlo  na  predmete  iz  kamenog  i 
metalnog  doba  zajedno,  imade  Bosna  čistih  neo- 
litskih naselja.  Najznamenitije  ovakovo  čisto  neo- 
litsko nalazište  jest  B  u  t  m  i  r,  a  osim  njega  još 
Donji  Klakar  i  Novi  Šeher.  Osobito  je 
vrijedno  istaknuti  urešene  glinene  posude  i  plas- 
tičke  figure  butmirskog  nalazišta.  Nekoje  butmirske 
posude  pokazuju  inače  upravo  nedosegnuti  stepen 
neolitske  keramike  ljepotom  svojih  spiralnih  nakita. 
Ni  u  jednom  neolitskom  nalazištu  nije  se  našla  to- 
lika množina  glinenih  statueta,  koliko  u  Butmiru. 
Sve  ove  statuete  su  ženske  ili  gole  ili  u  dugim  halji- 
nama, a  možemo  ih  smatrati  idolima.  Od  naselja, 
gdje  su  nagjeni  spomenici  i  kamene  i  metalne  kul- 
ture zajedno  valja  istaći  D  e  b  e  1  o  b  r  d  o  tik  uz  za- 
padni rub  Sarajeva.  Naselje  na  Debelom  brdu 
osnovano  je  u  neolitsko  doba,  a  imade  spomenika 
svih  predistorijskih  perioda  do  u  rimsko  doba. 
Svoj  dugi  život  imade  da  zahvali  kao  i  brojna  grupa 
ostalih  sličnih  nasutih  gradina  (utvrda)  po  Bosni 
i  Hercegovini  dobro  zaštićenom  položaju  (ova- 
kovih  utvrgjenih  predistorijskih  naselja  imade  po 
Bosni  gotovo  pola  tisuće). 

Brončano  doba  u  Bosni  je  slabije  zastu- 
pano od  mlagjeg  kamenog  doba,  akoprem  baš 
Bosna  nije  siromašna  nalazima  i  iz  čistog  bron- 
čanog  doba.  No  mnogo  je  veći  broj  spomenika  iz 
starijegaželjeznogadoba.  Iz  toga  doba 
natkriljuje  sva  ostala  nalazišta  G  1  a  s  i  n  a  c.  Ovdje 
je  sačuvano  na  tisuće  tumula  (grobova),  koji  naj- 
većim dijelom  potiču  iz  doba,  koje  zovemo  „Hall- 
stattskom    periodom"    (brončano-željezno   doba). 


Željezo  se  upotrebljava  za  oružje  i  orugje,  mačeve, 
noževe,  sjekire,  a  gotovo  sav  tjelesni  nakit,  oružje 
za  obranu,  metalno  posugje  pravi  se  iz  mjedi. 

Iz  mlagjega  željeznoga  doba  ili 
tzv.  Late  ns  koga  doba  najznatnija  su  nala- 
zišta kod  Sanskoga  mosta,  Jezerinau 
zapadnoj  Bosni,  zatim  Donja  Dolina  kod 
-Gradiške  na  glasu  sa  svojih  sojenica  (kolibe  na 
drvenim  skelama,  smještene  na  sohama,  zabijenima 
u  dno  vode). 

Od  naroda,  koje  smo  spominjali  kao  najstarije 
stanovnike  Bosne  i  Hercegovine,  Iliri  su  u  pre- 
daji najjače  istaknuti  elemenat.  Oni  su  ratoboran 
narod,    koji     ljubi    slobodu;     na     obalama    va- 
ljan,  plijena  željan   pomorac,    kasnije   u   rimskoj 
vojsci  izvrstan  vojnički  materijal.    Slaba    mu    je 
strana  gragjanski  razvitak.  Zemlja  njihova  raspa- 
dala se  u  mnoge  male  oblasti,   koje  su  se  vazda  -me- 
gjusobno  bori'e.  Političku  rascjepkanost  pomagala 
je  i  priroda  zemja.  Samo  na  jugu  nailazimo  na  veče 
državne  tvorbe  kao  kraljevstvo  AgronaiTeu>te 
iz  plemena  Ardijejaca.  Po  imenu  poznajemo  još 
slijedeća  ilirska  plemena  u  današnjoj  Bosni  i  Her- 
cegovini :  Desitijate  (Glasinac),  Daorse  (istočno  od 
donje  Neretve.  Daorsi  su  kovali  novac  prema  grčkoj 
mjeri  s  grčkim  napisom  i  kipom  Hermesa),  keltsko- 
ilirske  Japode  (zapad.  Bosna)  etc.   Mnoga  su  ilirska 
plemena  stajala  u  živom  saobraćaju  s  grčkim  trgov- 
cima   i    kolonistima   na    obali    Adrije.    Megjutim 
odnošaji  Grka  i  Ilira  nijesu  bili  uvijek  mirne  na- 
ravi. Blagostanje  grčkih  kolonista,  koji  su  zaposjeli 
najbogatije  dalmatinske  otoke,   a  odavle   uhvatili 
korijena  i  na  kopnu  (u  IV.  stoljeću  pr.  I.  cvate  već 
kod  današnjeg  Metkovića  emporij  Narona),  mamilo 
je  ona  plemena,  koja  su  se  bavila  pomorstvom  na 
gusarenje,    koje  je  bilo    po    ilirskom    običajnom 
pravu  dozvoljeno.  Kad  su  ti  gusari  zaprijetili  za 
Agrona  i  Teute  egzistenciji  tih  kolonija,  obratiše 
se  Grci  Rimljanima  za  pomoć.    God.   229.   pr.    I. 
osvanule  su   po   prviput  rimske  lagje  u   dalma- 


tinskim  vodama  i  od  tog  doba  spadao  je  Ilirik  u 
sferu  rimskih  interesa.  Odsele  su  Rimljani 
počešće  vodili  omanje  ratove  osobito  s  plemenom 
Dalmata,  koje  je  kasnije  dalo  ime  čitavoj  provinciji ; 
ali  velikih  vojenih  preduzeća  nije  bilo  u  doba  pro- 
padanja rimske  republike.  Pače  ni  Julije  Cezar  kao 
upravitelj  Ilirika  ratujući  u  Galiji,  nije  dospio  na 
Balkansko  poluostrvo.  Zato  megjutim  nije  manj- 
kalo privatne  inicijative.  Rimski  trgovci  zamijenili 
su  na  obali  Adrije  grčke  trgovce,  a  odavle  su  opet 
isti  trgovci  prodirali  i  preko  osigurane  linije  pri- 
pravljajući asimilaciju  i  konačno  pripojenje.  Do- 
kazuje nam  to  jedan  kameni  rimski  spomenik  iz 
nutrinje  zemlje  iz  god.  36.  pr.  I.  Istom  prvi 
rimski  car  Oktavijan  osvanuo  je  osobno  u  ovim 
krajevima  i  činilo  se  od  tog  doba,  da  je  ova  po- 
krajina bila  pokorena.  Godine  6.  poslije  Isusa 
megjutim  plane  uslijed  raspisa  novih  poreza  i 
uvedenog  novačenja  silan  ustanak,  koji  je  sjedinio 
sva  ilirska  plemena  u  Bosni  pače  i  ona  preko  Save 
i  D„unava.  Snaga  ustaša  cijenila  se  na  200.000  pje- 
šaka i  9000  konjanika.  Duša  ustanku  u  Bosni  bijaše 
jedan  plemić  po  imenu  Bato  (od  plemena  Desi- 
tijata?).  Uz  teške  napore  uspjelo  je  istom  nakon 
četiri  godine  kasnijem  caru  Tiberiju  svladati 
ustanak,  a  iza  toga  pripala  je  još  vojsci  zadaća 
sistematske  pacifikacije  u  nutrinji  zemlje. 

Današnju  Bosnu  i  Hercegovinu  do  crte  Banja- 
luka— Zvornik,  zapadnu  Srbiju,  Sandžak  Novi  Pa- 
zar, Crnu  Goru  i  Dalmaciju  sjediniše  Rimljani  u 
jednu  provinciju  Dalmaciju.  Bo- 
sanska Posavina  pripadala  je  Panoniji.  Sjedište 
vrhovnih  provincijalnih  oblasti  bijaše  u  Saloni; 
ovdje  se  nalazio  i  provincijalni  sabor,  kamo  su  i 
bosanski  gradovi  kao  n.  pr.  Bistua  (Zenica)  slali 
svoje  odaslanike.  Vrhovno  sudbeno  mjesto  nije  bilo 
ovako  centralizirano.  Tri  su  sudbena  kotara 
postojala:  Skardona,  Salona  i  Narona.  Čitava 
provincija  dijelila  se  na  veliki  broj  seoskih 
i     gradskih     kotara,      čiji     su     magistrati     bili 


upravno  i  sudbeno  autonomni  unutar  svojih 
kadkada  veoma  prostranih  područja.  U  po- 
četku prevladavale  su  t.  zv.  seoske  općine.  Na  čelu 
seoskih  općina  stajali  su  praepositi 
(uzeti  iz  dotičnog  plemena),  a  njima  uz  bok  sta- 
jalo je  vijeće  od  domaćih  plemića  (principes).  Po 
malo  pretvarahu  se  seoske  općine  u  gradske  op- 
ćine. Glavna  do  sada  poznata  municipija  bijahu 
slijedeća:  Bistua  (Zenica),  Delminium  (Županjac), 
Domavia  (Gradina  kod  Srebrenice),  Pelva  (Šarići 
kod  Jajca)  itd.  Vrijedno  je  ovdje  spomenuti  i  ot- 
kriće jednog  rimskog  kaštela :  Mogorjelo  — 
neposredno  na  Neretvi  i  željezničkoj  pruzi  Mo- 
star— Metković.  Mnoga  imena,  ako  i  znamo  za 
ruševine,  nijesu  nam  još  poznata. 

Život  u  rimskim  gradovima  Bosne  ilustriraju 
nam  brojni  ostaci  rimske  kulture.  Tako  n.  pr.  m  o- 
z  a  i  c  i  (Ilidže  i  Stolac.  Tehnička  izvedba  stolačkih 
mozaika  upravo  je  krasna),  razne  posude,  čaše, 
bronce  iz  grobova,  statuete.  Nekropole  (oko  Bi- 
haća) pune  su  grobnih  spomenika,  koji  su  u 
opće  važan  dokumenat.  Po  njima  znademo, 
tko  je  bio  nosioc  tadanje  kulture.  Nije 
naime  svatko,  koji  je  u  Bosni  živio  ili  na 
grobu  imao  postavljen  spomenik  s  latinskim 
natpisom,  bio  ujedno  rimski  gragjanin  ili  pače  Rim- 
ljanin. Rimljanina  iz  matere  zemlje,  koji  bi  ovdje 
u  Bosni  bio  pokopan,  ne  možemo  u  opće  dokazati. 
U  zemlji  je  bilo  kolonizovano  mnogo  istočnjaka. 
Kod  Neretve  imademo  čitav  lanac  vjerskih  ognjišta, 
u  "kojima  se  podržavao  kult  istočnjačkih  božan- 
stava. U  jednom  ovakovom  svetištu  (Konjic !)  našla 
se  ploča,  iskićena  relijefima,  koja  je  služila 
u  Mitreju  kao  žrtvenički  kip.  Ovo  je  jedan  od  naj- 
znamenitijih dokumenata  o  tajnoj  religiji  boga 
Mitre.  U  srebrnim  rudnicima  Domavije  posto- 
jala je  grčka  kolonija,  koja  je  sačuvala  grčki  jezik. 
Megjutim  makar  je  bilo  stranaca  u  zemlji  u  gra- 
dovima i  selima,  oni  su  prema  domaćim  žiteljima 
bili  u  znatnoj  manjini. 


Blagostanje  žiteljstva  dizalo  je  prirodno  bo- 
gatstvo zemlje.  Vadilo  se  srebro,  zlato,  olovo  i 
željezo.  Najvažniji  rudarski  gradovi  bijahu  Briševo 
kod  Starog  Majdana,  a  nada  sve  D  o  m  a  v  i  a  koa 
Srebrenice. 

Za  pacifikaciju  zemlje  kao  što  kasnije  za  pro- 
met i  trgovinu  bijahu  znamenite  ceste.  Već  August 
počeo  je  graditi  ceste,  a  glavne  pruge  bijahu  go- 
tove za  careva  Tiberija  i  Klaudija.  Broj  kilometara 
i  gustoća  cesta  rimskih  upravo  imponira,  ali  gra- 
dnja i  uzdržavanje  cesta  osobito  u  Krasu  nije  oso- 
bita, pače  veoma  slaba.  Ceste  su  bogato  opremljene 
stupovima,  na  kojima  imade  spomen  na  svakoga 
cara,  koji  je  bio  u  provinciji  priznat  i  to  na  koncu 
svake  milje  (miljaši  —  miljokazi).  Od  cesta  važna  Je 
ona,  koja  je  spajala  centar  Salonu  u  pravcu  da- 
našnjeg Glamoča  i  Banjaluke  sa  Siskom  (Siscia), 
glavnog  grada  druge  Panonije,  a  druga  je  spajala 
Salonu  s  današnjim  Sarajevom  i  Domavijom  na 
Drini,  pa  Marsonijom  (Brodom)  na  Savi,  a  odavle 
je  tekla  u  Smirnij  (Mitrovica),  te  Aquincum  (Bu- 
dim), glavno  mjesto  Panonije  uopće.  Dok  su  druge 
provincije  uslijed  varvarskih  provala  bile  već  u  III. 
stoljeću  opustošene  i  napuštene  ili  dobile  novo 
stanovništvo,  vladao  je  u  Bosni  do  konca  IV.  sto- 
ljeća mir.  Megju  ostalim  osiguran  je  provinciji 
Dalmaciji  mir  i  time,  što  je  rimska  vlada  u  doba 
nesigurnih  odnošaja  na  Dunavu  duž  Save  podigla 
kordon  od  postaja  za  brodove  kao  i  vojničke 
straže  očito,  da  zaštiti  Jadransku  obalu  i  Italiju. 

Iza  pada  zapadnoga  rimskoga  carstva  (476. 
p.  I.),  koncem  V.  i  u  prvim  decenijima  VI.  stoljeća 
pripadala  je  Bosna  i  Hercegovina  više  od  40  go- 
dina istočno-gotskoj  državi.  U  okolini  Sarajeva 
nagjen  je  kamen  s  monogramom  kralja  Teoderika. 
Gospodstvu  Istočnih  Gota  u  Dalmaciji  učini  kraj 
vizantijski  car  Justinijan  (537.  p.  I.),  a  od  ovog 
vremena  gospoduje  B.  i  H.  Vizant  do  VII.  stoljeća. 


II. 

BOSNA  I  HERCEGOVINA 

OD  SEOBE  JUŽNIH  SLAVENA 

DO  KULINA  BANA 

(1180.) 

Vizantijskom  gospodstvu  na  Balkanskom  po- 
luostru  zaprijetiše  doskora  Avari,  a  s  njima  u  za- 
jednici i  Slaveni.  Za  cara  Tiberija  II.,  zatim  Mauri- 
cija  pod  konac  VI.  i  početkom  VII.  stoljeća  avarsko 
slavenske  provale  na  Balkan  bivaju  sve  češće.  Cva- 
tuća  nekoć  provincija  Dalmacija  za  tih  provala  go- 
tovo je  opustila.  Napokon  u  prvoj  poli  VII.  vijeka 
nastaniše  se  na  Balkanskom  poluostrvu  stalno 
brojna  veoma  srodna  slavenska  plemena. 

Zapad  i  sredinu  poluotoka  zauzeše  po  svoj 
prilici  iza  žestoke  borbe  s  Avarima  hrvatska  i 
srpska  plemena.  Ova  plemena  živjela  su  u  prvo 
doba  plemenskim  razdrobljenim  životom  u 
župama,  koje  se  tek  malo  po  malo  pod 
uticajem  rimsko  P  vizantijskoga  života,  pa  fra- 
načkoga spajaju  u  veće  ili  manje  oblasti  ili 
plemenske  države.  Dvije  megju  njima,  najzapadnija 
i  najistočnija,  zadržaše  narodna  imena:  hrvatsko  i 
srpsko,  a  ostale  dobiše  ili  plemenska  ili  topogra- 
fijska  imena.  Jedna  ovakova  oblast  bijaše  oko  do- 
line gornje  Bosne,  prozvana  Bosna.  Po  prvi 
put  javlja  se  ime  ove  oblasti  u  10.  stoljeću  koci 
cara  Konstantina  Porfirogoneta  kao  B  o  s  o  n  a,  a 
u  drugim  kasnijim  spomenicima  kao  Bosonium, 
Bossena,  Bosthna,  Bissena,  Bosna.  Pošto 
je  ime  oblasti  identično  s  imenom  jedne  od  glavnih 
rijeka  Bosne,  to  se  ovo  već  odavna  izvodilo  od 
imena  te  rijeke.  Nije  poznato,  od  kada  postoji  ovo 


ime  rijeke.  U  obliku  Bassante  ili  Basanius, 
imalo  je  da  postoji,  kako  se  općenito  uzima,  već 
u  vrijeme  rimskoga  gospodstva.  Dokazano  to  nije. 
Ovo  se  naime  ime  izvodi  od  rimske  postaje 
Ad  Bassante,  za  koju  se  misli,  da  se  nalazila  na 
ušću  Bosne.  Novi  naseljenici  preudesiše  staro  ime 
rijeke  prema  svome  izgovoru,  te  prozvaše  rijeku  i 
porječje  Bosnom,  a  sebe  Bošnjanima.  Neki  bi  opet 
htjeli  da  je  praznačenje  riječi  Bosna  s  o  1  n  a 
zemlja. 

O  povijesti  ove  oblasti  počevši  od  naselja  sla- 
venskih, pa  do  10.  stoljeća  ne  znamo  ništa  sigurno. 
Polovinom  10.  stoljeća  javlja  o  njoj  prve  vijesti  car 
Konstantin  Porfirogenet.  Iz  njegovih  vijesti  razabire 
se,  da  oblast  Bosna  nije  zaseban  teritorij  s  vlada- 
ocem na  čelu.  Dok  su  se  u  susjedstvu  stvarale  ple- 
menske države  hrvatska  i  srpska,  ovaj  je  kraj  živio 
na  svoj  prvotni  slavenski  patrijarhalni  način. 
Kako  se  baš  sada  Raša  (Srbija)  pod  knezom  Časla- 
vom  počela  dizati  i  oporavljati  od  teških  udaraca, 
što  joj  je  zadao  bugarski  car  Simeon  Veliki,  pri- 
družio je  Časlav  i  ovu  oblast  svojoj  državi.  Prvotno 
je  ova  oblast  obuhvatala  samo  gornji  tok  rijeke 
Bosne;  na  zapadu  se  hvata  područja  oko  gornjeg 
Vrbasa,  na  sjever  možda  do  vrandučkog  klanca,  a 
na  istok  do  Drine.  Duboko  usječena  dolina  Drine 
stalna  je  granica  izmegju  Bosne  i  Srbije.  Ovo  je 
matica  potonje  bosanske  banovine.  Odavle  se  ona 
širi  na  štetu  hrvatskih  i  srpskih  oblasti  u  XII.,  XIII. 
i  XIV.  stoljeću.  U  toj  oblasti  spominje  Porfirogenet 
i  gradove  Katera,  Desnek,  a  izvan  te  oblasti  Sa- 
lenes.  Ne  može  se  pouzdano  odrediti  položaj  tih 
gradova.  Katera  mogao  bi  biti  Gradac  —  Koto- 
rac  u  Sarajevskom  polju,  Desnek  Teševo  (u  okolici, 
gdje  se  kasnije  spominju  Bobovac  i  Sutiska),  a  Sa- 
lenes  su  kasnije  Soli  (ad  Salinas  —  Tuzla)  u  pre- 
djelu Spreče,  koje  su  dale  ime  posebnoj  bosanskoj 
oblasti  Solima. 

Povijest  Bosne  prije  polovine  X.  vijeka  ne 
rasvijetijuje  nam  direktno  nijedan  izvor.  Vrlo  je 


megjutim  vjerojatno,  da  je  Tomislav,  hrvatski  kralj, 
koji  je  iz  današnje  sjeverozapadne  Dalmacije  i 
jugozapadne  Hrvatske  zavladao  i  zemljom  izmegju 
Save  i  Drave  tzv.  Posavskom  Hrvatskom,  zavladao 
i  Bosnom.  Tomislav  je  bio  moćni  protivnik  Simeu- 
nov,  pa  je  jedini  na  Balkanu  ne  samo  obranio  svoju 
državu  od  njega  nego  i  svladao  njegovu  vojsku. 

No  već  nasljednici  Tomislavljevi  radi  unutar- 
njih borba  izgubiše  mnogo  od  svojih  posjeda,  Hr- 
vatska oslabi,  a  Raša  se  poče  dizati  za  Časlava. 

Tokom  druge  polovine  X.  vijeka  otela  se 
Bosna  ispod  vlasti  Srbije  raspadom  Časlavljeve  dr- 
žave, ali  doskora  iza  toga  pade  pod  Vizant  za  Va- 
silija  II.  (1018. — 1019.)  zajedno  s  ostalim  balkans- 
kim državama.  Iza  smrti  Vasilijeve  Bosna  se  opet 
oslobodi  vrhovne  vlasti  Vizanta,  pa  ako  smijemo 
vjerovati  popu  Dukljaninu,  ona  je  samostalna  i  ne 
odvisna  banovina,  koja  se  otima  dukljanskim  vlada- 
rima StjepanuVojslavu  i  MihajluVojisavljeviću,  koji 
sa  Zete  teže  da  prikupe  zemlje  Časlavljeve  u  jednu 
državu.  Pod  konac  XI.  vijeka  za  sina  Mihajlova 
Bodina  postade  ipak  Bosna  sastavnim  dijelom  dufc- 
Ijanske  kraljevine  i  ostade  sve  do  Bodinove  smrti 
u  njegovim  rukama.  Prije  toga  već  zavladali  su 
dukljanski  vladari  Zahumljem  i  Travunjom.  Iz  ovih 
oblasti  razvila  se  kasnija  Hercegovina.  Zahumlje 
(HIm,  Hum,  Humska  zemlja,  Zahlmije  lat.  Chelma- 
nia  ili  terra  de  Chelmo)  prostirala  se  na 
obali  od  Dubrovnika  na  sjever  sve  do  Neretve 
pa  i  u  donjoj  dolini  Neretve.  Glavno  mjesto  Bla- 
gaj (Bona)  ove  oblasti  ležalo  je  10.  km.  na  jugo- 
istok od  današnjeg  Mostara.  Na  obali  su  držali 
Zahumljani  i  poluotok  Pelješac  ili  stonski 
Rat  s  gradom  Sto n-o m  (Stamnum).  Travunija 
(Terbunija,  Tribunia)  prostirala  se  izmegju  Du- 
brovnika i  Kotora.  U  toj  je  oblasti  češće  u  sredo- 
vječnoj bosanskoj  povijesti  spominjana  župa  Ko- 
ri a  v  1  i  (Canale). 

U  doba  bosanskog  kraljevstva  pripadala  je  po- 
vremeno Bosni  na  obali  dalmatinskoj  izmegju  Ne- 

retve  i  Cetine  oblast  Neretljana  (zvani  i  Pogani), 
koji  su  na  glasu  gusari.  U  kasnijem  srednjem  vi- 
jeku zove  se  ovaj  kraj  Krajinom.  I  u  to  doba  su 
Krajinjani  poznati  gusari.  Oko  glavnog  im  mjesta 
Omiša,  često  se  vodila  borba.  Zemlja  Neretljana 
bila  je  gotovo  redovno  sastavni  dio  hrvatske  dr- 
žave. Dolina  rijeke  Cetine,  čitava  preostala  Dalma- 
cija, pa  onda  Imota  (Imotski),  Hlevno  (Lijevno), 
Pleva  (oko  rijeke  Plive),  Dumno  (Duvno),  Dlamoč 
(Glamoč)  i  zapadna  Bosna  do  Vrbasa  (a  i  preko 
njega)  sastavni  su  dijelovi  Hrvatske,  ali  Hrvatska 
tijekom  vremena  gubi  po  malo  od  ovog  svog  po- 
dručja u  korist  Bosne. 

U  Zahumlju  je  u  prvoj  polovini  X.  stoljeća 
vladao  odličan  knez  Mihajlo.  On  je  poznat  kao 
saveznik  Simeuna  Velikog,  bugarskog  cara,  koji  je 
svom  snagom  udarao  na  Rašu,  dok  je  nije  posve 
šatro  (924.  god.).  Mihajlo  mu  je  pomagao  u  borbi 
s  Vizantijom,  s  kojom  se  izmirio  poslije  smrti  Si- 
meunove  (927.).  Dobio  je  naslov  prokonzula  i  pa- 
tricija, a  živio  je  još  oko  949.  godine.  Spominje  se 
još,  da  je  bio  u  dobrim  odnosima  prema  prvom  hr- 
vatskom kralju  Tomislavu,  svom  susjedu. 

Početkom  XII.  stoljeća  dogodila  se  na  Bal- 
kanskom poluostrvu  znamenita  promjena.  Južno 
Slavenstvo  prelazi  u  taj  vijek  siromašnije  za  jednu 
potpunu  samostalnu  državu  —  a  to  je  Hrvatska. 
Kad  je  smrću  Dimitrija  Svinimira  zavladao  u 
zemlji  nered  i  borba  vlastele,  umješali  su  se  u  hr- 
vatske poslove  najprije  Ladislav,  a  onda  Koloman, 
ugarski  kraljevi  iz  porodice  Arpadovića.  Gođ. 
1102.  okruni  se  za  kralja  Hrvatske  i  Dalmacije 
ugarski  kralj  Koloman  (1095. — 1114.),  pošto 
je  u  borbi  s  njime  negdje  u  današnjoj  Kapeli 
poginuo  pošljedni  hrvatski  kralj  Petar  Svačić. 
Pretstavnici  hrvatskih  plemena  osigurali  su  svojoj 
kraljevini  unutarnju  samostalnost,  i  odnošaj 
izmegju  Ugarske  i  Hrvatske  imade  u  po- 
četku svom  samo  karakter  personalne  unije. 
Utvrgjenje      Arpadove     dinastije     u      Hrvatskoj 

i  Dalmaciji  smatra  Vizant  povredom  svo- 
jih tobožnih  istorijskih  prava.  Iz  tog  se  razvi 
veliki  konflikat  izmegju  Ugarske  i  Vizanta,  a 
u  tom  konfliktu  sudjeluje  i  Bosna  i  to  pod  svojim 
prvim  dokumentarno  zajamčenim  banom  Bo- 
rićem. 

Ugarska,  ojačana  Hrvatskom,  svratila  je  svu 
pažnju  na  Balkansko  poluostrvo.  Arpadovići  stu- 
paju u  srodstvo  s  raškim  županima.  Kraljević  Bela 
vjenča  se  sa  kćerkom  Uroša  I.,  Jelenom.  Taj  isti 
Bela  II.  kao  ugarski  kralj,  daje  svome  5 — 6  godiš- 
njem sinu  Ladislavu  bosansku  vojvodinu  (Bosnen- 
sem  ducatum  god.  1137.).  U  jednoj  povelji  ođ 
god.  1138.  zove  se  Bela  opet:  Bela  Dei  Gracia 
Hungariae  Ramaeque  rex.  Od  ovog  vremena 
nalazimo  kroz  sva  stoljeća  ime  Rame  u  naslovu 
ugarsko-hrvatskih  kraljeva.  Rama,  prvotno  jedna 
župa  u  dolini  rijeke  Rame,  identificirana  je  u  kas- 
nijem vremenu  s  pojmom  Bosne,  te  se  Bosna  u  na- 
slovu ugar.-hrv.  kraljeva  zove  Ramom.  Kako  i  na 
koji  način  su  ugar.-hrv.  kraljevi  došli  do  tog  na- 
slova i  u  koliko  je  Bosna  ovoga  doba  bila  odvisna 
od  Ugarske,  ne  može  se  protumačiti  iz  siromašnih 
vrela. 

Za  Ladislava,  sina  Belina,  nema  pametara, 
da  bi  vladao  u  Bosni.  U  doba  Gejza  II.,  sina  Belma, 
došlo  je  do  žestoke  borbe  izmegju  Vizantije,  kojoj 
je  onda  stajao  na  čelu  silni  Komnen  Emanuel,  te 
Srbije  i  Ugarske.  God.  1154.  provalio  je  Gejza  na 
vizantijsko  zemljište,  a  na  strani  Ugarske  spominje 
se  i  bosanski  ban  Borić.  Vizantijski  pisac  zove 
Borića  naročito  saveznikom  ugarskog  kralja, 
a  opet  na  drugome  mjestu  strogo  luči  Bosnu  od  Sr- 
bije. Kasnije  iza  Gejzine  smrti  bosanski  ban  Borić 
pomagaše  vizantijske  kandidate  iz  porodice  Arpa- 
dovića,  a  pošljedna  godina  njegova  spominjanja  je 
1 168.  Poslije  te  godine  nestaje  mu  traga.  Zanimivo 
je  još  spomenuti,  da  je  Borić  imao  posjeda  izvan 
Bosne  u  današnjoj  Slavoniji,  da  su  i  njegovi  po- 
tomci imali  ovdje  posjeda,  te  da  postoji  velika  vje- 

rojatnost  porodične  krvne  veze  izmegju  njega  I 
Kulina  bana  te  njegovih  potomaka,  a  i  hrvatske  po- 
rodice Berislavića. 

Borić  je  vladao  oblašću  Bosnom,  koja  je  sezala 
na  sjever  do  Save,  a  na  istok  do  Drine.  Sumnjivi 
nam  spomenici  pače  pripovijedaju  i  o  tom,  da  je 
vladao  Humom. 

Borba  izmegju  Vizantije  i  Ugarske  svršila  je 
pobjedom  Emanuela  Komnenca,  koji  je  svojoj  dr- 
žavi pripojio  Srijem,  Hrvatsku,  Dalmaciju,  a  valjda 
i  Bosnu.  Tek  smrću  Emanuela  Komnenca  1180. 
god.  nastaju  na  Balkanu  druge  prilike.  Ove  godine 
vidimo  i  u  Bosni  na  banskoj  stolici  Kulina 
bana  (1180.). 


III. 

BOSNA  ZA  KULINA  BANA 

I  NJEGOVIH  NASLJEDNIKA  DO 

STJEPANA  KUTROMANIĆA. 

A. 

Kulin  ban   (1180.— 1204.). 

O  početku  vlade  Kulina  bana  znademo  dosta 
malo.  Vrlo  je  vjerojatno,  da  je  on  vladao  bosans- 
kom banovinom  i  prije  1180.  god.,  ali  iz  ove  go- 
dine imademo  prvi  dokumenat,  u  kojem  se  spo- 
minje njegovo  ime,  naime  pismo  papinskog  posla- 
nika Teobalda,  što  ga  je  upravio  Kulinu  „magno 
bano  Bosine".  Odnošaji  njegovi  s  papom  bili  su  u 
to  doba  prijateljski,  ali  ne  će  ostati  za  dugo.  Pod 
konac  naime  XII.  vijeka  počelo  se  uvlačiti  u  Bosnu 
bogomilstvo  ili  bolje  patarenstvo  (spisi 
dubrovačkog  arhiva  znadu  samo  za  ime  „pa- 
taren"). Prije  nego  prijegjemo  na  prikaz  pataren- 
stva,  osvrnut  ćemo  se  u  kratko  na  stanje  kršćanstva 
u  Bosni  prije  Kulina  bana.  Tradicija  tvrdi,  da  je  u 
Bosni  bilo  kršćanstva  u  davnim  apostolskim  vre- 
menima. Na  velikom  crkvenom  saboru  god.  530. 
i  532.  spominje  se  „bestoenssis  ecclesia"  i  njezin 
biskup  Andrija  (Bistua  —  Zenica).  Za  seobe  na- 
roda biskupija  je  ova  propala  bez  traga.  1067.  gocl. 
u  pismu  pape  Aleksandra  II.  dukljanskom  nadbis- 
kupu Petru  izrično  se  spominje  bosanska  biskupija. 
Ove  godine  podregjena  je  bosanska  biskupija  no- 
voj metropoliji  u  Baru,  a  1078.,  kad  je  Dubrovnik 
takogjer  postao  nezavisnom  nadbiskupijom  bila  je 

bosanska  (i  trebinjska)  biskupija  pridružena  dubr. 
nadbiskupiji.  God.  1191.  imala  je  bosanska  bisku- 
pija spasti  pod  metropoliju  spljetsku.  Tu  je  bio 
nadbiskupom  Ugrin  Petar,  kojega  je  'Bela  III. 
ovamo  smjestio,  da  radi  u  prilog  njegovim  osno- 
vama, da  naime  preko  spljetske  crkve  podigne  svoj 
ugled  u  Bosni,  iza  kako  je  upostavio  vlast  svoju 
u  Dalmaciji  i  Hrvatskoj  nakon  smrti  cara  Ema- 
nuela.  I  papa  je  pristao  na  tu  promjenu.  Nu  ovo 
čini  se  nije  bilo  pravo  bosanskom  biskupu,  uslijed 
česa  je  došlo  do  trvenja  izmegju  bos.  biskupa  i 
dubr.  nadbiskupa  s  jedne  strane,  a  spljetskoga  nad- 
biskupa s  druge  strane.  Bosna  je  uza  to  morala 
strepiti  i  za  svoju  političku  samostalnost,  a  to  je 
otvorilo  vrata  Bosne  patarenstvu.  Patarenstvu 
prionuo  je  i  sam  ban  Kulin  negdje  pod  konac  XII. 
stojeća. 

Učenje  Pavlikijana,  koje  je  zasnovao  u  5. 
vijeku  Pavao  iz  Samosate,  naišlo  je  na  mnoge  pri- 
stalice na  istoku  Male  Azije  kod  Grka  i  Jermena. 
Razvivši  se  pod  uticajem  Gnostika  i  Maniheja, 
počivala  je  njihova  teologija,  i  ako  su  se  vazda  oni 
držali  za  prave  kršćane,  na  staro-perzijskom  dua- 
lizmu dva  principa:  nebeskoga  oca,  tvorca 
nevidljivoga  svijeta,  i  zloga  duha,  lucifera 
ili  satane,  tvorca  vidljivoga  svijeta.  Na 
Balkansko  poluostrvo  došlo  je  ovo  učenje 
uslijed  seobe,  dijelom  Grka,  dijelom  Jermena 
iz  Male  Azije,  na  bugarskoj  granici  kod  Odrina  i 
Filipopolja,  a  u  donju  Italiju  preselenjem  Pavli- 
kijana s  gornjega  Eufrata,  koje  je  onamo  preselio 
Vasilije  I.  Ogranci  ove  grupe  su  Katari  u  Lombar- 
diji i  Albingenzi  u  južnoj  Francuskoj.  U  Bugarskoj 
raširila  se  ova  sekta  zauzimanjem  popa  Bogomila, 
koji  je  tobože  živio  pod  carem  Petrom,  sinom  Si- 
meuna  Velikoga.  Odatle  ime  pristašama  ove  sekte 
Bogomili.  Ovo  je  vjerovanje  u  prvom  redu  osvo- 
jilo svećenike  i  kalugjere,  a  i  u  Bosni  bili  su  ka- 
lugjeri  „magistri"  i  „priores"  u  „conventus  fra- 
trurn".  U  Bosni  dijelili  su  se  članovi  patarenske 

sekte  ne  savršene  (perfecti,  electi)  i  na  obične  vjer- 
nike (credentes).  Na  čelu  bosanskoj  crkvi 
(patarenskoj)  bio  je  djed  (did),  a  zove  se  i  episkop 
crkve  bosanske.  On  je  neke  vrsti  patrijarhe  ili  me- 
tropolite nad  patarenima  u  Bosni.  Pod  njim  su  sta- 
jali strojnici  (učitelji)  i  to  gost  i  starac. 
Gosti  su  bili  kao  sufragani  djedovi.  Sami  se  pri- 
staše sljedbe  zvali  k  r  s  t  j  a  n  i,  do  b  r  i  ljudi. 

Patareni  su  zabacivali  stari  zavjet,  krštenje, 
potvrdu,  pošljedne  pomazanje  i  sakramentalnu  že- 
nidbu. Bogoslužje  bijaše  im  veoma  jednostavno. 
Hramovi  bijahu  im  obične  kuće  bez  slika  i  kipova. 
Klupe,  stol  prostrt  bijelim  platnom,  služeći  mjesto 
oltara,  na  kojem  je  bilo  otvoreno  evangjelje:  to  je 
bio  sav  ures  njihove  bogomolje.  Služba  božja  bi- 
jaše vrlo  jednostavna,  a  sastojala  se  od  molitve 
„oče  naš",  koja  je  bila  jedina  njihova  molitva, 
zatim  od  čitanja  odlomaka  iz  svetoga  pisma  no- 
voga zavjeta,od  propovjedi  i  blagoslova. 

U  pogledu  moralnom  pravi  krstjanin  (savr-. 
šeni  pataren)  morao  se  odreći  blaga  i  bogatstva, 
jer  je  to  „rgja  duše".  Nekoji  od  njih  zabacivali  su 
i  ženidbu.  Savršeni  članovi  uzdržavali  su  se  od 
mesa  i  svakoga  jela  životinjske  naravi.  Osugjivaii 
su  dalje  umorstvo  čovjeka  (i  u  ratu)  i  krvnu  osvetu. 
Zabranjena  im  je  bila  laž  i  prisega,  bila  ona  pra- 
vedna ili  nepravedna.  Za  obične  vjernike  nijesu 
vrijedili  ovi  strogi  propisi,  jer  uz  ovakova  moralna 
načela,  teško  da  bi  se  patarenska  vjera  mogla  oso- 
bito u  vlasteoskoj  Bosni  toliko  raširiti.  Imademo 
jedno  svjedočanstvo  (testamenat  gosta  Radina)  iz 
XV.  stoljeća,  po  kojem  saznajemo,  da  je  odličan 
član  patarenske  hijerarhije  gost  Radin  imao  če- 
tvero djece,  prema  tome  patareni  ne  bi  bili 
branili  ni  svojem  svećenstvu  ženidbu.  Niti  apo- 
stolsko siromaštvo  pravih  patarena  ne  će  odgo- 
varati potpuno  istini.  Gost  Radin  umro  je  kao  bo- 
gat čovjek,  te  je  spadao  po  svom  imetku  megju  naj- 
bogatije ljude  u  Bosni.  Nova  proučavanja  unijet  če 
tijekom  vremena  još  i  više  svijetla  u  patar.  pitanje. 

Rekli  smo,  da  je  Kulin  ban  sam  prionuo  uz: 
patarenstvo  valjda  iz  političkih  razloga.  No 
baš  u  tom  svom  koraku  se  prevario.  Bela  III.  i 
njegovi  nasljednici  željni  da  Bosnu  podlože  svojoj 
vrhovnoj  vlasti,  upotrebiše  ovaj  vjerski  pokret,  da 
kao  branitelji  katoličke  vjere  pozovu  Kulina  bana 
na  račun.  Nasljednik  Bele  III.,  ugarski  kralj  Emerik, 
ozbiljno  je  počeo  raditi  oko  toga,  da  stekne  vr- 
hovnu vlast  nad  Bosnom,  a  rimski  papa  Inocen- 
tije  III.  (1198. — 1216.)  pomagao  ga  je  u  tom  nasto- 
janju, jer  je  njegovom  pomoći  htio  da  šatre  pata- 
renstvo. 

U  Humskoj  bijaše  knezom  istodobno,  kad  Je  u 
Bosni  vladao  Kulin,  Miroslav,  brat  Stjepana 
Nemanje,  a  šurjak  Kulinov.  On  je  proganjao  u 
svojoj  zemlji  katoličku  crkvu,  prianjajući  ili  uz  is- 
točnu crkvu  ili  uz  patarene.  On  je  jednom  zgodom 
porobio  spljetskog  nadbiskupa  Rajnerija,  pa  kad  je 
papa  poslao  svog  poslanika  Teobalda,  da  posre- 
duje, ne  htjede  ga  ni  primiti;  zato  ga  Teobalclo 
kazni  crkvenim  prokletstvom.  Kada  ni  to  nije  Mi- 
roslava preplašilo,  pozove  papa  Aleksandar  III. 
ugarskog  kralja  Belu  III.,  da  on  posreduje  i  da  ga 
eventualno  prisili,  da  povrati  ugrabljeno  blago 
crkvi  spljetskoj  i  da  dozvoli  rediti  biskupe  u  svo- 
joj kneževini.  Ne  zna  se,  kako  se  ova  rasprava  svr- 
šila. 1199.  nestaje  Miroslava.  Najstariji  crkveno- 
slavenski spomenik  srpske  recensije:  evangjelje 
pisano  ćirilicom,  potječe  iz  doba  Miroslava.  Go- 
dinu prije  toga  postao  je  u  Hrvatskoj  i  Dalmaciji 
vojvodom  Andrija,  brat  kralja  Emerika,  i  on 
zavlada  iz  Dalmacije  Humom.  U  poveljama  zove 
se  vojvodom  cijele  Dalmacije,  Hrvatske  i  Huma  i  taj 
naslov  nosi  sve  do  1202.  godine.  Tako  je  s  juga 
Kulinovoj  državi  postao  susjedom  ugarsko-hr- 
vatski  kralj.  Na  poziv  pape  Inocentija  III.,  cia 
Emerik  odlučno  istupi  protiv  Kulin  bana,  ova)  se 
rado  odazvao.  Kulin  ban  odlučio  se  sada  dobro- 
voljno pokoriti.  Papa  Inocentije  pošalje  svog  legata 
Ivana  de  Casamaris  u  Bosnu,  te  je  ovaj  odvratio 

Kulina  i  njegovu  porodicu  od  patarenstva.  Godine 
1 203.  sastade  se  zbor  patarenskih  poglavica  na  Bo- 
ljinom  polju  (apud  Bosnam  juxta  flumen)  kod  Vi- 
sokog. Bijaše  tu  i  Kulin,  a  od  patarenskih  poglavica 
Dragiša,  Ljubin,  Dragota,  Radoš  etc.  Ovdje  se  od- 
rekoše  zastupnici  patarenstva  svojih  dosadanjih 
vjerovanja,  te  sastaviše '  o  tom  i  posebno  pismo. 
Poslije  toga  pogjoše  Ljubin  i  Dragota  sa  papin- 
skim poslanikom  kralju  Emeriku  u  Ugarsku,  kod 
kojega  se  već  od  prije  desio  Kulinov  sin  i  tu  pred 
kraljem  Emerikom  i  ugarskim  velikašima  prisegoše, 
da  će  se  tačno  držati  svoje  izjave  i  da  će  uopće 
sve  činiti,  što  bi  rimska  crkva  od  njih  tražila.  Na  to 
potvrdi  kralj  njihovo  pismeno  očitovanje  svojim 
pečatom,  te  ga  dade  sinu  Kulina  bana,  da  se  otac 
i  on  drže  tačno  propisa  u  tom  očitovanju. 

Bosna  za  Kulina  bana  bijaše  prostrana  i 
ugledna  banovina.  Papin  je  poslanik  Ivan  zove  pače 
kraljevinom.  Na  istok  prostirala  se  do  Drine,  a  na 
sjever  obuhvatala  je  već  i  Soli  i  U  s  o  r  u  (oko 
Usore,  Bosne  i  Spreče),  dok  je  na  zapad  obuhva- 
tala već  i  nekoje  hrvatske  župe  na  srednjem  Vrbasu 
(to  je  početak  kasnijoj  bosanskoj  oblasti :  „Donjim 
Krajevima").  Godine  1189.  sklopio  je  Kulin  ban 
ugovor  s  Dubrovčanima,  u  kojemu  veli :  „prisezaju 
Dubrovčanom  pravi  prijatelj  biti  vam  od  sele  i  đo 
vieka,  i  prav  goj  držati  s  vami  i  pravu  vjeru,  dokle 
sam  živ."  Dopušta  im  dalje,  da  smiju  trgovati  po 
njegovu  „vladaniju",  da  se  mogu  nastaniti  gdje  ih 
volja,  a  da  im  se  od  njegovih  časnika  ne  će  dogo- 
diti nikada  sila.  Time  je  on  Bosnu  otvorio  po- 
duzetnim Dubrovčanima  i  podigao  materijalno 
blagostanje  svoje  države.  Dubrovački  pisci  jav- 
ljaju još,  da  je  za  Kulinove  vlade  bila  u  Bosni 
obilnost  i  plodnost  u  žitu  i  svačemu  tako,  da  bi 
poslije  mnogo  godina,  kad  bi  koji  puta  ljetina  uro- 
dila, Bošnjaci  govorili :  „Priidem  v'  dni  Kulinovi". 
Nema  tome  davno,  što  je  nagjena  na  lijevoj  obali 
Bosne  pod  selom  Muhašinovići,  blizu  Visokog,  ka- 
mena ploča,  koju  je  dao  ispisati  Kulin.  Ovaj  nat- 

pis  odnosi  se  na  jednu  crkvu,  koju  je  Kulin  sazidao 
u  Kučevskom  Zagorju  i  na  nju  i  na  Podgorje  Sije- 
pičić  pade  grom,  te  ju  ban  valjda  iznova  sazidao 
i  postavio  svoj  obraz  (misli  se  ovaj  natpis)  nad 
pragom.  Natpis  svršava  ovako:  Bog  dai  banu  Ku- 
linu  zdravie  i  banici  Vojslavi.  Tako  saznajemo  ! 
za  ime  žene  Kulina  bana.  Doba  ovog  natpisa  bit 
će  valjda  1203.  ili  1204.  godina.  Ove  se  godine 
pošljedni  put  i  spominje  Kulin  ban.  Njegov  na- 
sljednik je  ban  Stjepan  (1204. — 1232.),  valjda 
ujedno  i  njegov  sin.  On  je  prianjao  uz  katoličku 
vjeru,  te  je  time  po  svoj  prilici  izgubio  teren  u 
Bosni.  Njegov  sin  Sebislav  (Zibislaus)  vlada  samo 
u  Usori  (knez  Usore  1236.). 


B. 

Matej  Ninoslav  (1204.?  1232.— 1250.). 

U  pravoj  Bosni  zavladao  je  možda  već  ne- 
posredno iza  Kulina  bana  snažni  Matej  Ninoslav 
(„jaz  veliki  ban  bosanski  Matej  Ninoslav").  Sin  1 
unuk  Kulina  bana  gube  svako  znamenovanje,  a  pa- 
tarenstvo  prevlada  u  zemlji  pod  zaštitom  Nino- 
slava. Ugarska  proživljava  u  to  doba  za  Andrije  II. 
teške  unutarnje  borbe,  koje  se  tek  zlatnom  bulom 
Andrije  II.  nekako  primiriše,  pa  zato  papa  zaludu 
traži  od  ugarskog  kralja  Andrije,  da  energično 
istupi  protiv  Ninoslava  i  patarena.  U  Hrvatskoj  je 
od  god.  1226.  bio  zamjenikom  Andrijinim  mlagji 
mu  sin  Koloman,  ovjenčani  kralj  Haliča,  ali  pro- 
tjeran iz  svoje  kraljevine.  On  je  kao  herceg  Hr- 
vatske i  Dalmacije  upravljao  ovih  zemljama  sve 
do  poraza  Tatara  (1241.).  Njegovo  ime  usko  je 
skopčano  i  s  istorijom  Bosne.  Papa  Gregorije  IX. 
nije  pustio  s  vida  bosanske  prilike.  Godine  1233. 
došao  je  u  Bosnu  papinski  poslanik  kardinal  Ja- 
kov, da  prouči  ovdašnje  vjerske  prilike.  Rezultat 
toga  putovanja  bio  je  taj,  da  je  papinski  poslanik 

uvidio,  da  se  je  bogomilstvo  upravo  uvriježilo  u 
Bosni,  pače  da  ni  dubrovački  metropolita  nije 
ništa  uradio,  makar  je  znao- kakve  prilike  vladaju 
u  zemlji.  Bosanski  episkopi  polovice  12.  stoljeća  i 
početkom  13.  sasma  protivno  praksi  imaju 
isključivo  narodna  imena,  te  su  valjda  samo  na 
izgled  pripadali  rimskoj  crkvi  (Vladislav  (1141.), 
Radogost  (1197.),  Bratoslav,  Dragohna  (1209.). 
Biskup  Vladimir,  kojega  je  posvetio  metropolita 
dubrovački,  bio  je  pataren  („prekršio  je  zakon 
Isusov  i  upao  u  grčinu  bezumne  nauke  krivo- 
vjerske").  Jakov  zbog  toga  odijeli  bosansku  bi- 
skupiju od  dubrovačke  metropolije  i  podvrgne  je 
privremeno  kaločkom  nadbiskupu,  a  kasnije  1247. 
na  molbu  Bele  IV.  definitivno..  S  tom  je  nadbisku- 
pijom Bosna  bila  svezana,  dok  nije  osnovana  nad- 
biskupija zagrebačka  (1852.).  Herceg  Koloman  je 
uz  papinskog  poslanika  pregnuo,  da  se  patarenstvo 
šatre.  Činilo  se  u  početku  da  je  uspjeh  i  hercegov 
i  legatov  bio  potpun.  Matej  Ninoslav  ostavio  je  pa- 
tarensku  vjeru,  a  s  njime  i  njegov  rogjak  Prijezda. 
Ninoslav  poklanja  1233.  neku  svotu  novaca  za 
gradnju  nove  stolne  crkve  sv.  Petra  u  Brdu, 
gdje  je  bila  rezidencija  bosanskog  biskupa.  Kolo- 
man odredi  za  što  veći  sjaj  crkve  i  kaptola  desetinu 
iz  Usore,  Soli  i  Donjih  Krajeva  i  pokloni  kasnije 
bosanskim  biskupima  u  vukovskoj  županiji  grad 
Djakovo,  buduće  sijelo  bosanskih  biskupa 
(1239.).  No  kao  da  je  Matej  Ninoslav  samo  na  oko 
prionuo  katoličku  crkvu.  Već  godine  1234.  Bosna 
vrvi  patarenima,  koji  su  se  odavle  širili  i  u 
susjednu  Hrvatsku.  Kralj  Andrija  i  rimski  đvor 
odluče  sada  upotrebiti  silu,  te  pokrenuti  i  krs- 
tašku  vojnu  na  bosanske  patarene.  Krstaška  vojna 
(dosta  malo  o  njoj  znamo)  započe  1234.  i  trajaše 
uz  neke  stanke  do  1239.  Andrija  II.  d  a  r  o  v  a  o  je 
Bosnu  hercegu  Kolomanu  u  potpuno  vlasništvo, 
što  je  i  papa  potvrdio  (1235.).  Koloman  je  oko 
1237.  Ninoslava  svladao,  pače  provalio  i  u  Hum- 
sku. Ovdje  je  vladao  neki  knez  Petar,  po  vjeri  pa- 

taren,  ili  što  je  još  vjerojatnije,  pristaša  istočne 
crkve.  Neko  vrijeme  bio  isti  taj  Petar  i  spljetskim 
knezom  (1222.— 1235.).  Za  njegove  vlade  je 
sv.  Sava  „postavio  episkopa  v'  hPmskoj  zemlji 
u  Stone  v'  hrame  presvetlije  bogorodice",  te  se 
prema  tome  Petar  odmetnuo  od  Andriji  II.  i  pri- 
znao vrhovnu  oblast  srpskih  vladara.  Njega  je  na- 
slijedio njegov  nećak  Toljen,  kojega  je  herceg  Kolo- 
man  svladao  i  podložio  svojoj  vlasti.  Kada;  je  papa 
Gregorije  IX  >  imenovao  bosanskim  biskupom  ener- 
gičnog dominikanca  P  o  n  s  u,  predao  mu  je  pri- 
vremeno i  humsku  zemlju  i  službu  apo- 
stolskoga vikara. 

Revni  rad  biskupa  Ponse  i  hercega  Kolomana 
učini,  te  se  pod  konac  1239.  činilo,  da  je  pata- 
renstvo  u  Bosni  istrijebljeno.  No  ipak  nadbiskup 
kaločki  sagradi  po  Bosni  više  tvrgjava  „na  obranu 
rimske  crkve  i  vjere  u  Bosni .  . ."  kao  da  nije  vjero- 
vao miru,  koji  je  zavladao  u  zemlji.  Imao  je  i  pot- 
puno pravo,  jer  iza  odlaska  krstaša  iz  Bosne  javlja 
se  opet  Matej  Ninoslav  i  to  doskora  u  pot- 
punoj svojoj  moći,  kada  je  Ugarska  stradala  od 
divljih  Tatara.  Već  1240.  obnavlja  Ninoslav  stare 
veze  s  Dubrovnikom  i  dolazi  pače  i  sam  u 
pohode  Dubrovniku.  Tu  on  Dubrovčanima 
potvrgjuje  slobodu  trgovine  po  Bosni  (,,i 
po  zemlje  i  vladanie  moe  i  moih'  sin 
da  si  hodite  svobod'no  i  prostrano  .  .,  i  pače  da  moi 
k'meti  i  moi  ljudie  i  moi  vladal'ci  da  vi  ljube  i  da 
vi  hrane  od'  zla  s'  pravov'  verom' . . .").  Ujedno 
sklapa  s  Dubrovčanima  savez  protiv  srpskoga 
kralja  Stjepana  Vladislava  (1234.— 1243.),  koji  je 
bio  s  Dubrovnikom  u  zavadi.  Ninoslav  se  u  svojoj 
samostalnosti  usudio  pače  podupirati  Spljećane 
protiv  kralja  Bele  IV.  Kada  je  konačno  Bela  IV. 
kaznio  Spljećane,  pošao  je  glavom  1244.  i  na  bo- 
sanskoga bana.  Kralj  Bela  boravi  u  taboru  u  građu 
Glaškom  na  megji  usorskoj  (,,juxta  castrum 
Gallas")  i  odavle  se  valjda  s  Ninoslavom  izmirio. 
Pošljedni  spomen  o  njemu  sačuvan  nam  je  u  po- 

velji,  kojom  Dubrovčanima  obnavlja  stara  privile- 
gija i  ujedno  sklapa  savez  s  njima  protiv  srpskog 
kralja  Stjepana  Uroša  I.  obećavajući  im,  da  će  ih 
braniti  kao  i  njihov  posjed,  ako  bi  se  zaratili 
s  raškim  (srpskim)  kraljem  (1249.). 


C. 

Bosna    od    smrti    Matije    Ninoslava 
do    Stjepana    Kotromanića. 

Matej  Ninoslav  nije  mogao  osnovati  dinastije 
i  poslije  njegove  smrti  raspade  se  bosanska  bano- 
vina na  više  dijela.  Jednim  dijelom  vladao  je  nje- 
gov srodnik  Prijezda,  za  kojeg  se  znade,  da  je  pri- 
anjao uz  katoličku  vjeru,  kada  je  papa  Gregorije  IX. 
razvio  veću  akciju  protiv  patarena  (1233.).  Kon- 
vertitori  Dominikanci  uzeše  pače  za  taoca  Prijez- 
dina  sina  kao  jamstvo  njegove  ustrajnosti.  Kada  se 
kasnije  borba  izmegju  patarena  i  hercega  Kolo- 
mana  nastavila,  mnogi,  koji  se  nijesu  htjeli  poko- 
riti, izgubili  su  svoje  posjede.  Ti  su  po- 
sjedi i  pripali  Kolomanu.  Pristaše  katolicizma 
megju  članovima  banske  porodice  ne  osje- 
ćajući se  sigurnima  u  Bosni  i  dobivši 
ovdje  patarenske  suparnike,  tražili  su  za  na- 
gradu svoje  vjerne  službe  i  vjersku  ustrajnost  vla- 
steoska  dobra  u  Slavoniji.  Tako  je  1255.  dobio 
Prijezda  I.  od  Bele  IV.  župu  Novaki  (oko  Gornjeg 
Miholjca)  u  Slavoniji.  I  sinovi  Prijezde  I.  (Prijezda 
i  Stjepan)  imali  su  posjeda  u  Slavoniji.  Uz  takove 
prilike  moglo  je  uspjeti  Beli  IV.,  da  raskomada  bo- 
sansku banovinu.  Njegov  zet  R  o  s  t  i  s  1  a  v  Mihaj- 
lović  postade  već  1247.  banom  Slavonije,  zatim  za- 
vlada Mačvom  (1254.),  koja  je  obuhvatala  zemlju 
zapadno  od  Biograda  izmegju  Save,  Drine  i  pla- 
nine Cera  i  napokon  Usorom  i  Solima.  Njega  su 
naslijedili  u  njegovom  posjedu  sinovi  Mihajlo  I 

Bela,  koji  vladaju  ovim  krajevima  do  1271.  S  njima 
izumire  ujedno  porodica  Rostislavljeva,  te  je  tako 
nestalo  nade,  da  bi  se  ovdje  mogla  razviti  dina- 
stija, koja  je  stajala  u  bliskim  rodbinskim  vezama 
s  Arpadovićima. 

Bela  IV.  bio  je  i  vrhovni  gospodar  Huma. 
Ovdje  je  Toljena  naslijedio  knez  Andrija  „nevjeran 
kralju  Beli  IV. u,  ali  njegov  sin  Radoslav  u  jednoj 
povelji  od  1254.  god.  veli:  „ja  župan  Radoslav 
jesam  vjeran  kletvenik  gospodinu  kralju  ugar- 
skomu .  .  ."  Poslije  je  Humska  zemlja  do  doba  Stje- 
pana Kotromanića  pripadala  srpskim  kraljevima 
(Uroš  II.  Milutin),  izuzevši  vladu  bana  Mladena 
Šubića,  Područjem  Rostislavljevim  upravljali  su 
iza  smrti  njegovih  sinova  banovi  raznih 
imena  (Stjepan,  Henrik,  Egidije,  Ugrin) 
zatim  kraljica  Jelisaveta,  udova  kralja  Stje- 
pana V.,  a  1284.  postade  vojvodom  tih 
zemalja  Stjepan  Dragutin,  sin  Stjepana 
Uroša  I.,  a  šurjak  Ladislava  IV.  Kumanca,  ugar.- 
hrv.  kralja.  Stjepan  Dragutin  vladao  je  neko  vri- 
jeme Srbijom,  ali  mu  ote  prijestolje  mlagji  brat 
Uroš  II.  Milutin.  On  je  upravljao  osim  Mačve  i 
Bosne  još  i  Braničevom,  Beogradom  i  Srijemom. 
Prionuvši  uz  katoličku  crkvu  proganjaše  patarene 
tako,  da  je  papa  njega  i  njegov  posjed  stavio  pod 
zaštitu  sv.  Petra.  Na  molbu  Dragutinovu  poslao 
mu  papa  1291.  god.  dva  Franjevca,  koji  su  znali 
slavenski.  Stjepanom  Dragutinom  se  pače  papa 
htio  poslužiti,  da  i  Srbe  predobije  za  zapadno 
kršćanstvo,  ali  bez  uspjeha. 

U  unutrašnjoj  pravoj  Bosni  vladaju 
sinovi  Prijezde  I.:  Stjepan  i  Prijezda  II. 
1284.  god.  postade  Stjepan  zetom  Dragutinovim, 
uzevši  njegovu  kćer  Jelisavetu  za  ženu.  Time  mu 
je  porastao  ugled.  Ovaj  Stjepan  zove  se  i  K  o  t  r  o- 
man  i  osnivač  je  banske  i  kraljevske 
bosanske  porodice.  Vlast  njegova  i  brata 
mu  bijaše  više  periodična  skupna  vlast,  jer  se  u  po- 
veljama spominju  i  pojedini  članovi  porodice,  a  za 


la 


23 

potvrdu  odluke  prvorogjenoga  kao  starješine  u 
vlasti  trebala  je  privola  i  ostale  porodice.  Nezna  se 
tačno  smrt  prvoga  Kotromanića  (1313. — -1319.).  Iz 
braka  sa  Jelisavetom  imao  je  tri  sina :  Stjepana, 
Vladislava,  Inoslava  i  kćer  Katarinu. 
Udovica  Jelisaveta  bijaše  energična  žena.  Vidjevši, 
da  svoje  vlasti  kao  udovica  ne  može  vršiti  na- 
prama velikašima,  uklonila  se  ispred  neprekidnih 
kavgi  u  Dubrovnik.  Banska  vlast  starog  Kotro- 
mana  nad  bosanskim  porodicama  ne  bijaše  još 
duboko  zadrla,  te  pojedine  bosanske  porodične 
starješine  ne  htjedoše  da  podvrgnu  svoja  u  ma- 
lome vršena  suverena  prava  pod  banovo  pravo. 
Prije  megjutim  nego  nastavimo  prikazivati  odno- 
šaje  u  unutarnjoj  Bosni,  valja  svratiti  pažnju  na 
prilike  u  današnjoj  zapadnoj  Bosni  i  susjednoj 
Hrvatskoj. 

D. 

Ban  Pavao  Šubić  i  ban  Mladen 
Š  u  b  i  ć. 

Na  desnoj  obali  Krke,  tamo  gdje  se  bučna  ova 
rijeka  preko  mnogobrojnih  slapova  ruši  u  more, 
tamo  se  prostirala  nekoć  otadžbina  knezova  bri- 
birskih. „Tvrdi  gradovi  i  tanane  kule  spletoše  se 
u  vijenac  oko  srca  starodrevne  hrvatske  župe  B  r  r- 
b  i  r-g  r  a  d  a."  Pleme  Šubića  imalo  je  ovdje  svoje 
pradjedovsko  središte,  a  starinom  mu  se  može 
ovdje  naći  trag  u  10.  stoljeću.  Pri  sklapanju  ugo- 
vora (pacta  conventa)  izmegju  poglavica  hrvat- 
skoga plemstva  s  ugarskim  kraljem  Kolomanom 
susrećemo  i  župana  Mrmonju  Šubića. 
(1102.).  Bela  III.  krajem  XII.  stoljeća,  dao  je  Šu- 
bićima  u  nasljedno  leno  bribirsku  župu,  učinivši  ih 
tako  feudalnim  gospodarima.  Prvi  Šubić,  koji  je 
ovako  postao  knezom  (comes)  bio  je  Gregorije.  Si- 
novac mu  Stjepko  još  se  većma  prisloni  uz  kra- 
ljevsku moć  Bele  IV.,  te  je  u  današnjoj  sjevernoj 
Dalmaciji  bio  svemoćan  gospodar. 

Ban  Pavao  I.,  sin  Stjepkov,  ojača  još  više  moč 
svoje  porodice  za  kraljevanja  Andrije  III.  Ovaj  mu 
dade  u  vječnu  baštinu  bansku  čast  na  Primorju 
(1293.).  Isto  je  učinio  i  sicilski  kralj  Karlo  II. 
(1295.),  jer  bez  Šubića  nije  bilo  izgleda,  da  bi 
Anžuvinci  mogli  zavladati  baštinom  Arpadovića. 
Isti  Pavao  postade  jošte  i  gospodarom  bano- 
vine bosanske  (1299.  u  Skradinu:  Paulus  banus 
Corouacie,  Dalmacie  et  dominus  Bosne).  Ako  se 
k  tome  doda,  da  su  njegova  braća  upravljala 
gradovima  Kninom,  Šibenikom,  Trogirom,  Splje- 
tom,  te  konačno  još  i  Zadrom,  skupio  je  Pavao  vt 
svojoj  ruci  zemljišta,  kakovim  nikad  ni  prije  ni 
poslije  njega  nije  gospodario  koji  hrvatski  velikaš. 
Da  je  Pavao  vladao  čitavom  Bosnom  sve  do  Drine 
vidi  se  iz  jednog  zapisnika  dubrovačke  republike 
(1302.).  I  Stjepan  Kotroman  bio  je  štićenik  bana 
Pavla.  Vlast  u  Bosni  stekao  je  Pavao  i  svojim  rod- 
binskim vezama.  Kad  smo  spomenuli  rodbinske  veze 
Pavlove,  moramo  da  pobliže  ugjemo  u  to  pitanje. 
God.  1299.  kad  se  Pavao  zove  gospodarem  Bosne, 
spominje  se  kao  gospodar  Donjih  Krajeva  knez 
H  r  v  a  t  i  n  („vir  nobilis  Hrvatinus,  filius  condam 
Stephani,  de  inferioribus  Bosnae  confi- 
n  i  b  u  s  comes).  Ovaj  Hrvatin,  čiji  se  otac  Stjepan 
spominje,  djed  je  glasovitoga  kasnije  vojvode  Hr- 
voja  Vukčića  -  H  r  v  a  t  i  n  i  ć  a.  Po  pradjedu  Hrvo- 
jinom  Stjepanu  zovu  se  članovi  porodice  u  starije 
doba  i  Stjepanići.  Hrvatin,  njegova  braća  i  sinovi 
rog  jaci  su  i  srodnici  hrvatskoga  bana 
Pavla  Šubića  i  njegove  braće  Mladena  i  Gjure,  te 
je  po  svoj  prilici  izmegju  ovih  porodica,  susjednih 
velikaških  kuća,  postajala  neka  ženidbena  veza. 
Kad  su  se  Šubići  stali  koncem  XIII.  stoljeća  živo 
zanimati  za  napuljske  Anžuvince  nastojeći,  da 
im  pribave  ugar.-hrv.  prijestolje,  našli  su  se  pri 
tome  i  sinovi  i  unuci  kneza  Stjepana.  Ban  Pavao 
zajamčuje  u  Skradinu  1301.  Hrvatinu  svaki  mir  i 
sigurnost,  obećavši  mu,  da  će  poradi  vjernih  i  ve- 
likih usluga  njegovih  vazda  štititi  njega  i  posjede 

mu  od  ma  koga.  Prema  tome  Hrvatin  priznaje  Šu- 
biće  za  svoje  patrone. 

Donji  Krajevi  (partes  inferi- 
ores)  spominju  se  prviput  1244.  godine  uz 
Usoru  i  Sol  i  kao  sastavni  dio  banovine  Bosne. 
Kralj  Bela  IV.  naime  odregjuje,  da  biskup  bosanski 
Ponsa  imade  pravo  pobirati  u  ime  svojih  prihoda 
desetinu  u  Usori,  Solima  i  Donjim  Krajevima 
(gl.  str.  19.).  Prvotno,  valjda  još  za  Kulina  bana, 
obuhvatali  su  Donji  Krajevi  dosta  neznatni  teritorij 
Vrbasu  na  zapad,  ali  pod  kraj  XIV.  i  početkom 
XV.  stoljeća  obuhvatila  su  sav  kraj  izmegju  Vrbasa 
i  Une,  te  neke  predjele  na  istoku  od  Vrbasa  sve  do 
Usore.  Donji  Krajevi  povećavali  su  se  vazda 
na  štetu  Hrvatske.  Od  župa,  koje  su  se 
nalazile  u  Donjim  Krajevima,  poznate  su  nam  slije- 
deće:: Vrbaška,  Sanska,  Glaška,  Plivska,  Lučka, 
Zemljička  (Zemljanička  —  Zemunik)  i  neko  vrijeme 
Dubička  (za  vojvode  Hrvoja).  Banica,  Ze- 
munik i  Vrbanja  bjehu  svojina  Kotromana  i  jedva 
da  ima  sumnje,  veli  Thalloczv,  da  porodično 
ime  stoji  u  svezi  s  imenom  glavnoga  grada  Vr- 
banje  sa  Kotorom*).  God.  1301.  dovedoše  bribirski 
knezovi  Karla  Roberta  iz  Napulja  do  Zagreba,  a 
odavle  krene  Karlo  u  pratnji  ugarskih  velikaša 
u  Ostrogon,  gdje  ga  okruniše  za  kralja.  Malo  iza 
toga  zavlada  u  Bosni  kao  ban  Pavlov  brat  Mladen. 
Ovdje  je  došao  u  sukob  sa  patarenima  i  godine 
1304.  ga  patareni  ubiše.  Prijateljstvo  izmegju 
Šubića  i  Hrvatinića  ohladni  po  svoj  prilici  radi 
vjerskih  stvari,  jer  su  Hrvatinići  bili  takogjer  pa- 
tareni. Ban  Pavao  provali  u  Bosnu,  a 
posljedica  Pavlove  provale  bila  je  ta,  da  je 
u  Bosni  postavio  za  bana  sina  svoga  Mla- 
dena (II.)  „Mili  rogjaci"  knezova  bribirskih,  Hrva- 
tinići, ne  spominju  se  više,  nego  tek  nakon  smrti 


*)  1287.  godine  imade  Zemljanik  u  svojim  rukama 
Prijezda,  djed  bana  Stjepana  Kotromanića,  ali  je  kasnije 
ova  župa  prešla  u  posjed  porodice  Hrvatinića  kao  i  Banica 
i  Vrbanja. 

bana  Pavla  (1312.)  čuje  se  opet  nješto  o  njima,  ali 
sada  se  oni  javljaju  kao  odlučni  protivnici  Mla- 
dena II.  Hrvatin  (f  prije  1315.)  ostavio  je  tri  sina 
Vukosava,  Pavla  i  Vukca.  Od  Vukca  potiče  glasoviti 
Hrvoje.  Braća  kao  dušmani  Mladena  II.  nastoje  za- 
jedno s  ostalim  zavidnicima  Mladenovim,  da  ga 
sruše. 

Mladen  II.  primio  je  od  svog  oca  Pavla  veliku 
baštinu.  Granice  su  vladanju  Mladenovu  na  sje- 
veru Gvozd  (Kapela),  na  jugu  Neretva,  Drina  1 
Sava  na  istoku  i  sjeveroistoku  i  more  na  zapadu. 
Naslovi  kao  Croatie  et  Bosniae  Banus,  zatim 
„comes  i  dominus  totius  terrae  Hlm  (povelja 
1304.)  nijesu  prazne  titule,  nego  se  faktično  po- 
dudaruju  s  vlašću  njegovom.  I  on  i  otac  mu  izvr- 
šivali  su  dominium  s  faktičnim  suverenstvom,  jer 
se  suverenstvo  kralja  izražavalo  latentno  i  to 
samo  u  koliko  su  ga  Šubići  htjeli  priznati.  Da- 
kako, da  njegova  vlast  ne  bijaše  jedinstvena.  On  je 
morao  u  svakom  području  da  daje  koncesije  tamo- 
šnjim posjednicima.  Svi  ti  njegovi  vazali  bojahu 
ga  se,  ali  on  se  morao  bojati  i  njih.  Mladen  II. 
vladao  je  krepko  velikom  tom  baštinom.  „On  je 
ratnik,  diplomata  i  vladalac  u  jednoj  osobi,"  veli 
Thalloczv;  „njegovo  ime  je  bilo  na  daleko  na  glasu 
u  Italiji,  Ugarskoj  i  u  njegovih  susjeda."  Poznato 
je,  da  je  Mladen  imao  tjelesnog  liječnika  Viljema 
Varignana,  koji  mu  je  bio  i  diplomatski  savjetnik. 
Istorija  skolastične  medicine  broji  ovog  Šubiće- 
vog  liječnika  megju  najpoznatnije  pretstavnike 
ovoga  pravca.  Jedno  svoje  djelo  posvetio  je  Mla- 
denu: „Svim  viteškim  krepostima  opasanomu  i  ne 
manje  umnom  krunom  ovjenčanomu  gospo- 
dinu, svomu  vazda  gospodaru,  Mladenu,  Hrvata  i 
Bosne  Banu  i  vrhovnomu  gospodinu  čitave  Hum- 
ske zemlje."*)  Na  to  djelo  potakao  ga  je  Mladen. 
Kad  još  čujemo,    da  Mladen,    jedan  veliki  knez, 


*)  Zbog   Huma  ratuje  po  svoj  prilici  i  s  Milutinom, 
srpskim  kraljem  (1318-1319.) 

početkom  XIV.  stoljeća  čita  bibliju,  onda  nam  sve 
to,  veli  Thalloczv,  prikazuje  bana  kao  e  m  I 
n  e  n  t  n  u  kulturnu  pojavu  u  Dalmaciji  ibosans- 
koj  unutrašnjosti. 

Perfidna  politika  Mletaka  (1313.  oteše  mu 
Zadar),  surevnjivost  hrvatskih  velikaša  i  autono- 
mističke težnje  dalmatinskih  gradova,  a  na  koncu 
i  sam  kralj  učiniše  kraj  Mladenovom  gospodstvu. 
Najprije  se  složiše  u  savez  protiv  Mladena  njegovi 
vazali  knezovi  Kurjakovići  i  Nelipići,  zatim  Hrvati- 
nići  i  dalmatinski  gradovi.  Pače  i  rogjeni  brat  Mla- 
denov  diže  se  proti  njega.  Njima  se  priključiše 
slavonski  ban  Ivan  Babonić  i  bosanski  ban  Stjepan 
Kotromanić,  a  tajno  su  rovarili  protiv  njega  i 
Mlečani  na  sve  strane,  ma  da  su  ga  još  god.  1314. 
primili  megju  -svoje  začasne  gragjane  i  prave  Mle 
čane.  Kralj  Karlo  I.  stiže  nakon  što  je  već  Mladen 
bio  razbit  od  svojih  protivnika  u  Knin,  kamo  bude 
sazvan  i  sabor.  Mladen  II.  došao  je  pred  kralja 
s  darovima,  a  kralj  ga  na  viku  velikaša  svrgne 
s  banske  časti  i  zapovijedi  mu,  da  ostane  uza  nj. 
Bansku  čast  preuze  u  Hrvatskoj  i  Dalmaciji  Babo- 
nić, a  u  Bosni  bi  banska  čast  isključivo 
predana  mladomu  Stjepanu  Kotro- 
manić u.  Karlo  I.  ode  s  Mladenom  u  Zagreb  i 
postavi  nad  njim  stražu,  te  ga  od  sele  smatraše  za- 
robljenikom. Umro  je  po  svoj  prilici  negdje  u 
Ugarskoj  (možda  u  Temešvaru)  u  tamnici. 

Njegovi  ga  protivnici  očito  tendenciozno  pri- 
kazuju kao  zlobna  i  pakosna  tirana.  Ljetopisac 
Miha  Madijev  žigoše  ga  nakon  pada  ovim  rije- 
čima: „Kamo  ti  sada  tvoja  sila,  bane  Mladene,  ti 
koji  si  prezirao  silu  svih  kraljeva  na  zemlji . . .", 
ali  iz  Miha  Madija  govori  mržnja  autonomističke 
Dalmacije. 


IV. 

STJEPAN  KOTROMANIĆ. 

(1314.  ?  1322.  do  1353.) 

Pod  okriljem  Anžuvinaca  zače  vladu  ovaj 
bosanski  ban,  koji  je  u  mnogome  poravnao  pu- 
teve,  kojima  je  kasnije  koracao  veliki  Stjepan 
Tvrtko  I.  O  mladosti  Stjepana  Kotromanića  ne- 
posredno iza  očeve  smrti  malo  se  znade.  Spome- 
nuli smo,  da  se  mati  njegova  Jelisaveta  sklonila 
s  djecom  u  Dubrovnik.  Ne  znamo  kad  se  Stjepan 
vratio,  ali  može  se  slobodno  ustvrditi,  da  je  prije 
pada  Mladena  imao  svoju  stranku,  pa  ćemo  po 
tome  laglje  i  shvatiti  spomenuto  već  napuštanje 
Šubića  sa  strane  porodice  Hrvatinića.  Oko  1322. 
izdaje  Stjepan  Kotromanić  povelju  sa  svojim  bra- 
tom Vladislavom  i  u  toj  povelji  poklanja  knezu 
Vukosavu  Hrvatiniću  župe  Banicu  i  Vrbanju.  Tada 
se  već  zove  Stjepan  Kotromanić:  gospodin  svim 
bosanskim  zemljama,  Soli,  Usore,  Donjim  Kraje- 
vima i  Humske  zemlje.  Oko  1323.  godine  izdaše 
braća  sličnu  povelju  u  Moištri  „pred  djedom 
velikim  Radoslavomu,  dakle  poglavicom  bosanske 
patarenske  crkve. 

Na  tijesne  veze  Stjepana  Kotromanića  s  Kar- 
lom I.,  ugarsko-hrvatskim  kraljem,  upućuje  nas  i 
brak  Stjepana  Kotromanića  sa  poljskom  kneginji- 
com  Jelisavetom,  kćerkom  hercega  Kazimira  ođ 
Kujavije.  Bila  je  to  rogjakinja  Karlove  žene  Jelisa- 
vete,  kćerke  poljskoga  kralja  Vladislava  Lokjeteka. 
Karlo  I.  podupirao  je  svim  silama  Stjepana, 
a  ovaj  mu  je  bio  vjeran  saveznik  protiv  hrvatskih 
oligarha  (ratovanje  Stjepanovo  protiv  kneza 
Nelipića)  i  srpskih  vladara.  Za  meteža  u  Srbiji 

uspjelo  je  Stjepanu  zavladiti  Humskom  zemljom, 
te  je  tom  zgodom  Srbija  za  uvijek  izgubila  Hum- 
sku. (1325.)  Iza  toga  pripoji  još  Stjepan  Makarsku 
krajinu  (od  Cetine  do  Neretve)  svojoj  vlasti,  te 
hrvatske  župe  Dumno,  Hlivno  i  Dlamoč,  ođ 
kojih  postade  oblast  Ž  a  v  r  š  j  e,  zvana  kasnije 
Zapadne  strane. 

Godine  1333.  darova  Stjepan  Dubrovčanima 
„vas  Rat  i  Ston  i  Prevlaku  i  otoke,  koji  su  okolo 
Rata"  u  baštinu.  Za  taj  dar  obećaše  Dubrovčani, 
da  će  plaćati  banu  i  njegovim  potomcima  svake 
godine  na  dan  sv.  Vlaha  dohodak  od  500  perpera; 
nadalje,  ako  bi  ban  ili  njegovi  potomci  došli  u 
Dubrovnik,  da  mogu  slobodno  stanovati  u  zidanoj 
palači,  a  ne  će  zato  plaćati  najma .  . .  Pod  konac 
svoje  vlade  zaratio  se  Stjepan  Kotromanić,  potpo- 
magan od  Ljudevita  Velikoga  sa  silnim  srpskim  ca- 
rem Dušanom.  Uzalud  su  Mlečani  kušali  da  izmire 
oba  vladara.  Stjepan  je  provalio  u  Dušanove 
zemlje  (1349.),  a  Dušan  je  opet  slijedeće  godine 
(1350.)  pošao  lično  s  velikom  vojskom  protiv 
Bosne.  Dubrovački  pisci  (Orbini  i  Lukarić) 
vele,  da  je  on  provalio  s  80.000  vojske  sa  Drine  u 
Bosnu  sve  do  Bobovca  i  Dumna,  a  onda  do  Cetine 
i  Krke.  Po  drugim  vijestima  namjeravao  je  provaliti 
do  obale  Zahumske,  dolinom  Neretve,  a  odavle 
prema  Spljetu.  Na  glas  o  ofenzivi  vizantijskoj  po- 
hiti prema  Kotoru,  a  odavle  u  Makedoniju. 
Bosanci  iza  tog  ubrzo  opet  zaposjedoše 
gradove  u  Zahumlju.  Oslobodi  vši  se  Stje- 
pan Kotromanić  Dušanove  sile  živio  je  dvije 
tri  godine  mirno  povjerivši  se  sasvim  ugar.-brv. 
kraJju  Ljudevitu,  sinu  Karla  I.  Odnošaj  izmegju 
oba  vladara  postade  još  tjesniji,  kad  je  Ljudevit 
uzeo  za  ženu  kćer  Stjepanovu,  Jelisavetu  (1353.). 
Tako  je  Ljudevit  stupio  u  rodbinsku  svezu  s  ovom 
mladom  dinastijom.  Kako  neki  hoće,  nagnala  ga 
je  na  to  ljubav  prema  Jelisaveti,  ali  više  je  vjero- 
jatno, da  je  htio  ženidbom  sa  Jelisavetom  zavla- 

dati  jednim  dijelom  Bosne,  što  mu  je  kasnije  i 
uspjelo  za  Tvrtkove  mladosti. 

U  vjerskom  pitanju  prianjao  je  Stjepan  Kotro- 
manić  više  uz  patarensku  vjeru  nego  li  uz  katoli- 
cizam. Možda  se  oslanjao  i  na  istočnu  crkvu.  Po 
zitivno  se  ne  da  reći,  da  li  je  bliže  bio  patarenstvu 
ili  istočnoj  crkvi.  Megjutim  u  drugoj  polovici  svoje 
vlade  podupirao  je  katolicizam  svim  silama. 
Njegova  je  želja  bila,  da  bosanski  biskup  prenese 
svoju  stolicu  iz  Djakova  opet  u  Bosnu,  ali  ta  žeija 
nije  mu  se  valjda  ispunila.  Osobito  je  živahnu 
djelatnost  razvio  za  Stjepana  Kotromanića  biskup 
fra  Peregrin  (1349. — 1356.).  Stjepan  K.  živo  je 
pomagao  njegova  nastojanja,  obratio  se  pače  pis- 
mom na  papu  Klementa  VI.,  da  pošalje  Peregrinu 
pomoćnike,  „koji  znadu  nauk  vjere  i  koji  su  vješti 
slavenskom  jeziku  ili  bi  ga  barem  mogli  naučiti". 
Nadalje  traži  ban,  da  bi  se  biskupu  bosanskome 
dozvolilo,  da  može  sam  u  pomoć  pozvati  re- 
dovnike i  svećenike,  te  da  im  se  dadu  sve  povlasti, 
što  se  daju  svećenicima,  koji  rade  megju  Tatarima 
i  nevjernicima  za  proširenje  vjere,  jer  istim  tru- 
dom i  istom  pogibelju  službuju  u  Bosni ; 
podjedno  neka  se  tim  svećenicama  dozvoli  općenje 
s  izopćenim  narodom.  Osobito  je  zanimiva  banova 
molba,  da  se  Peregrinu  dozvoli  smještenje  obra- 
ćenika u  veće  manastire,  gdje  bi  se  neko  vrijeme 
podučavali  u  latinskoj  slovnici  i  nauci  katoličkoj. 
Stjepan  Kotromanić  bio  je  i  osobiti  zaštitnik  franje- 
vačkoga reda. 

Ban  Stjepan  Kotromanić  nije  imao  muškoga 
potomstva.  Njegov  magji  brat  V  1  a  d  i  s  1  a  v 
oženio  se  1338.  Jelenom,  kćeri  Jurja  II.  Bribir- 
skoga. Kad  je  Stjepan  Kotromanić  umro  (1353.), 
bijaše,  ali  vrlo  kratko  vrijeme,  banska  vlast  u 
rukama  njegovoga  brata,  jer  je  Vladislavljevu  sinu 
Tvrtku  jedva  moglo  biti  više  od  1 5  godina.  Ali  vec 
god.  1354.  ne  spominje  se  Vladislav,  te  tako  za- 
padne bosansko  prijestolje  Tvrtka  I.,  sinovca  Stje- 
pana Kotromanića. 


V. 

STJEPAN  TVRTKO  I.  BAN  I  KRALJ. 
(1354.— 1391.) 

A. 

Tvrtko   u    borbi    s    Ljudevitom    i    bo- 
sanskom   vlastelom. 

Odmah  iza  smrti  Vladisavljeve  vidimo  mater 
njegovu  Jelenu  s  mlagjim  sinom  Vikom  (Vukom) 
na  putu  u  Ugarsku,  da  s  kraljem  Ljudevitom  i  svo- 
jom rogjakinjom  Jelisavetom  pročisti  porodične 
odnošaje.  Čini  se,  da  je  udovica  mati  tražila  tom 
prilikom  i  zaštite  u  Ljudevita,  jer  bosanski  velikaši, 
koji  su  se  uživili  za  Stjepana  Kotromaniča  u  svoj 
podanički  položaj  opet  idu  zatim,  da  izvojuju 
staru  nezavisnost.  „Ono  mjerilo  lojalnosti,  veli 
Thalloczv,  koje  se  u  srednjem  vijeku  na  zapadu  na 
jednom  ili  drugom  mjestu  ističe,  nije  se  u  Bosni 
nikada  razvilo.  Uzrok  je  tome  dijelom  razdioDa 
teritorija,  a  dijelom  opet  onaj  snažni  i  ne- 
obuzdani lični  osjećaj,  koji  je  vazda  ka- 
rakterisao  tamošnje  porodice."  Prvi  se  digoše  ne- 
koji članovi  porodice  Hrvatinića,  a  ne  bismo  se  pre- 
varili, da  je  donekle  i  vjerski  momenat  odlučivao, 
jer  je  Tvrtko  bio  katolik,  a  većina  njegovih  velikaša 
patareni. 

U  takovim  prilikama  oslonila  se  mati  sa  svo- 
jim sinom  Tvrtkom  na  Ljudevita  i  u  prvom  početku 
vidimo,  da  je  Tvrtko  odan  vazal  Ljudevitov.  Lju- 
devit megjutim  ne  bijaše  sasvim  s  njime  zado- 
voljan. Ubrzo  se  pokazalo,  da  je  Ljudevit  nakanio 
bosansku  banovinu  umanjiti,  a  ostatak  skučiti  pod 

svoju  vlast,  te  od  bana  načiniti  u  neku  ruku  svoga 
namjesnika.  Na  to  ga  je  nukalo,  veli  Šišić,  najviše 
sretno  ratovanje  s  Venecijom,  a  nagrada  toga  rato- 
vanja imala  je  biti  željno  iščekivana  i  teško 
stečena  dalmatinska  obala.  Ova  je  opet  bila  u  pr- 
vom redu  upućena  na  zalegje,  na  Hrvatsku  i  Bosnu. 
Stoga  je  Ljudevit  i  htio,  da  to  zalegje  proširi  da- 
kako na  štetu  Bosne,  čije  su  zapadne  oblasti  i 
onako  najvećim  dijelom  bile  vremenom  preotete  hr- 
vatske župe.  Da  tu  svoju  svrhu  postigne,  (o  tom 
ima  pouzdanih  podataka),  stao  je  mamiti  pod  svoju 
vlast  neke  bosanske  velikaše,  (od  roda  Hrvatinića), 
tražeći  od  njih,  da  se  odmetnu  od  Tvrtka,  a  pokore 
ravno  njemu  i  njegovoj  zaštiti  (1357.),  što  su  oni 
i  učinili.  Tvrtko  je  u  takovim  prilikama  sredinom 
1357.  morao  sklopiti  za  se  veoma  nepovoljan 
ugovor.  Morao  se  obvezati,  da  će  protjerati  Pata- 
rene i  svoje  zemlje,  da  je  dužan  ići  s  kraljem  u  rat 
i  boraviti  i  dolaziti  u  kraljevu  prijestolnicu  ili  lično 
ili  brat  mu  Stjepan  Vlk  (Vuk)  i  napokon  otstupiti 
mu  čitavu  Humsku  zemlju.  Kralj  mu  za  to  potvr- 
gjuje  banovinu  bosansku  i  Usoru.  Tim 
ugovorom  postao  je  Tvrtko  potpuni  vazal  Lju- 
devitov,  te  su  i  Dubrovčani  zvali  Tvrtka  „po  na- 
logu kraljevskom  ban".  Za  cijelo  je  u  to  doba  na- 
stao i  onaj  natpis  kod  Zaušja  blizu  Donje  Drežnlce 
u  današnjoj  Hercegovini,  u  kojem  se  veli :  „Se  piša 
rab  božji  i  svetoga  Dmitrija  udnigospodina 
kralja  ugarskoga  Loiša  i  gospodina 
bana  bosanskoga  Tvrtka". 

Ovakovo  riješenje  bosanskoga  pitanja  jedva 
da  je  prijalo  bosanskoj  vlasteli.  Bosanskim  veli- 
kašima nije  bilo  ni  na  kraj  pameti,  da  slabog  svog 
bana  zamijene  moćnim  kraljem  Ljudevitom,  koji  je 
u  pitanju  vlasteoske  oligarhije  bio  još  kud  i  kamo 
energičniji  od  svoga  oca  Karla  I.  Radilo  se  sada  o 
tome,  da  li  će  bosanska  banovina  ostati  autonomna 
ili  će  se  pretvoriti  u  ugarsku  provinciju.  Zato  se  uz 
Tvrtka  okupiše  vlastela  obiju  konfesija  i  digoše 
bunu,  a  Ljudevit  je  sam  pošao  u  Bosnu,  da  uguši 

taj  ustanak.  Razlozi  polaska  Ljudevitova  u  Bosnu 
bili  su  dakle  politički,  a  ne  samo,  kako  Ljudevit 
veli,  da  ga  na  tu  vojnu  navelo  „pustošenje  bez- 
brojne množine  heretika  i  patarena,  a  na  štetu 
prave  vjere  kršćanske." 

Ljudevit  je  odlučio  Bosnu  napasti  s  dvije 
strane.  (1363.).  Jednu  vojsku  povjerio  je  kralj  pa- 
latinu  Nikoli  Kontu  i  ostrogonskom  nadbiskupu 
Nikoli,  a  imala  je  provaliti  u  Usoru  i  osvojiti  grad 
Srebrenik;  druga  vojska  (na  čelu  joj  sam  kralj) 
provalit  će  u  župu  Plivu  i  njeno  središte  tvrdi 
Sokol-grad.  8.,  9.  i  10.  jula  1363.  nalazio  se  kralj 
pred  Sokolom,  a  već  19.  jula  izdaje  povelju  u  Viro- 
vitici nedaleko  Drave.  Rat  je  prema  tome  trajao 
veoma  kratko  i  svršio  za  kralja  potpunim  neus- 
pjehom. Kralj  ne  govori  ni  u  jednoj  povelji  o  toj 
neuspjeloj  vojni,  ali  za  to  nam  o  njoj  govori  sam 
Tvrtko.  U  povelji  od  1366.  god.,  što  ju  je  izdao  u 
župi  Rami  pred  gradom  Prozorom  veli:  „Stvorih 
milost  svoju  gospodarsku  svojemu  vjernu  sluzi, 
u  ime  vojvodi  Vlkcu  Hrvatiniću  za  njegovu 
vjernu  službu  u  ono  vrijeme,kada  se  podiže  na  me 
ugarski  kral,  u  ime  Ludovik,  i  prihodi  u  Plivu  pod 
Sokol  i  ondazi  mi  vojvoda  Vlkac  vjerno  posluži." 
Za  nagradu  darovao  je  ban  Tvrtko  Vuku  čitavu 
Plivsku  župu.  Mnogo  gore  od  samoga  Ljudevita 
progjoše  palatin  Nikola  Kont  i  ostrogonski  nad- 
biskup Nikola,  kraljev  kancelar.  Podsjedanje 
Srebrenika  nije  uspjelo,  te  su  ugarski  vojskovogje 
morali  napustiti  grad  uz  veliki  gubitak  ljudi  i 
stvari.  Tako  je  Bosna,  veli  Šišić,  sačuvala  oružjem 
u  ruci  svoj  politički  individualitet,  a  Tvrtko  se  sada 
prozove  „Božjom  milošću  ban  čitave  Bosne".  Re- 
publika mletačka  učini  (1364.)  njega,  brata  mu  Vika 
i  mater  Jelenu  svojim  gragjanima. 

Time  megjutim  još  uvijek  nijesu  bile  svršene 
kušnje  i  borbe  mladoga  bana.  Dvije  godine  iza 
toga  planu  protiv  Tvrtka  buna,  kojoj  je  bio  na 
čelu  brat  mu  Vlk  s  knezovima  Dabišićima.  Razlozi 
nam  nijesu  poznati,  ali  možda  je  Vlk  težio  da  po- 

stane  suvladarom.  Tvrtko  mora  s  materom  pobjeći 
iz  Bosne,  a  Vlk  postade  banom.  Protjeranom  banu 
ne  preostade  drugo,  nego  zatražiti  pomoć  u  Lju- 
devita, koji  mu  je  i  pruži  i  Tvrtko  se  još  iste  go- 
dine (1366.)  vraća  u  Bosnu,  ali  jedva  u  čitavo  svoje 
vladanje.  Čini  se,  da  je  kralj  pridržao  koji  dio  u 
svojoj  vlasti.  Nekoji  buntovnici  bijahu  pohvatani 
i  utamničeni,  a  Vlk  pobježe  u  Dubrovnik.  Du- 
brovčani ga  kasnije  na  zahtjev  Tvrtkov  ne  htjedoše 
izručiti,  makar  je  i  sam  Tvrtko  boravio  zbog  toga 
u  Dubrovniku.  Godine  1367.  napokon  izmiri  se 
Tvrtko  sa  bratom  i  obdari  ga  gradovima  i  imanjima 
(„svojega  brata  gospodina  Vlkića"). 


B. 


Stjepan    Tvrtko    širi    granice    svoje 

države     i     okruni     se     kraljevskom 

krunom. 

Poslije  ovih  nevolja  zvao  se  Tvrtko  „Milošću 
božjom  i  našega  gospodara  Ljudevita  ban  Bosne". 
No  ovaj  odnošaj  ne  potraja  dugo.  Kralj  Ljudevit 
svratio  je  svoju  pažnju  na  prilike  u  Poljskoj  i  tako 
je  Tvrtku  morao  ostaviti  slobodne  ruke  na  jugu. 
Ovu  zgodu  upotrijebio  je  Tvrtko,  da  osili  svoju 
vlast  na  jugu,  a  osobito  istoku  svoje  države.  Go- 
dine 1355.  umro  je  Dušan  Silni  u  doba  od  48  go- 
dina, i  njegov  nasljednik  Uroš  IV.  nije  imao 
osobina,  da  bi  mogao  snažnom  rukom  rukovoditi 
velikom,  nedavno  proširenom  državom.  Ubrzo 
izbiše  nemiri  u  čitavoj  zemlji.  Državu  počeše  kidati 
vlastela,  osnivajući  samostalna  gospodstva. 
Vlkašin  postaje  uz  cara  kraljem.  U  Zeti  javljaju  se 
Balšići  kao  župani,  a  izmegju  obale  južno  od  Du- 
brovnika i  planina  istočno  od  Drine  župan  Nikola 
Altomanović  „velikaš  plitkoga  uma  i  siledžija, 
koji  je  sa  svima  susjedima  živio  u  svagjia.  Istočni 

susjed  župana  Altomanovića,  dublje  u  unutraš- 
njosti, bio  je  knez  Lazar,  sin  Pripčev.  Pribac  zove 
se  i  Hrebeljanović.  Lazar  se  oženio  Milicom,  kćer- 
kom kneza  Vratka,  uglednoga  vojskovogje  cara 
Dušana,  koji  je  poticao  od  sporodne  loze  Nema- 
njića.  U  mladim  godinama  stupio  je  u  dvorsku 
službu  Dušanovu,  a  kasnije  se  javlja  kao  jedan  ođ 
najuglednijih  dvorjanika  cara  Uroša.  Oko  1370.  bio 
je  Lazar  gospodar  Rudnika.  Godine  1371.  izumire 
dinastija  Nemanjića  s  Urošom  IV.,  a  i  Turci  se 
javljaju  u  isti  čas  kao  politički  baštinici  još  ne- 
davno tako  snažnoga  carstva.  Bistrom  i  prokuša- 
nom oku  Tvrtkovu  nije  mogla  uteći  važnost  ovoga 
novoga  političkoga  položaja  na  jugu  i  istoku 
njegove  države  .  Po  babi  svojoj,  kćeri  Stje- 
pana Dragutina,  bio  je  Tvrtko  u  rodu  po 
tankoj  krvi  s  izumrlom  dinastijom  Nema- 
njića, a  on  ne  samo  da  je  to  stao 
isticati,  nego  se  poče  i  otimati  za  posjede  iste  po- 
rodice. Sklopivši  savez  s  Lazarom  Hrebeljanovićem, 
osvoji  on  zemlju  oko  gornje  Drine,  zatim  sam 
protjera  god.  1376.  iz  Travunje  Jurja  Balšiča, 
kojemu  je  otstupio  malo  ne  cijelu  kneževinu  Tra- 
v  u  n  j  u  Nikola  Altomanović,  te  mu  se  oblast  pro- 
stirala preko  Humske  do  Kotora  i  Onogošta  (Nik- 
šića).  Na  istoku  držao  je  u  svojim  rukama  Tvrtko  I 
jedan  dio  Raše,  gdje  se  nalazilo  i  Mileševo  s  gro- 
bom sv.  Save.  Ljeti  god.  1377.  dade  se  na  grobu 
sv.  Save  okruniti  „sugubim  vijencem"  t.  j.  dvo- 
strukom krunom  u  znak  srpske  i  bosanske  zemlje, 
prozvavši  se:  Stefan  Tvrtko  po  milosti  gospoda 
Boga  kral  Srblem,  Bosni,  Primorju,  HImsci  zemil, 
Dolnim  Krajem,  Zapadnim  Stranam,  Usori,  Soli, 
Podrinju  i  ktome.  Ovim  krunisanjem  prešla  su  i 
prava  Nemanjića  na  Tvrtka,  što  su  i  Dubrovčani  i 
Mlečani  odmah  i  priznali.  Dubrovčani  su  mu  naime 
plaćali  danak,  što  su  ga  plaćali  srpskim  vladarima 
na  dan  sv.  Dimitrije  u  iznosu  od  2000  perpera*). 


*)  Godine  1354.  spominje  se  u  jednoj  povelji  stanak 

Prema  novoj  časti  bijaše  si  Tvtrko  uredio  i  svoj 
dvor,  uvedavši  nova  dvorska  dostojanstva  (lbgotet, 
protovestijar).  Osim  toga  okružio  se  i  najodličnijim 
bosanskim  knezovima  i  vojvodama,  od  kojih  su  već 
tada  bili  poznati  Vlatko  i  Hrana  Vuković,  Radin 
Jablanović  i  sin  mu  Pavao  Radinović,  -a  osobito 
vojvoda  Vukac  Hrvatinić  i  sin  mu  Hrvoje  Vukčić. 
„Stona  mista"  Tvrtkova  su  obično  Sutjeska,  Bobo- 
vac,  Trstivnica.  Tvrtko  je  podupirao  i  darivao  ove 
moćne  porodice,  da  ih  predobije  za  se  i  za  svoju 
porodicu,pa  mu  je  to  i  uspjelo,  dok  je  on  živio. 
Poslije  su  ti  velikaši  zaboravili  na  to  i  odmah  iza 
njegove  smrti  trgali  jedinstvo  države. 

U  jednoj  povelji  od  god.  1378.  ovako  Tvrtko 
odregjuje  svoju  zadaću:  ,,i  po  tom  načeh  s  bogom 
kraljevati  i  praviti  prestol  srbskije  zemlje,  žclaje 
padšaja  sa  vzdvignuti  i  razoršaja  se  ukrepiti ..." 
Ovoj  svojoj  zadaći  ostao  je  vjeran  do  kraja  svoga 
života.  «£ 

Poslije  smrti  Ljudevita  (1382.)  pokazao  je 
Tvrtko  odlučno  volju,  da  proširi  granice  svoje 
države  na  Jadransko  more,  a  na  sjever  do  Drave 
dakle,  da  dobije  vlast  nad  čitavom  zemljom,  u  ko- 
joj stanuju  Hrvati  i  Srbi.  Velikim  dijelom  on  je  i 
ostvario  svoje  težnje,  ali  što  to  nije  trajno  i 
sasvim  proveo,  kriva  je  njegova  prerana 
smrt.  Državi  Tvrtkovoj  trebalo  je  mora  i 
brodovlja,  a  u  tom  poslu  smetao  mu  Du- 
brovnik,    a     zatim     kraljica     Marija,     koja     je 

bosanskih  velikaša  na  mjestu  Mili  ili  Milje.  Ovo  Milje  nije 
drugo,  veli  Ruvarac,  nego  manastir  Mileševo  sa  crkvom 
sv.  Nikole,  što  ga  je  sagradio  Stjepan  Kotromanić 
i  u  kojem  je  bio  sahranjen.  Jukić  spominje,  da  je  Mile- 
ševo bilo  na  rijeci  Bosni  u  današnjem  gradac- 
kom  kotaru,  danas  zvani  Mileševac.  Talloczv  veli, 
da  je  mjeslo  Mile  ležalo  oko  Ključa  i  dodaje:  „te  tako 
pada  ona  tvrdnja  većega  broja  bosanskih  historičara 
da  se  Tvrtko  krunisao  za  kralja  u  manastiru 
M i lešev u,  posvećenom  sv.  Nikoli."  Kao  da  je  i 
Ruvarac  bio  ovoga  mišljenja,  samo  ga  nije  htio  izreći. 
(Sravni  rjegovu  raspravu:  Banovanje  Tvrtka  bana.  Glasnik 
bos.  muzeja  godine  1894.) 

baštinila  Kotor  iza  oca.  Ne  usugjujući  se  direktno 
napasti  Dubrovnik,  podigne  on  na  ulazu  u  Boku 
Kotorsku  na  vrlo  zgodnom  mjestu  novi  grad,  koji 
prozva  Sv.  Stjepan  (u  čast  svome  zaštitniku); 
poslije  bi  grad  prozvan  Novi,  a  danas  mu  je  ime 
Ercegnovi  (Castelnuovo).  Time  je  htio  satrti  trgo- 
vinu Dubrovnika,  po  kojoj  je  ova  republika  bila 
moćna  i  jaka,  a  podjedno  je  htio  i  Kotor  otkinuti 
od  Marije.  Novi  je  imao  biti  glavni  primorski  trg 
bosanskih  i  srpskih  zemalja,  u  kojem  bi  se 
usredsredila  sva  trgovina  ovih  zemalja.  Žitelji  dal- 
matinskih gradova  grnuli  su  ovamo  vozeći  vino  i 
sol,  a  Tvrtko  je  podigao  u  Novome  „slanicu"  i 
učinio  ga  trgom  za  prodaju  soli  (kasnije  je  to 
1382.  god.  na  molbu  Dubrovčana  zavrgao!). 

Tvrtkova  diplomatska  vještina  našla  je  terena 
za  svoje  pomorske  težnje  i  u  Mlecima.  Vijeće  mle- 
tačko dalo  mu  je  privilegij  (1383.),  što  je  dozvolilo 
svomu  gragjaninu  Nikoli  Bazeju,  da  primi  od 
njega  admiralsku  čast,  pače  mu  je  prodalo  i  jedan 
dobar  brod  tobože  kao  mletačkom  gragjaninu. 
Mora  da  je  osobito  na  srcu  ležalo  Mlecima  Tvrt- 
Jcovo  prjjateljstvo,  jer  su  ga  iste  godine  unijeli  u 
svoju  zlatnu  knjigu  začasnih  gragjana,  pošto  se 
pokazao  „vjernim  i  pravim  Mlečanom",  koji  revno 
radi  o  boljku  republike.  Dozvolili  su  mu  dalje,  da 
može  graditi  u  Mlecima  još  dva  broda.  Ova  sklo- 
nost Mletaka  prema  Tvrtku  dade  se  protumačiti 
odnošajima  u  susjednoj  Hrvatskoj  i  Dalmaciji, 
gdje  se  u  punom  jeku  spremalo  poznato  gibanje 
protiv  kraljice  Marije  i  matere  joj  Jelisavete.  Mle- 
čani su  opet  znali  Tvrtkove  osnove  i  nadali  su  se, 
da  će  u  općoj  smutnji  u  mutnome  loviti. 

C. 

Stjepan  Tvrtko  prema  pokretu  u 
Dalmaciji  i  Hrvatskoj. 

Megju  Hrvatima,  koji  su  se  digli  za  Karla 
Dračkoga,  a  protiv  Marije,  našao  je  Tvrtko  do- 

škora  pristaša.  To  je  u  prvom  redu  vranski  prior 
Ivan  Paližna  (prior  reda  Jvanovaca  u  Ugarskoj  i 
Hrvatskoj),  ali  Tvrtko  ipak  nije  odmah  otvoreno 
pristao  uz  buntovnike. 

Sa  strane  Marijine  opet  se  uvigjelo,  da  treba 
pokušati  izravnanje  s  Tvrtkom,  hoće  li  Marija 
uspjeti  protiv  ustaša.  Godine  1385.  ode  palatin  Ni- 
kola Gorjanski  u  Sutjesku,  da  se  porazgovorl 
s  Tvrtkom.  Tvrtko  u  ovaj  mah  nije  drugo  tražio 
nego  samo  Kotor  „vlasništvo  njegovih  roditelja  i 
praroditelja".  Gorjanski  zato  sklopi  s  njime 
„vječni"  savez  protiv  svih  neprijatelja  Marijinih,  a 
Tvrtku  predade  Kotor,  kojim  je  faktično  jošte  iste 
godine  ovladao. 

Kada  je  Karlo  Drački  godine  1386.  u  Ugar- 
skoj bio  izdajnički  ubijen,  promijeni  Tvrtko  svoju 
prividnu  neutralnost  i  pristade  otvoreno  uz  bun- 
tovnike zajedno  s  vojvodom  Hrvojem  VukčićenT. 
Buntovnici  su  naime  vojevali  dalje  za  sina  Karla 
Dračkoga  Ladislava,  kojemu  je  bilo  jedva  deset 
godina.  Već  godine  1386.  provaljuju  bosanske  čete 
do  Klisa  i  Spljeta.  Kad  je  Ivan  Paližna  postao  na- 
mjesnikom i  banom  hrvatsko-dalmatinskim  sa  sje- 
dištem u  Klisu,  poradi  on  još  više  u  korist  Tvn- 
kovu  tako,  da  je  sredinom  god.  1390.  Tvrtko 
pridružio  svojoj  državi  svu  Dalmaciju  s  otocima, 
osim  jedinoga  Zadra,  a  imao  je  u  rukama  i  južnu 
Hrvatsku.  Od  sada  nosi  naslov  i  kralja  Dalmacije  i 
Hrvatske. 

Njegovu  akciju  u  Dalmaciji  nije  prekinulo  nr 
ratovanje  s  Turcima.  Tvrtko  šalje  Lazaru  u  pomoć 
vojvodu  Vlatka  Vukovića,  a  vjerojatno  je,  da  je  u 
kosovskoj  bitci  sudjelovao  i  Hrvoje.  Od  hrvatskih 
ustaša  spominje  se  naročito  bivši  ban  Ivan  Horva?. 

Tvrtkovim  osvajanjem  postade  Bosna,  sad  pri- 
kovana uz  Hrvatsku,  sad  uz  Srbiju,  središtem  oko 
kojega  se  skupiše  česti  države  hrvatske  i  srpske. 
Bosna     je     bila     tada     najmoćnija     država     na 

*)  U  Ugarskoj  zovu  sada  Tvrtka  samo  banom. 

Balkanskom  poluostrvu.  Ona  je  dominirala 
na  sjeverozapadu,  kao  što  je  nekoliko  go- 
dina prije  toga  dominirala  Srbija  za  Du- 
šana na  jugoistoku.  Ipak  je  velika  razlika, 
veli  Stanojević,  i  u  političkim  i  u  kul- 
turnim težnjama  carevine  Dušan  ove  i  kraljevine 
Tvrtkove.  Dušan  je  htio  stvoriti  srpsko-vizantijsko 
carstvo,  a  Bosna  je  trebala  da  postane  srpsko- 
hrvatska  država,  koja  će  sprečavati  prodiranje 
Ugarske  na  Balkan  i  vlast  ugarsku  u  srpskom  1 
hrvatskom  narodu.  U  osnovi  svojoj,  svršava  Sta- 
nojević, bila  je  Tvrtkova  država  realnije  za- 
mišljena i  zasnovana,  nego  država  Duša- 
nova.  Svim  tim  uspjesima  učini  megjutim  kraj 
Tvrtkova  smrt.  Godine  1391.  (u  februaru)  umrije 
Tvrtko  zacijelo  u  Sutjeskoj,  a  doskora  iza  njega 
propade  i  njegovo  djelo. 

Stjepan  Tvrtko  bijaše  oženjen  Dorotefom 
Bdinskom,  kćerkom  brata  posljednjega  bugarskoga 
cara  Ivana  Šišmana.  Iz  toga  braka  potiče  sin 
Tvrtko.  Tvrtko  se  poslije  smrti  Dorotejine  spremao 
na  drugi  brak  i  to  htio  je  da  se  oženi  kćerkom  Al- 
brehta  III.  Habzburgovca  i  tražio  je  Mlečane,  da 
mu  oni  budu  posrednici.  Smrt  njegova  prekinula 
je  osnove,  koje  je  po  svoj  prilici  Tvrtko  imao  s  tom 
ženidbom. 


VI. 

STJEPAN  DABISA. 

(1391'.— 1395.). 

JELENA  „GRUBA." 

(1395.— 1398.). 

Ma  da  je  „svetopočivši"  kralj  Tvrtko  ostavio 
dva  sina:  zakonitog  Tvrtka  i  nezakonitog  Ostoju, 
naslijedio  ga  je  na  prijestolju  mlagji  mu  brat  Stje- 
pan Dabiša  po  starom  slavenskom  pravu  senlo- 
rata.  Prema  tome  nije  uspjelo  Tvrtku  za  svoga  ži- 
vota uvesti  red  nasljedstva  po  primogenituri,  što 
je  kasnije  prouzrokovalo  neprestane  prijestolne 
borbe.  Uslijed  tih  prijestolnih  borba  neobično  je 
opet  narasla  moć  odlične  bosanske  vlastele,  koja 
imade  izborno  pravo  tako,  da  nijedan  bosanski 
kralj  nema  više  slobodnih  ruku  u  politici  nego  je 
igračka  u  rukama  velikaša,  od  kojih  nekoji  (Hrvoje 
Vuk£ić,  Sandalj  Hranić  i  Pavao  Radinović)  tjeraju 
politiku  na  svoju  ruku.  Da  su  bosanska  vlastela 
digla  toliko  glavu,  uzrok  je  i  sam  Dabiša,  čovjek 
povodljiv  i  neodlučan,  pa  zato  i  malo  sposoban, 
da  ravna  državom,  koja  je  bila  sastavljena  od 
česti,  što  se  još  nijesu  stopile  u  jednu  cijelinu,  nego 
svaka  odavaše  svoje  porijetlo  i  isticaše  svoje  cen- 
trifugalne težnje.  Žena  mu  je  bila  Jelena  „Gruba", 
inače  nepoznata  porijetla,  valjda  kći  domaće  koje 
velikaške  porodice. 

Dabiša  bijaše  priznat  i  u  Hrvatskoj  i  Dalma- 
ciji, te  je  god.  1392.  vršio  u  tim  kraljevinama  vlast 
po  banu  kraljevina  Hrvatske  i  Dalmacije  Vuku 
V  u  k  č  i  ć  u,  bratu  Hrvoja  Vukčića.  Megjutim  su 
bili,  kako  je  već  poznato,  hrvatski  ustaše  izabrali 

kraljem  sina  Karla  Dračkoga,  dječaka  Ladislava, 
koji  za  života  Stjepana  Tvrtka  nije  isticao  svoja  vla- 
darska prava,  ali  sada  poslije  smrti  Tvrtkove  sve 
više  to  čini.  Tako  on  pod;  konac  g.  1 391 .  potvrgjuje 
banovinu  kraljevina  Hrvatske  i  Dalmacije  vojvodi 
Hrvoju  i  bratu  mu  Vuku  Vukčiću  i  inače  dariva 
Hrvoju  i  braću  mu  brojnim  gradovima  i  posjedima. 
Razban  mačvanski,  Ivaniš  Horvat  postaje  Ladislav- 
Jjevim  glavnim  namjesnikom  u  Ugarskoj  i  saveznim 
kraljevinama.  Tako  su  se  sada  takmila  dva  vladara 
za  Dalmaciju  i  Hrvatsku:  Dabiša  i  Ladislav,  a  već 
se  pomalo  javlja  i  Marijin  muž  Sigismund,  koji  će 
ulagati  sve  sile,  da  šatre  protivnike  svoje  i  svoje 
žene  i  da  istisne  Ladislava. 

Stjepan  Dabiša  počeo  je  uvigjati,  da  nije  dosta 
jak,  da  se  takmi  sa  Sigismundom  i  napuljskim  kra- 
ljem Ladislavom.  Nije  imao  odviše  pouzdanja  ni  u 
hrvatske  ustaše  (Horvate  i  Paližne),  koji  su  po- 
slije Tvrtkove  smrti  više  naginjali  Ladislavu,  a  I 
njegovi  vlastiti  velikaši  više  su  se  brinuli  za  se 
nego  za  kralja.  Još  je  teža  situacija  nastala  za  Da- 
bišu,  što  su  i  Osmanlije  pokucali  po  prviput  na 
vrata  Bosne.  Imajući  u  rukama  Dušanovo 
Skoplje  približili  su  se  i  Bosni  i  prva  provala 
dogodila  se  za  vlade  Dabišine  (1392.).  Izvori  o  toj 
provali  malo  nam  govore.  Znademo,  da  je  vlada- 
lac Bosne  brže  bolje  skupio  „boljare,  vojvode,  ba- 
novce, knezove,  tepačije,  župane,  velmože,  vlastelu 
i  vlasteličiće",  te  „potegne  danju  i  noću"  protiv 
njih.  Boj  se  zametnuo  na  nepoznatome  mjestu  1 
čini  se,  da  je  ova  provala  ostala  bez  teških  po- 
sljedica. 

Svi  ti  razlozi  sklonuli  se  Dabišu,  da  je  odlučio 
izmiriti  se  sa  Sigismundom,  kako  bi  osigurao  prije- 
stolje njegovom  pomoći.  U  julu  1393.  sastadoše  se 
oba  kralja  u  Djakovu.  O  dogovoru  izmegju  oba 
vladara  nemamo  potankih  vijesti,  ali  znademo,  da 
je  Dabiša  pridržao  svoju  državu  u  starom  op- 
seg u  i  da  ga  je  Sigismund  priznao  kraljem  i  svo- 
jim „milim  prijateljem".  Dabiša  je  opet  sa  svoje 

strane  preuzeo  obvezu,  da  država  imade  poslije 
njegove  smrti  zapasti  Sigismunda  kao  „pravog  i 
zakonitog  vladara",  da  ne  će  pomagati  ustaša  u 
Hrvatskoj  i  Ugarskoj  i  da  će  svoje  velikaše  pozvati 
na  vjernost  i  vjernu  službu  prema  Sigismundu*). 
Sigismund  je  nakon  toga  ugovora,  koji  je  imao 
vrijediti  za  „vječna  vremena"  imenovao  Dabišu 
županom  šomogjskim. 

Protiv  toga  ugovora  bijahu  brojna  bosanska 
vlastela,  dok  je  n.  pr.  vojvoda  Hrvoje  priznao  gja- 
kovački  ugovor.  Razumije  se,  da  su  protiv  ugovora 
bili  i  hrvatski  velikaši,  protivnici  Sigismunda.  Go- 
dine 1393.  vidimo  na  Dabišinom  dvoru  bana  Iva- 
niša  Horvata  i  brata  mu  Pavla,  koji  su  kao  bje- 
gunci sada,  kada  im  je  poslije  gjakovačkog  ugovo- 
ra i  lična  njihova  zaštita  bila  u  Bosni  sumnjiva, 
svim  silama  nastojali,  da  obore  taj  ugovor  i  dignu 
Bosnu  protiv  Sigismunda.  Dabiša  im  je  oteo 
Omiš,  gdje  su  se  bili  sklonuli,  a  valjda  ih  je  i  dalje 
progonio,  jer  su  se  zatvorili  u  grad  Dobor, 
na  donjem  toku  rijeke  Bosne,  koji  su  po  svoj  pri- 
lici bili  podigli  već  prije,  da  mogu  odanle  napadati 
Slavoniju  i  Ugarsku. 

Sigismund  je  odlučio  potražiti  svoje  protiv- 
nike u  Bosni.  Pogje  zato  dobro  spremljen  prema 
Doboru.  Braća  Horvati  pobjegoše  odavle,  ali  izda- 
jom padoše  u  ruke  Sigismundove,  koji  je  megjutim 
spalio  Dobor.  S  Horvatima  dospješe  u  Sigis- 
mundove ruke  i  drugi  kolovogje,  koji  bijahu  po- 
gubljeni. Osobito  je  tragično  svršio  Ivaniš  Horvat 
u  Pečuhu.  Time  je  Sigismund  postao  gospodar  si- 
tuacije, a  to  je  sada  dobro  osjetio  i  Stjepan  Da- 
biša, koji  se  požurio  u  tabor  Sigismundov  kod 
Dobora  i  ovdje  sa  Sigismundom  obnovio  g  j  a  k  o- 
vački  ugovor.  Po  mnijenju  Šišićevu  ovaj  je 
ugovor  sada  proširen  u  toliko,  da  se  Dabiša  morao 


*)  Bez   privole   velikaša  ovaj  ugovor  i  onako  ne  bi 
ništa  vrijedio. 

odreći  Hrvatske  i  Dalmacije*)  (1394.).  Tako  je 
Dabiša  „povratio  sebe  i  svoje  podanike  u  pođan- 
stvo  (dominio)  i  poslušnost  kralju  i  ugarskoj 
kruni".  U  Dalmaciji  upravljao  je  još  uvijek  Vuk 
Vukčić,  protivnik  Šigismundov.  Protiv  njega  Iza- 
šalje  Sigismund  Nikolu  Gorjanskoga,  koji  Vuka 
svlada  kod  Knina  i  ovom  pobjedom  padoše  Hr- 
vatska i  Dalmacija  u  ruke  Sigismundove. 

Godine  1395.  umrije  Stjepan  Dabiša  u  Sutje- 
skoj,  „nasljednik  Tvrtkova  žezla  i  krune,  ali  ne 
duha  njegova  niti  odlučne  mu  volje".  On  je  svoju 
naslijegjenu  bosansku  krunu  doveo  u  nekadašnji 
vazalski  odnošaj  prama  kruni  sv.  Stjepana.  Slaba 
njegova  vladavina  mogla  je  biti  i  po  ćudi  gordo] 
bosanskoj  gospodi,  na  ona  je  stoga  i  posijala 
sjeme,  iz  kojega  će  niknuti  plod  skore  i  nagle  pro- 
pasti. 

Glas  o  Dabišinoj  smrti  stigao  je  Sigis- 
mundu  u  Erdelj,  gdje  se  on  nalazio  u  taboru  spre- 
majući se  protiv  Turaka.  On  je  pošao  po  svoj  pri- 
lici odavle  u  Bosnu,  da  oživotvori  svoje  pravo  po 
gjakovačkom  ugovoru.  Bosanski  velikaši  razdijelili 
su  se  na  dvije  stranke.  Jedna  je  htjela  Sigismuncla, 
ali  ta  je  bila  u  manjini.  Većina  izabere  udovicu 
Dabišinu  Jelenu,  što  Sigismund  nije  mogao  sprije- 
čiti radi  neprilika  s  Turcima,  pa  je  valjda  i  dao 
tome  izboru  svoju  privolu.  Jelena  je  vladala  samo 
po  imenu,  dok  su  u  istinu  imali  vlast  u  rukama 
Hrvoje,  Sandalj  i  Pavao  Radinović,  koji  su  već 
1397.  dizali  protiv  nje  Stjepana  Ostoju,  nezakoni- 
tog Tvrtkovog  sina.  Godine  1397.  vlada  već  sam 
Ostoja,  a  o  Jeleni  imade  još  spomen  iz  god.  1399. 


*)  Drugi   historičari   misle,   da   se  Dabiša  već  prvi- 
put  u  Djakovu  morao  odreći  Hrvatske  i  Dalmacije. 


VII. 

DOBA  PROTUKRALJEVA 
I  PRIJESTOLNIH  BORBA  U  BOSNI. 

NEKOJI  BOSANSKI  VELIKAŠI 

VLADAJU   U   SVOJIM   OBLASTIMA 

SAMOSTALNO. 

(1398.— 1421.). 


Stjepan  Ostoja  (1398.— 1404.).  Ovaj 
vladar  nikada  se  spominje  ni  oca  ni  djeda,  pa  nam 
se  čini  kao  da  se  žaca  svoga  porijetla.  Zato  i  nije 
neopravdano  nagagjanje,  da  je  po  svoj  prilici  bio 
nezakonit  sin  Tvrtkov*.  Popeo  se  na  prijestolje 
pomoću  moćnoga  plemstva  i  zato  je  bio  posvema 
od  njega  zavisan.  Samomu  kralju  nije  ni  preostalo 
više  nego  matica  bosanske  države,  Gornja  Bosna, 
pa  i  ovdje  su  mu  sputane  ruke  od  vlastele.  K  tome 
ga  je  smatrao  Sigismund  uzurpatorom,  a  Turci  su 
ponovno  provalili  u  zemlju  pod  Mahmut  pašom, 
te  je  nemilo  oplijeniše.  Samo  ciča  februarska  zima 
prisili  ih  na  povratak  (1398.).  U  takovim  teškim 
prilikama  bio  bi  se  i  vladar  većih  sposobnosti 
teško  snašao,  a  kamo  li  Stjepan  Ostoja,  koji  nije  ni 
pokušao,  da  se  otme  ispod  vlasti  moćne  vlastele. 
Od  velikaša,  koji  su  zapravo  držali  kormilo  države 
u  svojoj  ruci  ističu  se  Pavao  Radinović,  Sandalj 


*)  U  jednoj  povelji  od  1444.  god.  zove  Stjepan  Toma 
Ostojić,  nezakoniti  sin  Stjepana  Ostoje  svoga  pretšasnika 
Tvrtka  II.  Tvrtkovića  „patruus  noster  canssimus."  Du- 
brovčani vele  za  nj: „e  sta  homo  de  minima  condicion." 

Hranić,  a  nada  sve  Hrvoje  Vukčić-Hrvatinič. 
Pavao  Radinović.  Otac  Pavlov  Radin  Ja- 
blanić  bijaše  ugledna  osoba  na  dvoru  Stjepana 
Tvrtka  I.,  a  sam  Pavao  proživi  mladost  svoju  na 
kraljevskom  dvoru.  Tvrtku  I.  morao  je  biti  osobito 
drag,  jer  Dubrovčani  pišu  jednom  zgodom 
Pavlu  o  tome:  „i  on  tebe  (naime  Tvrtko) 
imaše  i  držaše  koliko  svoje  dietea,  a 
drugom  opet  zgodom  kažu  za  nj:  „a  učenik 
dobri  slavnoga  spomenuća  gospodina  kralja 
Tvrtka".  Ugled  Pavlov  digao  se  i  time,  što  je  Stje- 
pan Ostoja  uzeo  njegovu  rogjakinju  Kujevu  za 
ženu.  Otadžbina  Pavlova  bijaše  izmegju  Bosne  i 
Drine.  Obuhvatala  je  Boračku  župu  (comitatus 
Berez)  s  gradom  Boračem  (kod  Vlasenice),  zatim 
olovne  majdane  kod  Olova  i  trg  Praču.  (Tu  je  sa- 
gradio Pavao  grad  Pavlovac.)  Na  sjeveru  megja- 
šio  je  njegov  posjed  sa  Srebrenikom.  Osim  toga 
je  imao  Pavao  Ustikolinu  (izmegju  Foče  i  Go- 
ražde),  Dobrun,  a  po  svoj  prilici  i  Vrhbosnu.  Ka- 
snije je  porasla  njegova  moć,  jer  je  dobio  posjed 
Sankovića.  Za  Tvrtkovih  vremena  vladao  je  u 
Humu  i  Popovom  polju,  te  uz  obalu  izmegju  Du- 
brovnika i  Stona  župan  Sanko.  Njegovi  sinovi  Be- 
lijak  i  Radić  stekli  su  za  Tvrtka  dijelove  stare  Tra- 
vunje,  a  napose  Konavlje.  Poslije  smrti  Tvrtkove 
darovaše  braća  Sankovići  i  ne  pitajući  ostalu  bo- 
sansku vlastelu  1391.  god.  župu  Konavlje  Dubrov- 
čanima. Još  iste  godine  udariše  na  njih  Pavao  Ra- 
dinović i  vojvoda  Sandalj  Hranić,  zarobiše  braću, 
a  zemlju  podijeliše  izmegju  sebe.  Konavlje  dobio  je 
Radinović,  a  posjede  u  Humu  većinom  Sandalj 
Hranić. 

Sandalj  Hranić.  Porodično  imanje  ovoga 
vojvode  nije  nam  još  poznato,  no  po  svoj  prilici 
imala  je  njegova  porodica  u  pravoj  (gornjoj)  Bosni 
svojih  posjeda.  Djed  mu  se  zvao  Vuk,  a  imao  je 
dva  sina  Vlatka  i  Hranju  Vukovića.  Vlatko  Vuković 
je  poznat  kao  vojvoda  Tvrtkove  pomoćne  vojske  u 
kosovskoj  bitci.  Hranja  Vuković  otac  je  Sandaljev. 

Iza  pada  Sankovića  zavladao  je  Sandalj 
najvećim  dijelom  Huma,  proširivši  svoju 
vlast  sve  onamo  do  Drine  (Podrinje).  Za 
nj  se  kaže,  da  je  bio  „vladar  živahna 
duha,  oštra  uma  i  veoma  ljubezan"*).  Ovo 
pošljedne  svojstvo  jedva  da  potvrgjuje  povijest 
njegove  vlade,  u  koliko  nam  je  poznata.  Po  ženi 
svojoj  Katarini,  kćerci  bana  Vuka  Vukčića,  bio  je 
i  rogjak  Hrvojin.  Ovo  srodstvo  nije  obojicu  sme- 
talo, da  su  periodično  bili  i  ljuti  neprijatelji. 

Hrvoje  Vukči  ć-H  r  v  a  t  i  n  i  ć.  Sve  bo- 
sanske velikaše,  pa  i  gornju  dvojicu  natkrilio  je 
svojim  znamenovanjem  najmarkantnija  ličnost 
ovoga  doba  na  slavenskom  jugu,  a  to  je  Hrvoje. 
On  je  kroz  dva  i  po  decenija  (1390. — 1415.)  rav- 
nao sudbinom  Bosne  i  susjednih  hrvatskih  zemalja 
i  bez  njegovoga  znanja  ne  dogagja  se  na  tom  pod- 
ručju ništa.  Njegov  otac  Vukac  Hrvatinić,  kojega 
smo  svojedobno  spominjali,  odano  je  služio  po- 
nosnom Tvrtku,  te  je  i  od  njega  bio  nagragjen  po- 
sjedima u  t.  zv.  Donjim  Krajevima.  Tvrtko  je  vi- 
soko cijenio  zasluge  očeve,  a  nagradio  je  i  sina, 
kojemu  je  iza  smrti  očeve  u  sporazumu  s  bosan- 
skom vlastelom  na  svom  kraljevskom  dvoru  u 
Moištri  (današnje  Mostre  Donje  u  visočkom  ko- 
taru) dao  dostojanstvo  velikoga  vojvode, 
koje  je  obnašao  njegov  otac  Vukac  (Hrvoji 
je  bilo  tada  oko  30  godina).  Oženjen  je  bio 
kneginjom  Jelenom  Nelipićevom,  koja  mu  rodi  je- 
dinca sina  Balšu  Hercegovića  (spominje  se  izmegju 
1400. — 1416.),  koji  nije  dugo  preživio  svog  oca, 
a  po  političkoj  važnosti  nije  mu  bio  ni  sjena.  Imat 
ćemo  prilike  da  vidimo,  kako  je  tijekom  vremena 
proširio  Hrvoje  svoju  vlast.  Godine  1403.  zovu 
Hrvoja  spljetski  spomenici:  „herceg  Spljeta,  pođ- 
kralj  Dalmacije  i  Hrvatske  (vicerex),  najveći  voj- 
voda bosanski  i  knez  Donjih  Krajeva".  Trogiranin 


*)  Sandagl  fu  nu  principe  di  spirito  vivo,  di  raggio- 
namento  forte  et  di  molta  delicatezza. 

Lučić  (Lucius)  veli,  da  je  vladao  u  Dalmaciji  ne  kao 
kraljevski  namjesnik  nego  kao  da  je  kralj  sam  (non 
come  vicario  regio;  ma  come  se  fosse  lo  stesso  re). 
I  zaista  on  si  uredi  svoj  dvor  dijelom  u  Bosni  u 
Jajcu  (koje  je  on  osnovao),  dijelom  u  Spljetu.  Na 
njegovom  dvoru  dešavali  se  „knezovi",  vojvode", 
koje  on  u  svojim  poveljama  navodi  kao  svjedoke; 
on  je  držao  svoju  vojsku,  šiljao  stranim  vlastima 
svoje  poslanike,  kovao  svoje  novce.  Na  Balkanu 
nije  mu  bilo  premca,  veli  Šišić,  izuzevši  ostnan- 
lijskoga  sultana. 

B. 
Stjepan  O  s  t  o  j  a  i  Dubrovnik. 

Spomenuli  smo,  da  su  godine  1391.  Sankovići 
darovali  Dubrovčanima  cijele  Konavle,  ali  su  taj 
vdar  spriječili  Sandali  i  Pavao  Radinović.  Dubrov- 
čani nijesu  mirovali  ni  za  Dabiše  ni  kraljice  Jelene 
samo  da  zavladaju  Konavljem,  ali  nijesu  uspjeli. 
Sretnija  je  bila  republika  za  Stjepana  Ostoje.  God. 
1399.  dobili  su  Dubrovčani  „zemlje  od  Kurila  do 
Stona  sa  svima  seli  i  zaseoci  i  s  ljudmi  i  s  svimi 
mejami . .  ."  Dubrovnik  je  zato  Ostoji  kao  nekada 
Tvrtku  plaćao  2000  perpera  godišnje.  Vijeće  dubro- 
vačko imenovalo  je  Ostoju  uza  to  svojim  gragja- 
ninom  i  plemićem,  davši  mu  u  gradu  palaču,  a 
pošto  je  Hrvoje  išao  je  u  toj  stvari  Dubrovčanima 
na  ruku,  dali  su  i  njemu  isto.  Ti  prijateljski  oct- 
nošaji  doskora  se  pomutiše  i  pretvoriše  u  otvoreno 
neprijateljstvo  izmegju  Ostoje  i  Dubrovčana. 

C. 

Stjepan     Ostoja     i     Hrvoje     Vukčić 
prema   Sigismundu   i   Ladislavu  Na- 
pulj s  k  o  m  u. 

Na  dvoru  Stjepana  Ostoje  bijaše  Hrvoje 
svemoćan.  Kada  je  Hrvoje  počeo  zazirati  od  bu- 

dimskoga  dvora  i  približavati  se  opet  napuljskome, 
pošao  je  za  njim  i  Ostoja.  Ladislav  Napuljski  nagra- 
dio je  odmah  (1398.)  Hrvoja,  te  ga  imenovao  svo- 
jim glavnim  namjesnikom  (vicarius  generalis),  na 
što  je  i  Ostoja  pristao.  Sigismund  je  zato  htio  da 
najprije  obračuna  s  Hrvojem,  pa  je  (1398.)  pro- 
valio u  Donje  Krajeve  i  došao  do  Vrbaškoga 
grada,  ali  ga  nije  mogao  zauzeti,  nego  se  povratio 
doskora  u  Ugarsku.  Hrvoje  je  odmah  iza  toga  pro- 
valio u  dubičku  župu  i  pridružio  je  svojim 
Donjim  Krajevima,  uz  koje  je  ova  župa  ostala  sve 
do  1402.  god.  Ni  druga  navala  Sigismundovih  voj- 
voda još  iste  godine  na  Usoru  nije  uspjela.  Kad  je 
Ostoja  Hrvoji  god  1400.  poklonio  grad  i  čitavu 
župu  hlivanjsku,  približio  se  Hrvojin  posjed  sred- 
njoj Dalmaciji,  u  čije  se  on  poslove  počeo  živo 
mješati.  Sigismund  je  naime  svojom  nečuvenom 
rasipnošću  i  favoriziranjem  stranaca  izgubio  u 
Ugarskoj  i  Hrvatskoj  i  one  velikaše,  koje  su  mu 
bili  odani,  a  zato  je  sve  rasla  stranka  Ladislava  Na- 
puljskoga,  kojoj  je  bio  glava  Hrvoje.  Kao  što  ne- 
kada za  Tvrtka  tako  i  sada  nije  akcija  Hrvojina 
išla  toliko  u  korist  Napuljca,  nego  je  Hrvoje  radio 
više  u  ime  svoje  i  Ostojino  uskrisujući  rad 
Tvrtkov.  Kad  je  najveći  dio  Dalmacije  i  Hrvatska 
južno  od  Velebita  zaslugom  Hrvojinom  koncem 
1402.  god.  bila  u  vlasti  napuljskoga  kralja,  odlučio 
se  ovaj  kukavni  vladar,  da  pogje  u  ove  krajeve. 
Prije  svoga  dolaska  posla  Ladislav  u  Dalmaciju 
neke  svoje  službenike,  kao  što  je  to  tajnik  njegov 
Matija  od  San  Miniata,  zatim  Galeotto  i  drugi. 
Od  San  Miniata  imade  zanimljiv  izvještaj,  u  kojem 
opisuje  dolazak  Hrvojin  s  odličnim  bosanskim  po- 
slanstvom u  Zadar  prije  kraljeva  dolaska.  „Jučer 
je  stigao  ovamo,  piše  on,  vojvoda  bosanskoga  kra- 
ljevstva, imenom  Hrvoje,  veliki  knez  i  n  a  j- 
moćniji  u  svom  kraljevstvu.  Upravo  ta] 
Hrvoje  p  o  g  1  a  v  i  t  i  j  e  r  a  z  1  o  g,  da  su  se  kralje- 
vine Dalmacija  i  sve  strane  Slavonije  priklonile  La- 
dislavu.  Hrvoje  očekuje  kralja  s  velikom  družinom. 

Taj  je  čovjek  inače  pataren,  ali  se  radi 
da  ga  gospodin  kardinal  (papin  poslanik)  privede 
k  svjetlu  pravoga  spasa,  a  čini  se,  da  će  i  on  sam 
privoljeti,  jer  se  nada,  da  će  ga  gospodin  kralj 
namjestiti  za  upravitelja  bosanskim  stranama". 
Galeotto  opet  piše  za  Hrvoja :  „velik  go- 
spodin po  svojoj  vlasti,  a  ne  manji 
tijelom.."  Ladislav  bio  je  okrunjen  u  Zadru  za 
kralja  i  doskora  iza  toga  ostavi  Zadar  i  povrati  se 
u  Napulj.  Prije  svoga  odlaska  imenovao  je  Hrvoja 
hercegom  grada  Spljeta,  darovao  mu  otoke  Brač, 
Hvar  i  Korčulu  i  ostavio  ga  za  svoga  jedinoga 
namjesnika  u  Hrvatskoj  i  Dalmaciji.  Njemu  je  bilo 
prepušteno  sve,  što  je  priznavalo  Ladislava.  Sa 
herceštvom  spljetskim  postaje  Hrvoje  samostalan 
vladalac  s  odregjenim  teritorijem,  pa  tako  mu  je 
bilo  omogućeno,  da  gotovo  čitavih  deset  godina 
riječ  njegova  odlučuje  u  sjeverozapadnom  dijelu 
Balkanskoga  poluostrva. 

D. 

Stjepan  Ostoja  i  Dubrovnik. 

Dubrovačko-bosanski  odnošaji  zaoštrili  su  se 
ponovno  god.  1400.,  ali  do  pravog  neprijateljskog 
izražaja  došlo  je  tek  1402.,  kada  je  Sandalj  Hranič 
počeo  navaljivati  na  Dubrovčane.  Stjepan  Ostoja 
znajući,  da  ne  će  moći  pokoriti  Dubrovnika  bez 
brodovlja,  približio  se  i  Mlecima.  God.  1403.  traži 
Ostoja  od  Dubrovčana,  da  ostave  Sigismunđov 
protektorat  i  da  se  podčine  njemu  i  napokon  da 
mu  vrate  god.  1399.  darovano  primorje  od  Kurila 
do  Stona.  Kako  su  Sandalj  Hranić  i  Pavao  Radi- 
nović  imali  posjede  u  blizini  Dubrovnika,  mogli  su 
svaki  čas  provaliti  na  dubrovački  teritorij  i  nanijeti 
silne  štete.  U  toj  nevolji*)  obraćaju  se  Dubrovčani 
na  Hrvoja,  da  on  intervenira  za  mir.  Pišu  mu :  „jer 


*)  Dubrovčani  se  nijesu  htjeli  iznevjeriti  Sigismundu. 

dno,  što  Vi  hoćete,  htjeti  će  čitava  Bosna".  Hrvoje 
obeća,  ali  zaposlen  u  Dalmaciji  nije  mogao  posve- 
titi tome  pažnje,  tako  da  su  Pavao  Radinović  i 
Sandalj  Hranić  započeli  s  neprijateljstvom. 

Najednom  se  situacija  izmijeni  u  korist  Du- 
brovnika. Sigismund  se  povratio  u  Ugarsku,  okupi 
opet  velikaše  oko  sebe,  dok  se  Ladislav  spremao 
da  ostavi  Dalmaciju.  Stjepan  Ostoja  uvigjao  je  sa- 
svim dobro,  da  će  Sigismund,  čim  to  bude  mogao 
s  njime  obračunati,  pogotovo,  jer  se  usudio  dirati  u 
vjerni  mu  Dubrovnik.  Da  tome  predusretne,  on  je 
pošao  Dabašinim  stopama  i  sklopio  sa  Sigismun- 
dom  mir  pod  uvjetom,  da  Bosna  prizna  ugarskoga 
kralja  svojim  vrhovnim  gospodarom  (1403.).  Du- 
brovčani su  sada  sve  upotrebili,  da  zavade  bo- 
sanske velikaše  s  Ostojom.  Taj  posao  nije  im  bio 
ni  težak,  jer  se  osobito  Hrvoje  razbijesnio  protiv 
Ostoje,  što  se  ovaj  izmirio  sa  Sigismundom.  Du- 
brovčanima je  uspjelo  sklopiti  savez  s  Hrvojem  u 
gradu  Zvečaju  (1404.)  „suprotiva  kralju  Ostoji  na 
njegovu  pogibiu  i  razsuće  i  prognanje  van  kra- 
ljevstva . . ."  Dubrovčani  su  se  obvezali  da  će  pre- 
poručiti Sigismundu  Hrvoja,  da  ga  primi  u  svoju 
milost  i  da  Ostoja  ne  nagje  potpore  kod  njega. 
Iste  megjutim  godine  izmiri  se  Hrvoje  s  Ostojom 
i  sad  je  trebalo  izmiriti  ga  još  s  Dubrovnikom. 
Dubrovčani  kao  uvjet  pomirbe  traže  „Nove  zemlje" 
(od  Kurila  do  Stona)  odlučno  natrag,  ali  Ostoja  to 
tvrdokorno  uskrati.  Kad  je  kralj  na  to  u  nepri- 
jateljskoj namjeri  protiv  Dubrovčana  u  sporazumu 
s  nekojim  velikašima  dozvolio  Mlečanima  velika 
privilegija,  koja  su  do  sada  uživali  Du- 
brovčani u  Bosni,  digoše  se  bosanska  vla- 
stela na  čelu  s  Hrvojem,  zbace  s  prije- 
stolja Ostoju,  te  sami  preuzmu  privremeno 
upravu  zemlje  (1404.)*).  Protjerani  Stjepan 
Ostoja  ode  u  Budim  Sigismundu  i  na  koljenima 


*)  Hrvoji  radi  Dalmacije  nije  bilo  drago  favoriziranje 
Mlečana. 


51 

zamoli  oproštenje  i  pomoć.  Sigismund  posla  u 
Bosnu  mačvanskoga  bana  Ivana  Morovića,  koji 
pohara  zemlje  Ostojinih  protivnika  provalivši  do 
Bobovca.  Njegovi  podvojvode  zauzeše  Srebrenik, 
koji  je  odsada  više  godina  u  rukama  Sigismun- 
dovim.  Protjeranog  kralja  ipak  nije  mogao  ban 
Morović  uspostaviti.  Jedini  mu  je  uspjeh  bio,  da  je 
Ostoji  predan  Bobovac  i  da  mu  je  nadalje  ostavljen 
kraljevski  naslov.  U  Bobovcu  bila  je  ostavljena 
i  jedna  četa  ugarskih  vojnika  za  Ostojinu  sigurnost 
(1404.  u  junu).  Zbor  bosanskih  velikaša  izabrao 
je  megjutim  za  kralja  Tvrtka  II.  Tvrtkovića*)  i  tako 
je  Bosna  imala  dva  kralja  i  dvije  ugarske  posade 
(Bobovac  i  Srebrenik),  ali  pravi  gospodar  je  bio 
Hrvoje.  Dubrovčani  su  napokon  dobili  svoje  Nove 
Zemlje.  Nakon  dugotrajnih  pregovaranja  potvrdio 
im  je  Tvrtko  u  Trstivnici  stara  privilegija  i  pravo 
na  posjed,  što  im  ga  je  Ostoja  oteo  (1405.). 


E. 

Stjepan   Tvrtko   II.  Tvrtković.  Borbe 
sa  Sigismundom. 

(1404.— 1408.). 

Sigismund  je  ove  promjene  pratio  velikim  ne- 
zadovoljstvom i  odlučio  povesti  vojsku  „protiv 
svoje  kraljevine  Rame  i  Bosne,  da  se  isprave  i  ob- 
nove megje  njegove  države".  Bosna  je  valjda  ini- 
cijativom Hrvojinom  odlučno  pristala  uz  Ladislava 
Napuljca  priznavajući  ga  zakonitim  ugarskim  kra- 
ljem. Kad  se  Sigismund  povratio  iz  Bosne,  u  koju 


*)  Dubrovčani  su  svojim  poslanicima  dali  instrukcije, 
da  pouzdano  i  tajno  kažu  Hrvoji:  „Tko  bolji  za  kralja  od 
Vas?"  Metež  morao  je  u  to  doba  u  Bosni  biti  općeniti,  jer 
Dubrovčani  vele  za  to  doba  na  jednom  mjestu:  „Koliko 
mi  nahodimo  izknjigah,  jer  od  potopa  svieta  nije  se  sviet 
toliko  smel  i  vrtel." 

je  bio  provalio,  sazva  Tvrtko  U.  veliki  zbor  bo- 
sanske vlastele,  kojem  su  prisustvovali  Hrvoje  i 
Sandalj,  te  odavle  poslaše  Bošnjaci  poslanike  La- 
dislavu  u  Napulj,  da  ondje  zatraže  od  kralja  po- 
tvrdu starih  i  pravih  megja  bosanskih  naročito 
prema  Ugarskoj.  Kralj  Ladislav  izdaje  zaista  sve- 
čanu ispravu  (august  1406.),  u  kojoj  ističe  velike, 
plodonosne  i  korisne  usluge,  što  su  mu  ih  iskazali, 
a  i  još  uvijek  iskazuju  Bošnjaci,  da  stekne  ugarsku 
krunu  i  potvrdi  bos.  kraljevstvu  megje  u  onom 
opsegu,  što  ga  je  Bosna  imala  za  Kulina  bana.  Bo- 
šnjacima je  bilo  poglavito  do  toga  stalo,  da  im  se 
potvrdi  prema  Ugarskoj  posjed  Usore,  koja  je 
često  znala  biti  u  rukama  ugarskih  kraljeva,  a  i 
sada  je  Srebrenik  bio  zaposjednut  ugarskom  po- 
sadom. Vidjelo  se  po  svemu,  da  mora  doći  do  no- 
vih bojeva  izmegju  Sigismuda  i  Bošnjaka.  Ljeti 
1406.  povjeri  Sigismund  ratovanje  u  Bosni  Pipu 
od  Ozore  (Pipo  Spano),  temešvarskom  knezu,  koji 
je  poznat  u  našoj  narodnoj  pjesmi  pod  imenom 
Filip  Madžarin.  Pipo  prodrije  s  ugarskim  velika- 
šima duboko  u  Bosnu,  opljačkavši  tom  prilikom  go- 
tovo pola  zemlje  i  unigje  u  Bobovac,  sjedište  Osto- 
jino,  odakle  je  izlijetao  sa  svojom  vojskom  u  oko- 
linu da  plijeni.  Većeg  uspjeha  nije  postigao,  kao  ni 
sam  Sigismund  slijedeće  godine  (1407.).  Svakako 
su  ovi  slabi  uspjesi  znak  ondašnje  velike  vojne 
snage  bosanske,  kojoj  je  uspjelo  odbiti  Sigismun- 
dove  vojske. 

Napokon  je  Sigismund  uvidio,  da  ne  će  na 
ovaj  način  svladati  otpor  Bošnjaka,  pa  se  zato  po- 
služio poznatom  već  metodom  ugarskih  kraljeva, 
da  prikaže  rat  vjerskim.  Bosnu  se  sada  opet  imalo 
napasti  „krstaškom  vojskom".  Papa  Gregorije  XII. 
izdao  je  u  Sieni  proglas  na  sav  kršćanski  svijei, 
da  pomogne  „katoličkoga  prvaka"  u  boju  protiv 
Turaka,  Arijana,  Maniheja  i  drugih  nevjernika  u 
kraljevima  i  stranama  carigradskim,  Vlaškoj, 
Ugarskoj,  Bosni,  Dalmaciji,  Hrvatskoj,  Rami,  Sr- 
bije etc.    Svim  onima,    koji  bi  pošli  na  tu  vojnu, 

obećan  je  oprost,  koji  se  dijelio  nekada  krstašima, 
kad  su  išli  u  Palestinu. 

Tako  je  Sigismund  mogao  s  vojskom  ođ 
60.000  momaka  provaliti  u  Bosnu  do  Dobora*) 
(1408.).  Velika  vojska  kraljeva  svlada  doskora 
Bošnjake.  Po  svoj  prilici  bio  se  odlučni  boj  negdje 
u  srcu  Bosne,  a  ne  kod  samog  Dobora.  Sam  kralj 
Tvrtko  II.  bude  uhvaćen,  a  s  njime  i  170  velikaša**), 
koje  je  Sigismund  dao  pogubiti,  a  tjelesa  im  su- 
novratiti  s  visoke  pećine  u  Bosnu  (kod  Dobora, 
gdje  je  bio  glavni  tabor  i  operaciona  baza).  Kralja 
pomiluje  i  odvede  ga  sa  sobom  kao  sužnja.  Megju 
uhvaćenim  velikašima  nije  bilo  Hrvoja,  Sandalja  1 
Pavla  Radinovića.  Ovi  po  svoj  prilici  i  nijesu  bili 
u  Tvrtkovom  taboru.  Kada  je  na  to  Sigismund 
sretno  ratovao  i  u  Dalmaciji,  bijaše  stranka  Ladi- 
slavljeva  u  Hrvatskoj,  Dalmaciji  i  Bosni  raspršena, 
a  Sigismundovim  dugogodišnjim  protivnicima  ne 
preostade  drugo,  nego  se  s  njime  izmiriti.  Najprije 
to  učini  Hrvoje,  a  iza  njega  Sandalj.  Sigismund 
potvrdi  Hrvoju  sve  dosadanje  naslove  i  časti,  na- 
ročito naslov  hercega  spljetskoga. 

Sigismund  je  sada  odlučio,  da  proslavi  svoju 
pobjedu  na  dostojan  način  i  utemelji  1408.  u  de- 
cembru „Zmajev  red",  prozvan  tako  po  zlatnome 
zmaju,  kojim  su  vitezovi  kitili  svoja  prsa.  Hrvoje 
sa  Sandaljem  dogje  osobno  u  Budim.  Pošto  mu  je 
trebalo  za  taj  put  novaca  uzajmi  od  svoje  žene 
„šest  tisuć  dukatov  zlatijeh"  i  u  to  ime  joj  založi 
neka  mjesta  u  Donjim  Krajevima.  Sigismund  je  bio 
osobito  radostan  zbog  njegovog  dolaska.  Za 
dokaz  osobite  sklonosti  učini  ga  kumom  svoje 
nedavno  rogjene  kćeri  Jelisavete  i  obdari  ga  „Zma- 
jevim  redom". 


*)  Dpbor  je  bio  opet  uspostavljen 
**)  Šišić  drži,  da  je  bilo  izdaje  m 


na  bosanskoj  strani. 

F. 

Stjepan   Ostoja   po   drugi   put   kralj. 
(1409.— 1418.). 

Godine  1409.  prodao  je  Ladislav  Napuljski 
svoje  pravo  na  Dalmaciju  Mlečanima  nakon 
sramotnoga  cjenkanja  za  100.000  dukata. 
Dok .  se  Sigismund  s  Mlečanima  borio  za  Dal- 
maciju, promijenila  se  situacija  i  u  Bosni.  On  je 
doduše  iza  odlaska  svoga  iz  Bosne  ostavio  ovdje 
nešto  vojske.  Tvrtku  se  nije  našao  zamjenik  barem 
ne  u  prvi  čas,  pa  se  može  uzeti,  da  je  Sigismund 
naumio  Bosnu  pridružiti  svojoj  državi.  Ako  je  Si- 
gismund na  to  računao,  onda  se  ljuto  prevario. 
Stjepanu  Ostoji,  koje  je  čamio  od  1404.  u  Bobovcu 
uspjelo  je  pomoću  braće  vojvoda  Gjure  i  Vukčića 
Radivojevića  opet  domoći  se  vlasti  u  nekom  dijelu 
Bosne,  a  u  oktobru  1409.  izmiri  se  kralj  s  većinom 
svojih  velikaša.  Sada  je  u  Bosni  situacija  ista  kao 
i  prije  Sigismundove  vojne,  samo  što  je  Hrvoje 
ostao  vjeran  kralju  Sigismundu.  Sigismund  je  u 
dva  maha  1410.  i  1411.  kušao  Stjepana  Ostoju 
svladati,  ali  bez  odlučnoga  uspjeha,  dok  napokon 
s  proljeća  1411.  ne  dogje  do  izmirenja.  Ostoja  je 
morao  poput  svojih  pretšasnika  priznati  vrhovnu 
vlast  ugarskoga  kralja  i  otstupiti  Usoru  i  Soli. 
U  Usori  namjesti  Sigismund  kao  vojvodu 
Ivana  Gorjanskoga,  a  u  Solima  Ivana  od 
Morovića.  Važni  rudarski  grad  Srebrenicu  s  oko- 
lišem darova  svome  vazalu  srpskom  despotu  Stje- 
panu Lazareviću.  Ovo  je  kasnije  bilo  uzrokom 
trvenju  izmegju  bosanskih  kraljeva  i  srpskih  de- 
spota. Razumije  se,  da  vlast  Ostojina  nije  sezala 
ni  u  Donje  Krajeve. 

Godine  1412.  sazvao  je  Sigismund  u  Budim 
kongres,  a  imali  su  se  tom  prigodom  ovdje  sastati 
mnogi  evropski  vladari  i  u  njihovoj  prisutnosti 
izvagjati  razne  viteške  igre  i  druge  sjajne  zabave. 
U  popisu  odličnih  prisutnika  nalazimo  i  bosanske 

velikaše,  koji  su  osobitu  pozornost  svratili  na  sei 
Poljski  ljetopisac  Jan  Dlugoss  piše  o  tome  ovako; 
Sandalj,  vojvoda  bosanski  i  kralj  (?)  Hrvoje  uči- 
niše  u  nazočnosti  svojih  žena  tu  slavu  osobito 
svečanom,  jer  se  njihovi  vitezovi,  visoki  i  plemenita 
stasa,  hrabro  i  junački  na  mejdanu  poniješe".  Ovo 
je  ali  i  pošljedni  put-  da  je  kralj  imao  prilike  diviti 
se  viteškom  sjaju  Hrvojinom,  jer  u  brzo  iza  toga 
postade  Sandalj  „vjerni  naš  ljubljeni^,  a  Hrvoje 
Vukčić  „poglaviti  naš  dušmanin". 


G. 

Pad    Hrvoja,    velikoga    vojvode    bo- 
sanskoga i  hercega  spljetskoga. 
(1413.). 

Raspravljajući  hrvatski  historičar  Šišić  o 
uzrocima  pada  Hrvojeva  veli  u  jezgri  slije- 
deće: Glavni  su  razlozi  pada  hercega  spljetskoga 
mržnja  i  zavist,  jer  je  on  sa  Spljetom  i  Donjim 
Krajevima  upravljao  više  kao  samostalan  vladar, 
nego  li  kao  vazal.  Takav  iznimni  položaj  vrijegjao 
je  osobito  ugarsku  gospodu,  koja  su  za  njegove 
mnogogodišnje  „nevjere"  toliko  put,  a  sa  slabim 
uspjehom  dijelili  s  njime  mejdan.  Kao  osobiti  nje. 
govi  lični  neprijatelji  imadu  se  smatrati  Pavao 
Čupor*)  od  Moslavine,  Ivan  Gorjanski,  Ivan  ođ 
Morovića  i  čitav  rod  knezova  Blagajskih.  Hrvoja 
nijesu  ni  Spljećani  voljeli,  jer  ih  vrijegjalo,  što  im 
je  nametao  bosansku  vlastelu  za  knezove.  U  Bosni 


*)  Ugarski  ljetopisac  Thuroczv  znade  izrijekom  pri- 
poviledati  i  neke  detalje  ove  lične  mržnje  od  strane  Pavla 
Čupora.  On  naime  kaže,  da  se  jednom  prilikom  Čupor 
narugao  na  kraljevskom  dvoru  pred  brojnim  društvom 
hercegu  Hrvoju,  pozdravivši  ga  volovskim  ručanjem,  opo- 
našajući tobože  hercegov  duboki  glas.  A  na  drugom  nam 
je  mjestu  zabilježio,  da  je  Čupor  dobacio  magjarskim  je- 
zikom Hrvoju:  Slaven  nije  čovjek,  a  pogača  nije  kruh. 

bili  su  dušmani  Stjepan  Ostoja,  Sandalj  Hranićv 
a  s  njime  valjda  i  drug  mu  Pavao  Radinović.  San- 
dalj bijaše  mu  takmac,  a  popularnost  i  moć  her- 
cega spljtskoga  bila  mu  je  uvijek  trn  u  oku.  Svi  ti 
neprijatelji  ogovarali  su  ga  kod  kralja,  ali  nijesu 
uspjevali,  dok  nije  Hrvoje  sam  prouzročio  svoj  pad. 
Pod  kraj  1412.  i  početkom  1413.  napao  je  de- 
spota Lazarevića  u  njegovoj  zemlji  sultan  Musa. 
Despot  zatraži  pomoć  u  Sigismunda  i  Sandalja, 
a  ovaj  se  tome  pozivu  i  odazove.  Izbivanje  Sanđa- 
ljevo  upotrebi  Hrvoje ,  navali  na  njegov  posjed 
i  nemilice  ga  opustoši.  Razloge  tomu  neprijateljstvu 
treba  tražiti  valjda  u  tome,  što  se  Sandalj  razvjen- 
čao  sa  Jelenom  (Katarinom),  kćerkom  brata  her- 
cegova Vuka,  a  to  je  bila  uvrijeda  za  čitav  rod 
Hrvatinića.  Zbog  toga  skočiše  na  nj  svi  njegovi 
dušmani.  Spljećani  se  prvi  oslobode*).  Optužiše  ga, 
da  šuruje  s  Turcima,  a  Hrvoje  se  zaludu  branio 
brojnim  pismima  pred  kraljem.  Napokon  je  kralj 
Sigismund  u  Bozenu  1.  augusta  1413.  izdao  pro- 
glas, u  kojem  se  Hrvoje  proglašuje  veleizdajnikom 
i  kraljevskim  dušmanom,  a  ujedno  se  pozivlju  svi 
prelati,  baruni  i  velikaši,  da  se  dignu  protiv 
njega  i  njegovih  pristaša,  te  da  ih  silom  pokore. 
U  toj  nevolji  Hrvoje,  kada  kralj  nije  uvažio  njegove 
obrane  (Hrvoje  je  odlučno  poricao  savez  s  Tur- 
cima i  bio  spreman  podvrći  se  sudu  članova  „Zma- 
jevoga  reda"),  a  Mlečani  odbili  zatraženu 
pomoć,  zatraži  pomoć  tamo,  gdje  ju  je 
mogao  naći,  naime  kod  Turaka.  Prve  na- 
vale ugarskih  velikaša  god.  1414.  odbio  je 
Hrvoje  već  pomoću  Turaka.  S  Turcima  istodobno 
vraća  se  u  zemlju  i  Tvrtko  II.,  čija  nam  je  sudbina 
od  1408.  nepoznata,  a  povratak  njegov  sigurno 
je  u  savezu  s  Vukčićem.  Slijedeće  godine  (1415.)  vi- 
dimo Turke  pod  vodstvom  nekog  Zech  Melecha 
kako  iz  Bosne  provaljuje  u  Hrvatsku,  a  iste  godine 

*)  Spljećani  zahvaljuju  Sigismundu,  što  ih  je  oslobodio 
od  ropstva  „Faraonova." 

javljaju  Dubrovčani  Sigismundu,  da  se  neki  od- 
lični Turčin  u  Skoplju  po  imenu  Isak  sprema  na 
provalu  izvan  kraljevstva  bosanskoga  na  zapad,  jer 
u  Bosni  Turci  ne  robe  nikako,  pošto  se  sva  okružja 
njima  pokoravaju  i  plaćaju  danak  njihovom  caru, 
samo  da  se  održe.  Ugarski  velikaši  provale  po 
drugi  put  u  Bosnu.  Glavna  bitka  bila  se  izmegju 
Hrvoja  i  Turaka  (valjda  Isak  beg)  s  jedne,  a 
ugarskih  velikaša  s  druge  strane  u  župi  Lašvi,  gdje 
je  Hrvoje  imao  više  sela  i  imanja.  Bitka  se  svršila 
potpunim  porazom  ugarske  vojske.  Sve  vojskovogje 
dopanuše  ropstva  (Ivan  Morović  i  Ivan  Gorjanski). 
Pavao  Čupor,  protivnik  Hrvoja,  platio  je  glavom*). 
Ovom  pobjedom  postao  je  Hrvoje  neograničeni 
gospodar  zapadne  Bosne,  dok  je  ostali  dio  zemlje 
većim  dijelom  bio  pod  turskom  vlašću. 

Ovu  svoju  pobjedu  nije  Hrvoje  dugo  preživio. 
1416.  umrije  ,,s  nasladom  u  srcu,  da  se  krvavo  osve- 
tio svojim  dušmanima  i  da  se  kroz  čitav  svoj  vijek 
održao  u  vlasti  i  nepobjegjenu.  Njegovu  krepku, 
silovitu,  samovoljnu  ličnost,  veli  Thalloczv,  kao  đa 
živu  gledamo  pred  sobom.  Bio  je  prava  orlušina, 
ne  baš  osobito  značajan,  ali  silan.  I  ako  mu  se 
mnogo  predbacuje,  a  osobito  što  je  Turke  doveo 
u  zemlju,  opet  je  bio  ako  ne  bolji,  a  ono  ni  gori 
od  većine  svojih  savremenika.  Hrvoje  je  bio  po 
vjeri  pataren,  ali  čini  se,  da  je  ipak  prešao  makar 
i  privremeno  na  katoličku  vjeru.  Možda  su  ga  zato 
i  zamrzili  bosanski  patarenski  plemići,  a  katolički 
biskupi  Dalmacije  nijesu  mu  vjerovali.  Hrvoje  za- 
volio je  slavensku  službu  božju  i  glagolicu.  Do- 
kaz tome  je,  što  je  nekako  oko  1407.  naručio  kod 
katoličkog  pisca  ,,Butkaa  krasni  sitnoslikarijama 
urešeni  glagolski  misal.  Izvorni  misal  čuva  se  u 
Carigradu,  a  potpuni  snimak  izdala  je  bosanska 
vlada  (Missale  glagoliticum  Hervoiae  ducis  spala- 

*)  Thur6czy  pripovijeda,  da  ga  je  Hrvoje  dao  zašiti 
u  bikovlju  kožu,  pa  onda  živa  baciti  u  rijeku  uz  ove  riječi: 
Ti  koji  si  se  nekada  u  ljudskoj  podobi  poslužio  bikovljim 
glasom,  podiči  se  sada  i  bikovljim  oblikom. 

tensis.  Vindobonae  1891.  recensuerunt  V.  Jagič, 
L.  Thalloczv,  F.  Wickhoff).  I  patarenski  pisac 
„Hval  krstjanin"  posvetio  je  sveto  pismo  novoga 
zavjeta  i  saltjer  „hercegu  spljetskomu  i  knezu  od 
Donjih  Kraj  i  inim  mnogim  zemljam". 


H. 

Nutarnje    smutnje    u    Bosni. 

Osmanlije    napreduju.    Stjepan 

Ostojić  (1419.— 1421.). 

Slabi  Stjepan  Ostoja,  čije  se  ime  malo  spo- 
minje u  posljednje  vrijeme,  napustio  je  svoju  prvu 
ženu  Kujevu,  rogjakinju  Radinovića,  i  uzeo  za  ženu 
udovicu  Hrvojinu  Jelenu,  misleći  tako  njezinom 
baštinom  ojačati.  Ovaj  njegov  čin  dao  je  povoda 
neprijateljstvu  izmegju  njega  i  Sandalja  Hranića 
s  jedne  strane  i  porodice  Pavlove  s  druge  strane. 
Pavao  Radinović  pogine  kao  žrtva  urote  (1415.) 
na  bosanskom  dvoru  u  Sutjesci*).  Sinovi  nesretnoga 
Pavla:  Petar  i  Radoslav,  nijesu  se  sada  kratili  slo- 
žiti s  Turcima  protiv  Ostoje  i  Sandalja  Hranića. 
Turske  vojske  plijene  po  Humu  1416.  godine.  Du- 
brovčani pišu  kraljici  Barbari  u  Ugarsku,  da  je 
Bosna  posve  razasuta  i  da  vlastela  njena  rade  na 
megjusobnu  propast.  Sigismundu  opet  javljaju, 
da  je  megju  barunima  Bosne  planulo  veliko  1 
smrtno  neprijateljstvo  poradi  Pavlove  smrti.  Stoga 
je  sultan  Mehmed  I.  poslao  dva  svoja  poslanika 
k  njima,  da  ih  izmiri  megjusobno.  U  to  ime  bio  je 
urečen  i  sastanak  svih  tih  baruna,  ali  bez  koristi, 
„jer  baruni  jedan  drugome  ne  vjeruju".  U  tom 
općem  metežu  i  klanju  bosanske  vlastele  nestaje 
traga  Ostoji,  a  na  prijestolje  se  popeo  sin  mu 
Stjepan  Ostojić,  koji  je  kratko  vrijeme  vla- 


*)  Potanko  opisuje  Pavlovu  smrt  dubrovački  poslani^ 
Ivan  Gundulić,  koji  je  bio  očevidac  ovomu  dogagjaju. 

dao.  Za  njega  još  uvijek  bijesne  borbe  izmegju 
Pavlovića  i  Sandalja,  a  ovaj  potonji  ne  će  ni  da 
prizna  Ostojića,  nego  se  otima  za  milost  Turaka. 
Tako  god.  1419.  na  Štipanju  polju  pred  gradom 
Sokolom  govori  o  poveljama,  što  ih  bješe  dobio 
„od  kraljev  ugrscih  i  car  tursciha,  a  slijedeće  je 
godine  očito  priznavao,  da  drži  svoje  zemlje 
„milošću  i  darom  božjim  i  velikoga  cara  sultana 
Mehomet-bega,  zapisano  i  tvrgjeno  i  vojevodom 
Isakom". 

Svi  ovi  podaci,  veli  Klaić,  dokazuju,  da  je  sultan 
Mehmed  smatrao  bosanske  kraljeve  i  velikaše 
za  svoje  kletvenike  i  podanike  i  da  je  pravi  gospo- 
dar Bosne  bio  njegov  vojvoda  Isak.  Ugarski  ljeto- 
pisac  Ivan  Turčanski*)  (Thuroczv)  pripovijeda,  đa 
je  turski  car  Isaka  (rex  Ikach)  imenovao  bosanskim 
kraljem,  te  mu  odredio  za  stolicu  Vrhbosnu 
(Werchbozanyam). 


*)  Njegovo  pripovijedanje  ne  da  se  utvrditi   drugim 
spomenicama. 


VIII. 

STJEPAN  TVRTKO  II.  TVRTKOVIC 

(1421.— 1443.). 

Poslije  godine  1421.  nestaje  Ostojića,  a 
Tvrtko  II.  zasjedne  ponovno  na  prijestolje.  Slab 
da  sam  odoli  neprestanim  turskim  provalama,  pri- 
ljubio se  sasvim  kralju  Sigismundu  pogotovo,  kad 
je  turskom  pomoću  osvanuo  u  Bosni  kao  preten- 
denat,  nezakonit  sin  Stjepana  Ostoje,  Radivoj.  Da 
se  što  više  približi  Sigismundu,  on  je  uBobovcu 
izdao  god.  1427.  povelju,  kojom  je  Hermanu  II., 
celjskomu  grofu  i  slavonskomu  banu,  „svom  ljub- 
ljenom rogjaku  i  bratu"  za  prijateljstvo,  ljubav  i 
vjernost,  što  ju  je  vazda  iskazivao  i  iskazuje  njemu 
i  bosanskom .  kraljevstvu  i  njezinim  žiteljima,  da- 
rovao bosansko  kraljevstvo,  ali  samo  za  slučaj, 
ako  ne  bi  ostavio  zakonitih  potomaka.  Za  bolju 
ilustraciju  svega  treba  primijetiti,  da  je  Herman  II., 
celjski  grof,  bio  sin  jedne  bosanske  banovne,  po 
svoj  prilici  kćerke  Stjepana  Kotromanića,  kako  io 
misli  Ruvarac.  Prema  tome  je  Herman  bio  po  ma- 
teri svojoj  u  srodstvu  s  bosanskom  kraljevskom 
porodicom,  a  uza  to  je  bio  i  tast  kralja  Sigis- 
munda.  Pomoć,  koju  je  Tvrtko  dobio  sa  strane 
Sigismundove,  bila  je  veoma  slaba.  Sigismund  nije 
mogao  zaštititi  ni  njega  ni  nasljednika  Stjepana  La- 
zarevića,  Gjorgju  Brankovića.  Srpski  despot  Bran- 
ković  morao  je  priznati  vrhovnu  vlast  Murata  II. 
i  plaćati  godišnji  danak  od  50.000  duk.,  a  Tvrtko  II. 
morao  mu  je  predati  neke  gradove  u  svojoj  državi. 
Tvrtko  II.  traži  još  god.  1430.  zajam  uMlečana, 
da  iskupi  te  gradove,  ali  Mlečani  ga  uljudno  od- 
bijaju. 

Uz  ovakove  vanjske  neprilike  imao  je 
Tvrtko  II.  da  se  bori  i  u  nutrinji  zemlje  s  ne- 
pokornom vlastelom  i  to  najviše  sa  Sandaljem 
Hranićem  i  s  Radoslavom  Pavlovićem.  Ovi 
se  moćni  dinaste  posvema  priljubiše  Turcima,  a 
uz  to  po  vjeri  patareni  nerado  su  gledali  kralja 
svoga,  koji  je  bio  privrženik  ugarskoga  kralja  i 
katoličke  crkve.  Kada  je  Radoslav  zatražio  od  Du- 
brovnika dio  Konavala,  koje  im  bijaše  prodao  za 
skupe  novce,  zatražio  je  Dubrovnik  pomoć  u  Si- 
gismunda  i  Tvrtka  (1430.).  Kako  je  daleko  došlo 
u  toj  borbi  neka  svjedoči  činjenica,  da  su  Tvrtko  i 
Sandalj  odlučili  poslati  poslanike  Muratu  II.  u 
Jedrenu,  da  od  njega  kupe  zemlju  Radoslavljevu 
i  da  se  tako  oslobode  ovoga  kavgadžije  i  zulumćara. 
Kad  je  to  Radoslav  saznao,  pomirio  se  doskora 
s  Dubrovnikom  i  s  kraljem,  samo  da  zadrži  svoje 
zemlje. 

No  mnogo  veća  opasnost  zaprijeti  Tvrtku  ođ 
Sandalja  Hranića.  Državina  ovoga  velikoga 
vojvode  bosanskoga  prostirala  se  od  ušća  Neretve 
do  s  one  strane  Lima.  Ljeti  je  ovaj  moćni  velikaš 
živio  na  svojim  dvorovima  na  Drini:  Samoboru 
kod  Goražde,  glavnoj  svojoj  gradini  Sokolu  na 
sutoku  Pive  i  Tare  i  Kuknju  kod  Plevalja.  Mana- 
stir Mileševo  bijaše  u  njegovim  rukama  kao  i  Ono- 
gošt.  Zimi  se  preselio  u  krajeve  prema  ušću  Neretve 
ili  u  kotorski  zaljev.  Čitav  Hum  s  Konjicem,  Neve- 
sinjem  i  Blagajom  pripadaše  njemu.  Na  zaljevu 
boko-kotorskom  držao  je  Novi.  Vladajući  tolikim 
teritorijem  bio  je  ugledniji  od  samoga  kralja.  Kako 
je  bio  u  rodu  sa  srpskim  despotom  po  svojoj  dru- 
goj ženi,  širio  se  njegov  upliv  i  u  srpskoj  despo- 
tovini. Čini  se,  da  je  ovaj  moćni  vojvoda 
težio  pače  i  za  bosanskom  krunom  iii 
barem  za  otcjepljenjem  svoga  teritorija 
od  bosanskoga  kraljevstva.  Kada  je  naime 
Tvrtko  II.  došao  u  sukob  s  despotom  Gjor- 
gjem  radi  Srebrenice,  pridruži  se  despotu  i  Sandalj 
(1433.)  te  se  obojica  složiše  i  kupiše  od  turskoga 

sultana  Murata  državu  svoga  protivnika.  Despot 
uz  Srebrenicu,  koju  je  imao  u  vlasti  dobi  još 
Zvornik  i  Usoru,  a  nije  nam  poznato,  što  je  tom 
zgodom  zapalo  Sandalja.  Kad  je  turski  sultan  pro- 
glasio bosanskim  kraljem  Radivoja,  te  ga  podu- 
pirao u  Bosni,  ne  preostade  Tvrtku  II.  ino  nego 
da  pobjegne  iz  Bosne.  Povratio  se  tek  u  Bosnu 
iza  smrti  Sandalja  Hranaća  (1435.).  Sandalja  je 
naslijedio  njegov  sinovac  Stjepan  Vukčić, 
koji  je  kasnije  (1448.)  u  cara  Fridrika  III.  ispro- 
sio naslov  hercega  (od  sv.  Save),  po  čemu  se  nje- 
gova oblast  počela  nazivati  hercegovom  zemljom. 
(Hercegovinom). 

S  Tvrtkom  II.  došao  je  ovaj  put  u  Bosnu 
franjevac  Jakov  de  Marchia,  kao  glava  vikarije  bo- 
sanske, snabdjeven  vvelikim  povlastima,  da  istrijebi 
sve  patarene  i  šizmatike  i  da  obnovi  red  i  stegu  u 
franjevačkim  manastirima.  Ovaj  bezobzirni  novaj- 
lija mora  da  je  veoma  energični  začeo  s  reformama 
i  mjesto  uspjeha  postigao  je  protivni  rezultat: 
nove  borbe  u  Bosni.  Patareni  Stjepan  Vukčić  i  Pav- 
lović  zovu  u  pomoć  Turke,  koji  haraju  po  posje- 
dima one  vlastele,  koja  su  prianjala  uz  katolicizam 
i  Ugarsku.  Tvrtko  opet  ostavlja  Bosnu  i  bježi  u 
Ugarsku.  Iz  Ugarske  on  i  Sigismund  dijele  franjev- 
cima velike  povlastice  uz  zadaću,  da  šire  katoličku 
vjeru  iobračaju  i  krste  žitelje  obojega  roda.  Za  ta 
privilegija  slabo  su  marili  iTurci  iPatareni.  Papa 
Evgenije  IV.  spominje  god.  1437.  da  su  Turci  po- 
rušili i  spalili  za  dvije  posljednje  godine  šesnaest 
samostana  i  crkvi  franjevačkih.  Tvrtko  napokon 
obeća  sultanu  godišnji  danak  od  25.000  dukata  i 
prizna  ga  vrhovnim  gospodarom  (1437.).  Od  gođ. 
1436.  naime  boravi  u  gradu  Vrhbosni  stalno  turski 
vojvoda  s  posadom  i  od  toga  doba  se  Turci  trajno 
nastaniše  u  jugoistočnom  dijelu  Bosne. 

Bijedno  stanje  kralja  Tvrtka  II.  ogleda  se  u 
nekim  činjenicama  iz  posljednjih  godina  njegove 
vlade.  Kada  je  u  Ugarskoj  zavladao  kralj  Vladislav 
(Varnenčik)  1440.  god.,  šalje  on  poslanstvo  u  Bu- 

dim  s  molbom  za  pomoć.  Kad  odavle  nije  stigla 
pomoć,  šalje  Tvrtko  1441.  svoga  protovistijara 
Restoju  u  Mletke  s  molbom,  da  mu  Mlečani  do- 
zvole umletačke  oblasti  poslati  imanje,  pače  da 
mu  budne  slobodno  i  samomu  se  sklonuti  u  Mletke, 
ako  bi  bilo  potrebno.  Tom  zgodom  nudio  je  još 
Tvrtko  mletačkoj  općini,  da  zavlada  javno  ili  tajno 
njegovim  kraljevstvom.  Mlečani  su  dakako  ovaj 
dvojbeni  dar  odbili.  U  godini  1443.  spominje 
se  pošljedni  put  ovaj  neznatni  sin  slavnoga 
svoga  oca. 


IX. 

STJEPAN    TOMA. 
(1444.— 1461.). 

A. 
Stjepan    Toma   prema    Ugarskoj. 

Poslije  smrti  Tvrtkove  zavlada  drugi  nezako- 
niti sin  Stjepan  Ostoje,  Stjepan  Toma.  Do  svoga 
nastupa  na  prijestolje  živio  je  ovaj  vladar  skrovito 
kao  pataren,  oženjen  ženom  iz  prostoga  roda, 
Vojačom  iz  kojega  braka  potiče  pošljedni  bosanski 
kralj  Stjepan  Tomašević.  Došavši  iz  svoje  zabiti  na 
kraljevski  prijestol  bijaše  mu  prva  briga,  da  si 
vlast  utvrdi.  To  mu  bijaše  tim  nužnije,  što  moćni 
celjski  grofovi  nijesu  rado  gledali,  da  im  otimlje 
prijestolje,  koje  bi  imalo  da  zapadne  prema  ugo- 
voru s  Tvrtkom  njima.  I  Stjepanu  Tomi  pogje  za 
rukom,  da  je  našao  zaštitnika  u  slavnome  tada 
Ivanu  Hunjadu,  koji  je  u  to  doba  bio  već  pro- 
slavljeni vojskovogja  u  ratu  s  Turcima  i  veliki  ne- 
prijatelj celjskih  grofova.  God.  1444.  izdaje  Toma 
u  Bobovcu  Hunjadu  povelju,  iz  koje  doznajemo, 
da  je  njega  kralj  Vladislav  „po  savjetu,  dobroj 
volji  i  odredbi"  moćnoga  vojvode  Hunjađa 
namjestio  i  potvrdio  za  bosanskoga  kralja. 
Da  se  oduži  za  toliku  ljubav  i  sklonost,  obvezuje 
se  Toma,  da  će  vjerno  služiti  kralju  i  njegovoj 
kruni,  a  vojvodu  Ivana  priznaje  „za  istinitoga  I 
vjernoga  prijatelja"  i  obećaje,  da  će  mu  svake  go- 
dine plaćati  po  3000  dukata. 

Nadajući  se  tako  zaštiti  od  Ugarske,  ostavlja 
doskora  Toma  patarenstvo  i  svoju  prvu  ženu 
Vojaču  i  oženi  se  Katarinom,  kćeri  Stjepana  Vuk- 

čići.  Koji  su  razlozi  ovoga  nepomirljivoga  pata- 
rena sklonili,  da  dade  svoju  kćerku  katoliku  kralju, 
nije  nam  poznato,  ali  možemo  slobodno  s  Thal- 
loczvem  uzeti,  da  je  zaštita,  što  ju  je  Toma  stekao 
kod  Hunjada  bila  jedan  od  najglavnijih  momenata, 
koji  su  djelovali  na  Vukčićevu  odluku.  Ovaj  moćni 
velikaš  (milošću  božjom  veliki  vojvoda  rusaga  bo- 
sanskoga i  k  tomu)  primivši  od  svoga  strica  u 
baštinu  veliki  posjed,  gledao  je  da  ga  što  više  pro- 
širi, oslanjajući  se  na  patarene  i  cara  Murata  II. 
Naklonost  Bošnjaka  uživao  je  u  punoj  mjeri,  jer 
su  ga  smatrali  glavnim  braniocem  i  zaštitnikom 
bosanske  narodne  crkve.  Porodici  Pavlovića  oteo 
je  Trebinje  i  postao  tako  neposredni  susjed  Du- 
brovčana, koji  ga  se  bojahu  kao  žive  vatre.  Raširio 
je  dalje  svoj  posjed  u  Dalmaciji,  sjeverno  od  Ne- 
retve ratujući  i  s  Mlecima,  kojima  je  konačno  uzeo 
i  njihove  gradove  u  Zeti.  Patarenstva  nije  se  od- 
rekao ni  kao  kraljev  tast,  ma  da  su  se  brojni  veli- 
kaši onoga  doba  uz  kralja  odrekli  patarenstva  i 
prešli  na  kataličku  vjeru.  Megju  inima  prešao  je 
na  katolicizam  i  kraljev  brat,  Radivoj,  nekadanji 
turski  štićenik  i  pretendenat  na  bosansko  prijestolje 

B. 

Stjepan  Toma  prema  srpskom  de- 
spotu i   hercegu  Stjepanu  Vukčiću. 

Stjepan  Toma  nastojaše  svim  silama,  da  se 
dočepa  Srebrenice,  koja  je  bila  u  vlasti  Gjorgja 
Brankovića.  Megju  Bosnom  i  Srbijom  dogje  da- 
pače do  rata  (1448.),  u  kojem  je  bosanska  vojska 
bila  poražena.  Stjepan  Toma  ni  sada  nije  izgubio 
nade,  da  će  opet  ovladati  Srebrenicom.  Te  nade 
još  porastoše,  kad  je  nastao  jaz  izmegju  Branko- 
vića i  Hunjada,  što  se  prvi  nije  odazvao  Hunja- 
dovom  pozivu,  da  s  njime  ratuje  protiv  Turaka. 
Hunjadi  prolazeći  na  Kosvo  polje  pohara  grozno 
Srbiju.  Kada  je  Hunjadi  bio  poražen  (1448.),  na 

povratku  ga  despot  uhvati  i  pusti  na  slobodu  tek 
onda,  pošto  mu  je  ostavio  sina  za  taoca  i  obećao 
platiti  otkupninu.  Poslije  je  Gjorgjo  Brankovie 
odustao  od  otkupnine  i  sam  se  ponudio,  da  će 
posredovati  mir  izmegju  Ugarske  i  cara  Murata. 
U  prepozicijama  mira  sa  strane  Gjorgja  bilo  je 
megju  inim  obećano  od  sultana,  da  ne  će  uzne- 
mirivati i  pustošiti  Bosne,  a  Bosna  bi  morala 
plaćati  Turskoj  danak.  No  do  ovoga  mira 
nije  došlo,  jer  ugarski  sabor  nije  htio 
prihvatiti  prepozicije  Gjorgja  Brankoviča. 
Ugarska  je  s  gubernatorom  na  čelu  svom 
silom  nastojala,  da  se  što  jače  osigura 
od  Turske.  U  to  ime  sastaje  se  bosanski  kralj 
(1449.)  u  gradu  Doboru  u  Usori  s  mačvanskim 
banom  Ivanom  od  Korogja,  te  sklapa  s  njime 
ugovor,  koji  pokazuje,  da  je  bio  u  potpunom  spo- 
razumu s  Hunjadom.  Kralj  se  obvezuje,  da  ne  će 
dozivati  Turaka  protiv  Ugarske  niti  im  pružiti 
kakvu  pomoć  i  da  će  obavijestiti  gubernatora,  ako 
bi  Turci  provalili  u  njegovu  zemlju,  a  on  ih  ne  bi 
mogao  odbiti. 

Osjećajući  se  Stjepan  Toma  sada  pod  okriljem 
Hunjadovim  dosta  jakim,  počeo  je  po  savjetu  pa- 
pinskom i  gubernatora  Hunjada  progoniti  u  svo 
joj  državi  patarene  velikom  gorljivošću.  Mnogo- 
brojni patareni,  ne  htijući  se  odreći  svoje  vjere, 
ostaviše  svoju  zemlju  i  odoše  u  susjednu  Humsku 
ili  pače  srpskom  despotu,  a  bilo  ih  je  i  takovih, 
koji  su  tražili  zaštite  kod  susjednih  turskih  voj- 
voda, zovući  ih  u  pomoć  protiv  kralja.  Sada  je  stao 
uvigjati  sam  Toma,  da  je  prerano  počeo  raditi 
protiv  patarena  i  nekako  se  suztezao  od  daljnega 
njihovoga  progona,  što  je  opet  izazvalo  Hunjada, 
a  i  srpski  despot  htio  se  poslužiti  kraljevim  do- 
maćim neprilikama.  Ovaj  nije  mogao  pregoriti  ne- 
kih gubitaka  na  bosanskom  teritoriju,  osobito 
Usoru,  a  Hunjadi  se  ljutio  na  kralja,  što  ne  po- 
stupa i  nadalje  oštro  protiv  Turcima  prijateljski 
patarena.  Čini  se,  da  je  skoro  došlo  zbog  toga  do 

rata,  koji  je  spriječilo  papino  posredovanje  (1451.). 
God.  1451.  dogje  do  nemila  sukoba  izmegju  her- 
cega Stjepana  Vukčića  i  Dubrovnika,  koji  je  za- 
hvatio široke  dimenzije,  te  se  napokon  i  kralj  Stje- 
pan Toma  upleo  u  taj  sukob,  pristajući  uz  Dubrov- 
čane, a  protiv  svoga  tasta.  Stjepan  Vukčić,  koji  se 
u  to  doba  zvao  „božjom  milosti  herceg  od  sv.  Save, 
gospodar  humski  i  primorski  i  veliki  vojvoda  ruT 
saga  bosanskoga,  knez  drinski  i  k  tomuu,  zavrgnuo 
je  svoju  ženu  Jelenu,  koja  je  našla  utočišta  sa  svo- 
jim sinom  Vladislavom  u  Dubrovniku.  Herceg  Stje- 
pan zatraži  od  Dubrovnika,  da  ukloni  iz  svoga 
grada  Jelenu,  što  Dubrovnik,  vjeran  svojim  starim 
običajima,  ne  htjede  učiniti.  Zbog  toga  dogje  do 
rata  izmegju  njega  i  Dubrovnika,  u  koji  se  umješao 
i  Stjepan  Toma,  kao  muž  Jelenine  kćeri  Katarine. 
Na  čelo  protivnika  hercegovih  stade  rogjeni  mu  sin 
Vladislav.  Stjepan  Toma  jedva  je  mogao  štogod 
Dubrovčanima  pomoći,  jer  se  morao  boriti  s  ve- 
likašima u  vlastitoj  zemlji,  pošto  mu  se  nijesu  htjeli 
odazvati,  da  s  njime  zajedno  ratuju  na  hercega 
Stjepana.  Ovaj  dugotrajni  rat,  koji  je  donio  velike 
štete  Bosni,  a  velike  koristi  Turcima,  svrši  se  istom 
1453.  god.,  kada  je  došlo  do  izmirenja  izmegju 
sina,  matere  i  oca  i  napokon  do  mira  s  Dubrov- 
čanima.    , 

C. 

Stjepan    Toma    i    Turci.    Stjepan 

Tomašević    zavlada   srpskom 

despotovinom.   (1459.). 

Nakon  pobjede  Ivana  Hun  jada  kod  Beograda 
(1456.),  snovao  je  Stjepan 'Toma  o  tome,  kako  bi 
zaratovo  na  Turke  i  oslobodio  svoju  zemlju  nji- 
hove vlasti.  Turci  su  naime  iz  jednoga  dijela  nje^ 
gove  države  (Vrhbosna,  Hodidjed)  provalili  na 
sjever  do  Save,  gradeći  preko  te  rijeke  ćuprije  i 
brodove,  kojima  su  provaljivali,  u  Slavoniju.  Na 


mislio  je  stoga  uzeti  Turcima  Vrhbosnu  i  Hodi- 
djed,  pa  onda  srpskomu  despotu  Srebrenicu.  Kroz 
čitavu  god.  1457.  sprema  se  on  na  rat  s  Turcima,  a 
pomaže  ga  u  tome  papa  Kalikst  III.  U  susjednim 
zemljama,  naročito  u  mletačkoj  Dalmaciji  skupljaju 
se  krstaši  i  novci.  Kraljev  poslanik  dolazi  u  Budim 
pred  ugarskoga  kralja  i  papinoga  legata  i  javlja, 
kako  sultan  traži  od  njega  četiri  grada  (megju  njima 
Bistricu  na  Hlivanjskom  polju)  i  kako  je  sultan 
poslao  u  Bosnu  radnike,  da  grade  ćuprije  i  prelaze 
na  Savi  s  bosanske  strane.  Tom  zgodom  moli 
ujedno  papinog  poslanika  Ivana  Carvajala,  da  gla- 
vom dogje  u  Bosnu,  pa  da  se  pobliže  dogovore 
o  ratu  s  Turcima.  Kardinal  Carvajal  pogje  zaista 
u  pratnji  mletačkoga  poslanika  Petra  Thomasija  u 
Bosnu,  a  bosanski  kralj  dočeka  ih  u  Doboru,  gdje 
ih  je  uvjeravao,  da  je  tvrdo  odlučio  prekinuti  va- 
zalni odnošaj  prema  Turcima  i  da  se  riješio  od- 
lučno boriti  s  njima. 

Carvajal  sa  svoje  strane  obeća  kralju,  da  če 
učiniti  sve,  kako  bi  podupro  njegov  naum.  Tom  je 
prilikom  primio  Stjepan  Toma  i  krst  iz  ruku  kar- 
dinala Carvajala,  ma  da  je  već  odavna  prianjao  uz 
katoličku  vjeru. 

Smrt  kralja  Ladislava  Postuma,  pa  slaba  po- 
moć s  kršćanske  strane,  osujetiše  ove  namjere  bo- 
sanskoga kralja  i  rimskoga  pape,  te  Stjepan  Toma 
ne  povede  zasnovane  vojne  protiv  Turaka,  ali  se 
zato  pobrine,  da  razmakne  svoju  vlast  u  Srbiju. 
Poslije  smrti  Gjorgja  Brankovića  (1456.),  naslijedio 
ga  je  despotivini  Lazar  Branković,  koji  je  već 
1458.  umro  ostavivši  udovicu  Jelenu  i  kćer 
Maru.  Čim  je  Stjepan  Toma  dočuo  o  smrti 
Lazarevoj,  s  mjesta  se  oborio  na  one 
oblasti,  koje  su  despoti  dršali  izmegju  Bosne 
i  Drine  (zauzeo  je  Srebrenicu  i  jedanest 
kaštela).  Po  svoj  prilici  prodro  je  i  dublje  u  Srbiju, 
gdje  je  Turcima  sklona  stranka  proglasila 
despotom  vojvodu  Mihajla  Angelovića.  Despotica 
Jelena  utanačila  je  tom  zgodom  savez  i  ugovor 

s  bosanskim  kraljem,  po  kojem  je  njezina  kći  Mara 
imala  poći  sa  bosanskoga  kraljevića  Stjepana,  sina 
Stjepana  Tome,  a  ovaj  će  onda  baštiniti  Srbiju  i 
kasnije  bosansko  kraljevstvo.  Iza  mnogih  neprilika 
uspjelo  je  Stjepanu  Tomaševiću  po  dozvoli  ugars- 
koga kralja  Matije  Korvina  (sabor  u  Segedinu  1 458. 
do  1459.,  kojemu  je  prisustvovao  i  bosanski  kralj 
Stjepan  Toma)  zasjesti  na  stolicu  srpskih  despota, 
vjenčavši  se  u  Smederevu  s  Marom,  kćerkom  La- 
zarevom,  kako  je  to  bilo  prije  ugovoreno.  (April 
1459.)*). 

Stjepan  Tomašević  nije  se  dugo  nauživao  svoje 
despotovine.  Turski  sultan  Mehmed  II.  nije  mogao 
mirno  gledati  prevrat,  po  kojemu  bi  izgubio  vr- 
hovnu vlast  nad  Srbijom.  Stalo  mu  je  bilo  i  do 
toga,  da  zavlada  Smederevom  i  Beogradom,  pa  da 
si  prokrči  put  u  Ugarsku  i  ostale  zemlje  u  srednjem 
Podunavlju.  Na  same  glasove,  da  se  sultan  primiče 
Smederevu  plane  buna  protiv  Stjepana  Tomaše- 
vića  i  njegove  punice  Jelene.  Žitelji  Smedereva 
smatrali  su  Stjepana  Tomaševića  ugarskim  namet- 
nikom i  voljeli  su  svrgnutim  Brankovićima;  pogjoše 
zato  u  susret  sultanu  i  predadoše  mu  gradske 
ključeve.  Despotica  Jelena  zatvori  se  sa  zetom  i 
kćerju  u  tvrdinju,  ali  nemajući  ni  od  kuda  pomoći, 
stala  se  sa  sultanom  pogagjati.  On  joj  dozvoli,  da 
smije  slobodno  sa  svojima  i  sa  svojim  blagom  izačl 
i  ona  se  skloni  u  Bosnu,  a  sultan  uze  Smederevo. 
Sa  Smederevom  zapade  sultanu  i  ostatak  despotske 
državine,  a  Srbija  bi  pretvorena  u  turski  pašaluk 
(1459.).  Savremenici,  a  osobito  Matija  Korvin  i 
papa,  držali  su,  da  je  bosanski  kraljević  za  novac 
izdao  Turcima  grad  („perfidia  Regis  Bosne"),  dok 
se  bosanski  kraljević  opravdao,  da  je  predao  grad 
ne  ,,s  voljom  nego  od  nužde".  Njegova  obrana  je 
vjerojatna,  jer  mu  u  osudni  čas  nitko  nije  pritekad 
u  pomoć.  Posljednje  godine  vlade  Stjepana  Tome" 


*)  Neko  vrijeme  htio  je  Stjepan  Toma  oženiti  svoga 
sina  sa  kćerkom  milanskoga  vojvode  Franje  Sforze. 


70 

bile  su  za  nj  pune  neprilika.  Radi  jednoga  građa 
zavadio  se  ponovno  sa  svojim  tastom  Stjepanom 
Vukčićem.  Uza  to  je  bio  oklevetan  kod  pape 
Pija  II.,  da  je  prekršio  mir  s  hercegom,  da  se  pri- 
družio Turcima  i  doveo  ih  u  hercegovu  zemlju.  Stje- 
pan Toma  smatrao  je  sada  za  svoju  dužnost,  da 
papu  uvjeri  o  svom  pravovjerju  i  nedužnosti.  Po- 
slanici kraljevi  odoše  k  papi  u  Mantonu,  i  tu  razlo- 
žiše  papi,  da  je  Smederovo  palo  u  turske  ruke  od 
skrajnje  nužde,  a  ne  s  voljom  bosanskoga  kralja, 
koji  je  pravovjeran  katolik  i  revno  progoni  pata- 
rene u  svojoj  zemlji.  Čini  se,  da  se  papa  dao  uvje- 
riti o  nevinosti  Stjepana  Tome,  makar  je  i  kralj  Ma- 
tija  Korvin  bijesnio  protiv  njega  i  njegova  sina  radi 
pada  Smedereva. 

Turci  su  uz  to  provalili  pod  Hasan-pašom  u 
Bosnu  (1460.)  i  prisilili  kralja,  te  je  morao  dozvo- 
liti, da  kroz  njegovu  zemlju  provaljuju  preko  Save 
u  vukovsku  i  srijemsku  županiju.  Kao  nekada 
Tvrtko  II.,  tako  je  i  sada  Toma  po  svojim  poslani- 
cima nudio  mletačkoj  općini,  da  uzme  bosansko 
kraljevstvo  u  svoje  ruke,  a  kralj  će  ih  pomagati 
u  obrani  svoje  domovine;  u  svakom  slučaju 
neka  mu  odrede  jedno  mjesto  u  svojim 
oblastima,  kamo  bi  se  sklonio,  kad  bi  ga 
snašla  skrajna  nevolja.  Mlečani  dakako  odbiše 
kao  i  prviput  bosansko  kraljevstvo,  obećavaju 
mu  zaklonište  i  svjetuju  ga,  da  se  izmiri  sa  svojim 
tastom,  što  bi  bilo  za  obojicu  i  njihove  države  od 
velike  koristi.  1461.  god.  poslali  su  pače  i  posebnog 
poslanika,  da  posreduje  oko  izmirenja  tasta  i  zeta, 
ali  nam  nije  poznato,  kakvim  je  plodom  urodilo 
ovo,  posredovanje.  Iste  godine  nestaje  i  Stjepana 
Tome.  Potonja  priča  (hrvatski  ljetopisac  Ivan  To- 
mašić  u  XVI.  vijeku)  kaže,  da  su  Stjepana  Tomu 
umorili  sin  mu  Stjepan  Tomašević  i  brat  Radivoj 
pod  zidinama  grada  Orihovice  na  izvoru  Une  u 
Hrvatskoj,  ali  ta  je  vijest  veoma  sumnjiva,  jer  bi 
umorstvo  kraljevo  zabilježili  bili  i  savremenici. 


STJEPAN  TOMASEVIC. 

1461.— 1463. 

PAD  BOSANSKOG  KRALJEVSTVA. 

(1463.). 

Stjepan  Toma  ostavio  je  iza  sebe  udovicu  Ka- 
tarinu i  troje  djece:  Stjepana  Tomaševića  od  prve 
žene,  a  Sigismunda  i  Katarinu  od  druge.  Stjepan 
Tomašević  baštinio  je  bosansko  kraljevstvo  u 
veoma  teškim  prilikama.  S  jedne  strane  bilo  je  iz- 
ložene navalama  Turaka,  a  s  druge  rastrovano  unu- 
tarnjim smutnjama.  Matija  Korvin  nije  još  nikako 
zaboravio  na  pad  Smedereva,  te  je  Tomaševiću 
bio  odlučan  protivnik.  U  takovoj  situaciji  tražio  je 
Tomašević  pomoći  i  savjeta  u  pape  Pia  II.  Kraljevi 
poslanici  opširno  prikazaše  papi  tešku  kraljevu 
situaciju.  Uvjerava  papu,  da  je  kralj  kao  dijete 
kršten,  da  je  učio  latinsku  knjigu  i  čvrsto  prihvatio 
kršćansku  vjeru,  pa  se  ne  će  plašiti  kao  njegov  otac, 
koji  je  bio  nov  kršćanin,  da  patarene  istjera  iz 
kraljevstva.  Kralj  moli  dalje  papu,  da  mu  pošalje 
krunu  kao  znak,  da  ga  ne  će  ostaviti,  ako  bi  rat 
-s  Turcima  planuo.  Od  pape  okrunjen,  donijet  će 
kralj  podanicima  pouzdanje,  a  strah  neprijateljima. 
Papa  je  iza  toga  namah  poslao  poslanike  u  Bosnu, 
da  ga  u  svemu  pomažu  i  da  ga  u  ime  njegovo 
ovjenčaju  kraljevskim  vijencem.  Megjutim  je  To- 
mašević u  isto  vrijeme  gledao,  da  se  izmiri  s  bo- 
sanskom vlastelom  pače  i  Stjepanom  Vukčićem, 
što  mu  je  i  pošlo  za  rukom.  Prenijevši  svoju  prije- 
stolnicu u  Jajce*),  da  bude  sigurniji  od  Turaka, 


*)  Od  tog  doba  zove  kralj  Jajce:  Stoni  grad  kraljevstva 

on  je  skupljao  na  svom  dvoru  veliki  broj  bosanske 
vlastele,  koja  već  odavna  nijesu  u  tolikom  broju 
bila  uz  kralja  prisutna.  Pri  krunisanju  Tomaševiču 
u  Jajcu,  koje  su  obavili  papinski  poslanici,  sabraše 
se  bosanski  velikaši  sa  svih  strana  zemlje.  Hercega 
Stjepana  zastupali  su  njegovi  sinovi  Vladislav  i 
Vlatko  (1461.  u  novembru).  Kralj  se  kasnije  s  pu- 
nim pravom  mogao  pred  Mlečanima  pohvaliti,  da 
je  bio  vjenčan  za  kralja  „uz  slobodnu  privolu  svih 
velmoža  i  gospode  bosanske  i  uz  najveće  odobra- 
vanje"  (maximoque  applausu  et  alacritate).  Šteta 
samo,  veli  Klaić,  da  se  ta  sloga  bosanske  gospode 
nije  mogla  prije  polučiti ;  Bosna  bi  možda  dočekala 
srećnijih  dana.  No  sada  bijaše  već  prekasno.  Sud- 
bina Bosne  bijaše  već  odlučena. 

Kada  su  stigle  vijesti  o  krunidbi  Tomaševiće- 
voj  u  Ugarsku,  planuo  je  silnim  gnjevom  kralj 
Matija  smatrajući,  da  bosansko  kraljevstvo  pripada 
kruni  sv.  Stjepana  i  da  je  bosanski  kralj  njegov  kle- 
tvenik.  Krunidbom  po  papinskim  izaslanicima  pri- 
znao je  papa  nezavisnost  kralja  Tomaševića,  a  time 
i  nezavisnost  bosanskoga  kraljevstva.  Posredo- 
vanjem papinim  i  lijepom  svotom  novaca,  koju  je 
Stjepan  Tomašević  darovao  Matiji,  došlo  je  do  Iz- 
mirenja izmegju  Tomaševića  i  Matije  Korvina 
(1462.).  Po  svoj  prilici  je  tom  zgodom  sklopio  To- 
mašević savez  s  Matijom  protiv  Turaka,  jer  je 
doskora  iza  toga  uskratio  sultanu  uobičajni  danak 
Kad  je  sultan  Mehmed  doznao  za  uskratu  danka, 
odluči  zavojevati  na  Bosnu.  Pošto  je  momentano 
ratovao  u  Vlaškoj,  odluči  povesti  vojnu  na  pro- 
ljeće 1463.  Stjepan  Tomašević  očekujući  tursku  na- 
valu spremao  se  svim  silama,  da  odvrati  od  svoje 
države  propast.  Nijesu  nam  poznate  detajlnije  To- 
maševićeve  pripreme,  ali  pred  samu  sultanovu  pro- 
valu kralj  se  našao  osamljen  i  ostavljen  od  svojih 


mi.  Potvrgjujući  Dubrovniku  stara  prava,  Tomašević  se 
ponosito  zove:  Kralj  Srbljem.  Bosni,  Primorju,  Humsci 
zemlji,  Dalmaciji,  Hrvatom,  Donjim  krajem,  Zapadnim 
stranam,  Usori,  Soli,  Podrinju  i  k  tomu.  (1461.  novembar.) 

susjeda.  Sultan  Mehmed  provali  u  Bosnu  s  ogrom- 
nom vojskom.  Zauze  najprije  Podrinje  (ovdje  se 
predao  bez  borbe  vojvoda  Tvrtko  Kovačević),  a 
odavle  udari  na  Bobovac.  Bobovac  predade  iz- 
dajica Radak,  kojemu  sultan  dade  odrubiti  glavu. 
Sultanu  je  bilo  stalo  do  toga,  da  uhvati  kralja, 
koji  se  sklonio  u  Jajce.  Ovdje  je  posljednji  bosanski 
kralj  smjerao  sakupiti  vojsku  i  čekati  pomoć  evrop- 
skih vladara  u  nadi,  da  će  se  tvrdi  Bobovac  održati 
bar  koje  vrijeme.  Padom  Bobovca  zavlada  u  zemlji 
opći  strah  i  trepet.  Kralj  videći,  da  ne  može  skupiti 
vojske,  mišljaše  jedino  o  bijegu.  Sultan  je  poslao 
Mahmut  pašu  prema  Jajcu,  da  uhvati  kralja.  Sti- 
gavši Mahmut  u  Jajce,  nije  ovdje  više  našao  kralja. 
Kralj  je  najprije  pobjegao  u  Sokol  na  Plivi,  a 
odavle  u  Ključ.  Mahmut  paša  posla  odio  konja- 
nika pod  zapovjedništvom  Omerbega  Turhano- 
vića,  da  kralja  slijedi.  Saznavši,  da  se  kralj  nalazi 
u  Ključu,  pogje  onamo.  Bojeći  se,  da  tvrdoga 
Ključa  ne  bi  mogao  tako  brzo  zauzeti,  sklone  kralja 
pregovaranjima  na  predaju.  Obeća  kralju,  da 
će  njemu,  njegovom  stricu  i  nećaku  biti  zajamčen 
život,  a  sultan  da  će  mu  drugu  pokrajinu  dati  u 
zamjenu  za  Bosnu.  Kada  je  sve  ovo  i  zakletvom  I 
pismeno  utvrdio,  predade  se  kralj  i  njegov  stric 
Radivoj.  Zarobljenike  dovede  Mahmut  paša  u 
Jajce,  kamo  je  već  i  sultan  prispio.  Mehmed  ,,ei 
Fatih"  saslušao  je  sa  zlovoljom  pašino  obećanje 
kralju,  jer  je  naumio  Tomašića  pogubiti  kako  bi 
spriječio,  da  se  prije  ili  kasnije  u  Bosni  ne  stvori 
stranka,  koja  bi  pomoću  drugih  vlasti  mogla  pri- 
rediti poteškoća  osmanlijskoj  upravi.  Da  se  riješi 
ovoga  spora  izmegju  politike  i  poštenja,  u  koji  ga 
je  stavio  Mahmut  paša,  zahtijevaše  od  uleme 
fetvu.  Perzijski  šah  Ali  Bestani  s  pridjevkom  Mu- 
safinek  (prijatelj  knjiga)  sastavi  sultanu  fetvu,  koja 
mu  je  imala  umiriti  savjest.  Po  Hammer-Purgstallu 
sastojala  se  fetva  u  tom,  da  gospodar  nije  dužan 
držati  riječi  jednoga  od  svojih  slugu,  ako  ju  je  bez 
gospodareve  privole  zadao.  Po  drugom  vrelu  po^ 


74 

zivaše  se  Musafinik  na  to,  da  se  sultan  još  prije 
nego  li  je  krenuo   na  vojnu  zakleo,   da   će   kralja 
uništiti,  a  ova  je  zakletva  starija  i  preča*).  Prije 
no  što  je  osuda  na  kralju  izvedena,  upotrebi  ga 
sultan,  da  zemlju  u  brzo  pokori.    Kralj  je  naime 
izdao  nalog  svim  gradovima,  da  se  bez  otpora 
pokore,  a  tim  je  olakšao  zadaću  Mehmedovim  voj- 
vodama.   Smaknuće  kraljevo   obavilo  se   u  sulta- 
novom taboru  pred  Jajcem,  a  mjesto,  na  kojem  je 
taj  tabor  stajao,  zove  narod  i  dan  današnji  „Ca- 
revim poljem".    Zanimivo  je,    da   o  dogagjajima 
god.  1463.  imademo  malo  savremenih  vijesti.  Tako 
n.  pr.    Dubrovčani    nijednom   viješću   ne    bilježe 
tužnu  kraljevu  smrt.  Mehmedu  tako  pade  u  ruke 
gotovo  čitavo  bosansko  kraljevstvo.  Pokušaj,  da 
zavlada  Hercegovinom,  nije  mu  uspio.  Do  100.000 
naroda  obojega  spola  bijaše  zarobio,  30.000  bo- 
sanskih   mladića    bijaše    učinio    janjičarima.    Uz 
kralja  pogibe  i  stric  mu  Radivoj.  2ena  kraljeva, 
Mara,  pobježe  najprije  u  Hrvatsku,  gdje  je  orobi 
ban  Pavao  Šperančić,  protivnik  njezinoga  muža. 
Odavle  krene  u  Spljet,  gdje  je  boravila  još  1460. 
god.  Poslije  god.  1466.  otišla  je  pod  okrilje  cara 
Mehmeda  II.  i  živjela  je  u  Ježevu  kod  Sereza,  do 
svoje  smrti  iza  god.  1476.  Kraljica  maćeha  Kata- 
rina, boravila  je  najprije  u  Dubrovniku,  a  odanle 
ode  u  Rim,  gdje  je  umrla  1478.  god.  i  bi  zahranjena 
u  crkvi  sv.  Marije  na  „Ara  coeli".  Pred  smrt  ime- 
nova  rimsku  stolicu  nasljednicom  bosanskoga  kra- 
ljevstva, ako  se  u  to  ne  bi  njezina  djeca  Sigismunđ 
i  Katarina,  koja  su  prešla  na  islam,  povratila  u 
krilo  kršćanske  crkve.  Brat  Katarinin,  herceg  Stje- 
pan, prijegje  u  punoljetno  doba  na  islam.  Odgojen 
na  dvoru  u  Stambulu,  stekao  je  toliko  poštovanje, 
da  je  ubrojen  u  najpouzdanije  savjetnike.  Bio  je  po 
više  puta  velikim  vezirom,  zatim  kapudan-pašom 

*  Fetva,  po  kojoj  je  Tomašević  na  smrt  osugjen, 
prenesena  je  iz  usta  do  usta,  a  glasi  po  Ibrahim  begu 
BaŠagiću :  „Muslim  ne  da  se  prevariti,  da  ga  dva  put 
ujede  zmija  iz  jedne  rupe". 

(zapovjednikom  pomorske  vojske).  Služio  je  tri 
sultana  (Mehmeda,  Bajazita  i  Selima  I.).  God.  1518. 
pozvan  od  Selima  u  Haleb,  ispusti  dušu  u  bli- 
zini grada.  Pokopan  bi  u  nikomedskoj  dragi  u  Her- 
seku  (tako  je  nazvao  komad  zemlje)  po  vlastitoj 
želji.  Sam  sultan  odredi,  da  tijelo  Ahmet-paše  Her- 
cegovića  onamo  prenesu  iz  Haleba. 


XI. 

MATIJA  KORVIN  OSVAJA  DIO  BOSNE. 
PAD  HERCEGOVINE. 

(1482.). 

Matija  Korvin  spremao  se  na  glas  o  dolasku 
Mehmedovom  na  vojnu,  te  je  s  priličnom 
vojskom  boravio  u  maju  1463.  u  južnoj 
Ugarskoj  i  Srijemu,  jer  je  slutio,  da  će 
sultan  navaliti  na  Budim.  Megjutim  je  sul- 
tan poslao  Ali-bega  s  jakom  vojskom  prema 
Biogradu  i  Srijemu,  dok  je  kako  je  poznato,  sam 
pošao  na  Bosnu.  Ali-begove  čete  raspršio  je  Ma- 
tija, pošavši  za  njim  u  Srbiju  i  oslobodivši  15.000 
kršćana,  koji  su  dopanuli  turskoga  sužanjstva.  U 
septembru  provalio  je  dolinom  Vrbasa  u  Bosnu. 
Prvih  dana  oktobra  osvojio  je  varoš  Jajce.  Na  sam 
Božić  predade  se  kralju  tvrgjava.  Osim  Jajca  pade 
u  ruke  kraljeve  za  kratko  vrijeme  28  utvrgjenih 
gradova  osobito  u  t.  zv.  Donjim  Krajevima  i 
Usori  megju  velikašima,  koji  su  se  s  kraljem  u  toj 
vojni  odlikovali,  ističe  se  osobito  Mirko  Zapolja. 
Ovoga  je  Matija  i  učinio  gubernatorom  bosan- 
skoga kraljevstva.  Mirko  Zapolja  bio  je  ujedno  i 
ban  kraljevina  Dalmacije,  Hrvatske  i  Slavonije. 
(Gubernator  Bosne  ac  regnorum  nostrorum  Dal- 
matie  et  Croatie  nec  non  Sclavonie  banus). 

Uporedo  s  Matijinom  akcijom  teče  i  ratovanje 
hercega  Stjepana  Vukčića  i  njegovih  sinova  Vlađis- 
lava  i  Vlatka  protiv  Turaka.  Vladislav  je  zauzeo 
župu  Ramu  s  Prozorom,  zatim  župu  Uskoplje  na 
gornjem  Vrbasu  s  gradom  Veselom  stražom.  Vla- 
dislava  i  sina  mu  Balšu,  primio  je  Matija  Korvin 
megju  barune  kraljevstva,  potvrdio  im  njihov  po- 

sjed  u  Hercegovini,  a  k  tome  i  župu  Ramu  i  Us- 
koplje  (decembar  1463.).  Slijedeće  godine  (1464.) 
prodro  je  Mehmet  ponovno  u  Bosnu,  ali  nije  mo- 
gao zauzeti  Jajca.  Herceg  Stjepan  pobjegao  je  pred 
njim  u  Dubrovnik,  dok  je  iza  odlaska  sultanova 
Matija  Korvin  osvajao  gradove  u  Usori. 

God.  1466.  umro  je  u  Novome  herceg  Stjepan 
Vukčić,  a  sinovi  mu  podijeliše  neznatnu  baštinu 
Očevu,  jer  je  najveći  dio  bio  u  rukama  turskim. 
Vladislav  Vukčić  morao  je  ostaviti  (oko  1470.)  svoj 
zavičaj  i  nastanio  se  u  Hrvatskoj,  gdje  je  u  križe- 
vačkoj  županiji  dobio  kasnije  (1481.)  od  kralja 
Marije  gradove  Veliki  i  Mali  Kalnik.  Herceg  Vlatko 
držao  se  još  neko  vrijeme  u  Novome,  te  je  odavle 
god.  1481.  provalio  i  u  Bosnu,  ali  je  bio  razbit. 
Ni  u  Novome  nije  više  imao  mira,  jer  su  Turci  po- 
čeli 1482.  opsjedati  grad.  Uzalud  su  došle  hercegu 
Vlatku  u  pomoć  i  kraljeve  čete.  Grad  se  morao  pre- 
dati. Herceg  Vlatko  preselio  se  u  mletačke  oblasti. 
Njegov  sin  Ivan  Kosaca  (Kosačić),  spominje  se 
1507.  megju  mletačkim  plemićima.  Time  je  Herce- 
govina bila  konačno  pokorena,  samo  je  Matija  neko 
vrijeme  održao  još  u  svojim  rukama  na  ušću  Ne- 
retve kaštel  Kos.  Od  krajeva,  što  ih  je  Matija  u 
Bosni  oteo  Turcima  osnovao  je  dvije  banovine: 
Srebreničku  i  Jajačku.  Srebrenička  pala  je  u  ruke 
Turcima  oko  1520.,  a  Jajce,  gdje  se  proslaviše 
hrvatski  velikaši  Franjo  Berislavić,  Petar  Keglevič, 
Krsto  Frankapan,  pade  1528.  u  ruke  Chuzrev-bega 
bosanskoga.  S  tim  dogogjajem  pala  je  čitava  Bosna 
definitivno  u  ruke  Osmanlija. 

